**ПРОТОКОЛ ОТ ЧЕТИРИДЕСЕТ И ПЕТОТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 16 февруари 2023 година, начало 09:00 часа**

От общо 51 общински съветници присъстваха 48. Отсъстваха Елеонора Николова, Марияна Иванчева и Стоян Христов. Заседанието беше открито и ръководено от Иво Пазарджиев – Председател на Общински съвет – Русе.

 **Г-н Иво Пазарджиев:** Стартираме проверка на кворума. Четиридесет и двама общински съветници са се регистрирали по електронна система. Имаме необходимия кворум да започнем нашата работа. Откривам четиридесет и петото редовно заседание на Общински съвет – Русе. Преди да започнем нашата работа и колегите от групата на БСП раздадоха картички с апел, за който и аз апелирам да се включим за наш съгражданин. Получихте и на имейлите за една инициатива, която е по идея на общински съветници. Има урна в деловодството на Общински съвет за събиране на средства за пострадалите от земетресенията в Турция и Сирия. Който желае може да се включи с парична сума. Тя ще бъде изразходена по указание на БЧК и ще получите на имейлите си разходооправдателен документ, за това което е закупено с нея. Започваме с нашата работа. На основание чл.106, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация обявявам постъпилите питания. Старите, които не са отговорени на предишната сесия няма да ги обявявам, това е направено предишния път. Обявявам новите. Питане с Вх.№ 70/19.01.2023 г. от общинските съветници Елеонора Николова и Станимир Станчев, относно проведена обществена поръчка за избор на изпълнител за събиране на битови отпадъци на територията на тринадесет населени места, с писмен и устен отговор. Питане от общинския съветник Станимир Станчев, относно обществена поръчка с наименование „Текущи ремонти на сгради, постройки и съоръжения“. Питането е с писмен и устен отговор. Има и приложения към него. Питане от общинския съветник госпожа Елеонора Николова във връзка с възникнала опасност в Парка на възрожденците. Мисля, че става въпрос за разцепено дърво. То е само с писмен отговор. На госпожа Николова ще й връчим отговора като… Да, господин Станчев също може да го вземе. Това са новите питания. Старите от предишната сесия са обявени и ще се отговори в края на днешното заседание. Започваме с дневния ред. Имаме внесена една извънредна точка с Вх.№ 147/13.02.2023 г., относно даване на съгласие за промяна на предназначението на урегулиран поземлен имот и на сгради представляващи бивше ОУ „Св. Св. Кирил и Методий“, град Русе, в кв. „Средна кула“. Моето предложение е това да бъде Точка 1 в дневния ред. Следващото ми предложение е във връзка с допусната техническа грешка по време на заседанието на Председателски съвет, не беше разгледано заявление от господин Петър Иванов, който желае да направи изказване, което е във връзка с логото, девиза на герба на града и липсата на такова. Мотивирано е желанието за изказване, от обществена значимост е, така че с оглед на това, че нали на Председателския съвет не беше разгледано, аз ви моля да подкрепим това изказване. Всеки има право да изложи доводи пред Общинския съвет по обществено значими теми, така че то беше в срок депозирано, но не беше разгледано на Председателски съвет. Предлагам това да бъде тридесет и седма точка, последна. Други предложения по дневния ред? Господин Станимир Станчев, заповядайте.

 **Г-н Станимир Станчев:** Уважаеми господин Кмет, уважаеми колеги, уважаеми гости, скъпи русенци. В унисон с традицията и с това, което сме обещали, че на всяка една сесия ще предлагаме за извънредна точка, за вкарване на точката за предсрочно прекратяване на Председателя. Правим го и този път. Мотивите са ясни, само че до сега не съм видял едни писмени мотиви, относно хората, които го отхвърлят на така наречения Председателски съвет. Първо. Второ, тъй като аз не можах да присъствам по лични причини на този Председателски съвет се обръщам към хората, които искат нещо да ми кажат, съм на разположение винаги да говорят с мен по въпроси, които ги касаят от този съвет.

 **Г-н Иво Пазарджиев:** Благодаря. Времето Ви изтече.

 **Г-н Станимир Станчев:** И трето… Да, да, извинявайте, само едно изречение. И трето, и днес и предния път отново имаме извънредни точки в последния момент, което е още един допълнителен мотив към това, че председателя не е в състояние да организира административно своята работа. Благодаря ви.

 **Г-н Иво Пазарджиев:** Не съм вносител на въпросните точки. Те са внесени съгласно Правилника за извънредни точки. Госпожа Биляна Иванова за… Обратно становище на госпожа Биляна Иванова. Заповядайте.

 **Г-жа Биляна Иванова:** Уважаеми господин Председател, господин Кмет, уважаеми колеги, скъпи гости. Всеки един общински съветник, група, кмета включително, има право да внася за повторно разглеждане на точки, които не са били приети на предходно заседание на Общинския съвет и ако са мотивирани и основателни разбира се, няма нищо лошо в това. Вашето предложение обаче за нашата група, нито е мотивирано, нито е основателно и това го показа и предходното гласуване на Ваше предложение такава точка да бъде включена в дневния ред на заседанието. Явно е и от тогавашното гласуване, че мнозинството от общински съветници не смята, че е на лице необходимост да се сменя председателя. Такава необходимост обикновено е на лице, когато има промяна в мнозинството. Очевидно такава няма. За аргументите по същество мога да говоря много, но това не е предмет в момента на дебат, така че те са абсолютно несъстоятелни според нашата група, така че нашата група няма да подкрепи това предложение и приканвам останалите колеги също да не го подкрепят. Благодаря.

 **Г-н Иво Пазарджиев:** Благодаря на госпожа Иванова. Друго по дневния ред? Няма. Започваме с първо гласуваме извънредната точка за даване на съгласие предназначението на урегулиран поземлен имот и сгради в кв. „Средна кула“ да бъде Точка 1. Гласуваме предложението. Системата е стартирана. Моля гласувайте.

**КВОРУМ – 43. С 37 гласа „за”, 1 „против” и 5 „въздържали се” се прие предложението.**

 **Г-н Иво Пазарджиев:** Следващото е за изказването на господин Петър Иванов, което е относно липсата на лого, девиз на герба на града. Гласуваме предложението за изказване. Като 37-ма точка.

**КВОРУМ – 45. С 28 гласа „за”, 1 „против” и 16 „въздържали се” се прие предложението.**

 **Г-н Иво Пазарджиев:** Третото предложение е на господин Станимир Станчев, относно влизането на точка в дневния ред за предсрочно прекратяване правомощията на председателя на Общинския съвет. Секунда само да стартираме системата. Системата е стартирана. Моля да гласувате.

**КВОРУМ – 43. С 17 гласа „за”, 25 „против” и 1 „въздържали се” не се прие предложението.**

 **Г-н Иво Пазарджиев:** Гласуваме дневния ред като цяло. Системата е стартирана. Моля да гласувате.

**КВОРУМ – 44. С 40 гласа „за”, 1 „против” и 3 „въздържали се” се прие следния проект за**

**ДНЕВЕН РЕД:**

1. Даване на съгласие за промяна на предназначението на урегулиран поземлен имот и на сгради, представляващи бивше ОУ „Св. Св. Кирил и Методий“ - гр. Русе, кв. „Средна кула“
2. К.л.№ 1156 Отчет за изпълнение на решенията на Общински съвет
3. К.л.№ 1148 Провеждане на процедури за избор на проверители – регистрирани одитори за извършване на независим финансов одит на годишните финансови отчети на общинските публични предприятия
4. К.л.№ 1149 Решение за продажба чрез публичен търг на 101 940 броя поименни акции, собственост на Община Русе, представляващи 50% от капитала на „Сплендид“ АД
5. К.л.№ 1150 Прекратяване на Договор за предоставяне на концесия за поставяне и експлоатация на спирки от линиите на градския транспорт за обществен превоз на пътници на територията на град Русе – разположени в Зона 1
6. К.л.№ 1147 Приемане на Правилник за изменение на Правилника на Програма „Култура“ на Община Русе за финансиране на събития и проекти в областта на изкуствата и културата
7. К.л.№ 1151 Приемане на Годишен мониторингов доклад за изпълнение на дейностите за 2022 г. по Програмата за осигуряване на достъпна архитектурна среда на гражданите, на територията на община Русе (2022-2023), приета с Решение № 1011, с Протокол № 36/14.07.2022 г. на Общински съвет-Русе
8. К.л.№ 1160 Предоставяне безвъзмездно за управление на общински недвижим имот, находящ се в град Русе, ул. „Тракия“ №25, за нуждите на Обединено счетоводство „Социални дейности“
9. К.л.№ 1161 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на гр. Русе, местност „Христо Македонски“
10. К.л.№ 1162 Откриване на процедура за провеждане на публичен търг с явно наддаване за учредяване на възмездно право на строеж за изграждане на два броя гаражи върху имот – частна общинска собственост, намиращ се в град Русе, кв. „Здравец“, ул. „Юндола“
11. К.л.№ 1163 Откриване на процедура за провеждане на публичен търг с явно наддаване за продажба на недвижими имоти - частна общинска собственост, намиращи се в с. Червена вода, Община Русе, ул. „Хаджи Димитър“
12. К.л.№ 1164 Откриване на процедура за провеждане на публичен търг с явно наддаване за продажба на самостоятелни обекти в сграда, представляващи гаражи, с адрес гр. Русе, кв. „Родина 3“, ул. „Ибър“ №26, блок №7
13. К.л.№ 1165 Откриване процедура за продажба на недвижим имот – частна общинска собственост, с адрес: с. Николово, Община Русе, ул. „Чипровци“ №20 по реда на чл. 35, ал. 3 от ЗОС
14. К.л.№ 1166 Промяна в списъците с общински жилища
15. К.л.№ 1169 Съгласие за продажба на общински недвижим имот, представляващ придаваем терен по улична регулация, с площ от 2,00 кв.м., които да се придадат към УПИ III - 4448, в кв. 408 по регулационния и кадастралния план на град Русе
16. К.л.№ 1170 Провеждане на публичен търг с явно наддаване за отдаване под наем на части от терен - публична общинска собственост, за разполагане на преместваеми обекти
17. К.л.№ 1153 Определяне на пасища, мери за общо и индивидуално ползване и одобряване на годишен план за паша
18. К.л.№ 1154 Разходване на месечните отчисления по чл. 64, ал. 1 от Закона за управление на отпадъците (ЗУО) за периода 01.01.2023 г. - 31.12.2023 г., съгласно разпоредбите на § 60, ал.1 от Преходните и заключителни разпоредби на Закона за изменение и допълнение на Данъчно-осигурителния процесуален кодекс
19. К.л.№ 1167 Информация за изменения на бюджета на Община Русе към 31.12.2022 г.
20. К.л.№ 1145 Изменения и/или допълнения на нормативни актове на Общински съвет – Русе, предвиждащи актовете за установяване на административни наказания да се съставят и от звено „Общинска полиция“
21. К.л.№ 1146 Приемане на Наредба за изменение и допълнение на Наредба №7 За реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе
22. К.л.1172 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „А” от пл. „Батенберг“ до пл. „Свобода“ и специфични правила за приложението й
23. К.л.1173 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „Б” (пл. „Свобода) и специфични правила за приложението й
24. К.л.1174 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „В1” от пл. „Свобода“ до бул. „Цар Освободител“ и специфични правила за приложението й
25. К.л.1175 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „В2” от бул. „Цар Освободител“ до ул. „Зайчар“ и специфични правила за приложението й
26. К.л.№ 1155 Даване на Разрешение за изработване на проект за Подробен устройствен план – план за застрояване (ПУП- ПЗ) за ПИ с идентификатори 63427.152.16 и 152.18, местност „Нови Халваджи“, землището на гр. Русе, община Русе
27. К.л.№ 1157 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно електро и водопроводно захранване и транспортен достъп до проектен ПИ 87700.25.140 в м. „Край село“, землище на с. Ястребово
28. К.л.№ 1158 Одобряване на задание и разрешаване изработването на подробен устройствен план /ПУП/ – Парцеларен план за транспортен достъп до ПИ 47336.11.61 и 47336.11.58 в м. „Вехтите лозя“, землище на гр. Мартен
29. К.л.№ 1159 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – трасе на ел. кабел за обект: „Вилна сграда-еднофамилна“ в ПИ 63427.169.863 в м. „Гълъбец“, землище на гр. Русе
30. К.л.1171 Приемане на Декларация в подкрепа на Република България да бъде част от Шенген
31. К.л.№ 1168 Приемане на отчет за изпълнение на Програма за развитие на туризма в Община Русе за 2022 г. и приемане на Програма за развитие на туризма на Община Русе за 2023 г.
32. Питания
33. Изказване от Стоян Велев – вх.№ 136/08.02.2023
34. Изказване от Розмари Митковска – вх.№ 136/08.02.2023
35. Изказване от Даниела Ялъмова – вх.№ 136/08.02.2023
36. Изказване от Мариян Димитров – вх.№ 140/10.02.2023 г.
37. Изказване на Петър Иванов

**Г-н Иво Пазарджиев:** Преди да започнем с първа точка, има заявено изказване по точка извън дневния ред от госпожа Наталия Кръстева. Заповядайте, госпожо Кръстева.

**Г-жа Наталия Кръстева:** Уважаеми господин Председател, уважаеми господин Кмет, уважаеми колеги, уважаеми гости и журналисти. В началото на заседанието господин Пазарджиев отправи апел за събиране на средства на наш съгражданин, като обяви, че има поставена урна и за пострадалите в Турция от земетресението. От името на нашата група искам да отправя следния апел и обръщение със следните думи. Трагедията, която разтърси съседна Турция и отне хиляди човешки животи отприщи вълна от съпричастност по целия свят. Истинската човечност и подкрепа, както знаем, се изразява не само в думи, а в реални действия, там където и когато те са нужни. Много хора в България подадоха ръка, много хора със сърце се впуснаха да помагат и с вещи от първа необходимост за бедстващите в зимния студ по руините, които остава след себе си опустошителното земетресение. Тъй като безкористната помощ няма нужда от себеизтъкване оставаме настрана всички действия и инициативи на членове и симпатизанти на партия ГЕРБ, защото както е писано, истината се оправдава с делата. В човешката съпричастност няма и не може да има политически популизъм. Освен обаче личната и общностна инициатива на много места в България в кампаниите за подкрепа на пострадалите хора се включиха и много общини. На нас не ни е известно Община Русе да е подела и реализирала подобна подкрепа. Обръщаме се към господин Милков, към всички общински съветници с предложение незабавно да се предприемат действия в помощ на самите нуждаещи се. Средства от общинския бюджет могат да бъдат заделени за тази благотворителна инициатива и закупените с тях средства от първа необходимост да бъдат изпратени на бедстващите хора както в Турция, така и в Сирия. По наши справки на фона на уточнения бюджет към 31 Декември 2022 година, който е в размер на почти 216 милиона лева, би било разумно сумата да е в размер на поне 10 000, а защо не и по-голяма, като същата може да бъде отнесена към перо разходи за непредвидени от неотложни разходи. Считам, че срамът от забавянето трябва да бъде изтрит с незабавни действия.

**Г-н Иво Пазарджиев:** Благодаря на госпожа Кръстева. Започваме по дневния ред. Първа точка. Изказване по точката извън дневния ред? Заповядайте. Да, и господин Тотев имаше заявено изказване, след него. Извинявам се.

**Г-н Станимир Станчев:** Уважаеми господин Кмет, уважаеми колеги, скъпи русенци. В такива трудни кризисни моменти се вижда колко е израсло едно общество и колко силно е то. След тази трагедия ние трябва да дадем, мисля си всеки един своя дан и тъй като ние сме така представителна извадка на голяма част от русенци и винаги съм смятал, че личният пример е много, много важен. В тази връзка аз правя следното предложение, не знам дали ще го приемат колегите. От тази сесия, по примера на много други общински съвети, ние, общинските съветници от Общински съвет - Русе да си дарим възнагражденията от тази сесия за пострадалите в съседната, в комшийската страна Турция на нашите част от тези, които са ни земляци и при тези тежки условия мисля, че това ще бъде един допълнителен импулс към хората, които искат да направят допълнителни дарения. Ако това не се приеме, аз заявявам и виждам тука от счетоводството, каквото трябва да направя моите възнаграждения от тази сесия автоматично да отиват в сметка, която я има в общината. Благодаря ви.

**Г-н Иво Пазарджиев:** Благодаря на господин Станчев. Доктор Константинова, Вие по тази тема или? Добре. Господин Тотев, заповядайте.

**Г-н Траян Тотев:** Уважаеми колеги съветници, уважаеми господин Кмете. Към мен се обърнаха в последните дни с един сигнал граждани и става въпрос за местоположението на традиционния русенски панаир. И се обръщам към Вас днес с молба, ако е възможно, въпреки че вече утвърдено е мястото, на което ще бъде проведен традиционния истински панаир. Но във връзка с местоположението на русенски училища, които са в близост и жилищни сгради и минали години русенци са ми се жалвали от шума, който е в близост до техните домове. Дали е възможно, има питане към Вас да ни бъдат предоставени за разглеждане възможни терени, за да бъдат разгледани от общински съветници заради високия обществен интерес по темата, за да може да бъде избрано, ако има такова по-подходящо място за провеждането му за следващите години. Знам, че за тази година най-вероятно е прекалено късно вече да бъде мислено, но за следващите години мисля, че може да се избере друго евентуално място, което да бъде разгледано от общинския съвет. Благодаря ви. Искам да Ви дам и сигнала, за да се запознаете с това, с какво се обърнаха гражданите към мен.

**Г-н Иво Пазарджиев:** Благодаря, господин Тотев. Доктор Теодора Константинова. Моля за тишина в залата.

**Д-р Теодора Константинова:** Благодаря, господин Председател. Темата за оказване на подкрепа на пострадалите от земетресението всъщност в началото стана основна тема, но искам да напомня, че тя беше поставена преди 2-3 дни от председателя на общинския съвет като пръв сред равни на представителна извадка, ако можем така да кажем на обществото в Русе и беше направена официално, беше разпратена до всички и смятам, че това беше достатъчно ясно и всеки можеше и може да даде своя алеф. Предполагам, че има много хора сред нас, които са направили лични дарения. И тъй като благотворителността няма нужда от афиширане, аз също няма да кажа като семейство какво сме направили лично допълнително, някои хора от залата знаят за това. Един човек, който можеше да обясни по-подробно какви са официалните пътища. Само се учудвам, че това което беше написано и изпратено до нас не е осъществено, а именно да има урна тук и накрая на сесията да бъде съобщено на русенската общественост какви средства са събрани от представителната извадка на русенското общество, а не на неудобно място. Наистина може би не е партийна работа да се афишират подобни действия, но аз смятам, че всеки има право това да го направи. Господин Станчев и госпожа Кръстева направиха своята декларация, а аз апелирам да се постави урната тук, да се качи откъдето е. Няма нищо лошо в това. И това, което господин Станчев призова, който иска, може тихо и спокойно, без да се афишира да направи своята заявка където трябва и заплатата му да бъде преведена и оставена за помощите. Подкрепям те. Заплатите от сесията като общински съветници. Благодаря.

**Г-н Иво Пазарджиев:** Благодаря на…

**Д-р Теодора Константинова:** Да, това може да се обсъди по групи или да се подложи, но няма как на гласуване, нали. Но не всеки може би ще бъде готов на тази саможертва в кавички.

**Г-н Иво Пазарджиев:** Благодаря на Доктор Теодора Константинова. Всъщност тя беше един от двигателите на това да имаме такава инициатива, за което й благодаря. Не поставихме урната след така консултации със съветниците тук, а е долу в деловодството с оглед на това дарението да не бъде афиширано, да не бъде по някакъв начин. Убеден съм в добронамереността на всички изказали се и на всички, които ще направят дарение. Като безспорен авторитет, с Доктор Константинов ще отворим урната заедно. Ще я поканя да го направим, когато приключим. Предлагам това да бъде следващата седмица. Да, да. Добре. Господин Кмета искаше да направи изказване във връзка с декларациите до момента.

**Г-н Пенчо Милков:** Уважаеми господин Председател, уважаеми общински съветници и скъпи съграждани. По отношение на повдигнатите теми днес по точки извън дневния ред, ще взема отношение, защото и двете са важни. На първо място отново използвам възможността от името на русенци да изразя своята съпричастност с трагедията, която стана в Турция и в Сирия. С усилията на семействата на гражданите и съболезнования за жертвите, които нарастват с хиляди всеки ден. Тоест ние все още не знаем реалния краен резултат ужасяващ на тази трагедия. В тази връзка обаче в Община Русе искам да ви уведомя, че от може би две години текат процеси на усилване на способностите за реакция при кризи, които бяха равни почти на нула. Ние имахме една палатка като община. В момента сме направили всичко възможно за усилване на нашите способности. На всеки един съветник и граждани съм готов да предоставя информация общината като субект какви възможности само за 2 години създаде, за да може да реагира да не дава Господ, да помогне и на отделни семейства и при инцидент. Няколко доброволци от нашето доброволно формирование са в Турция, така че да се говори за забавяне и да се прави политика от това е престъпно. Но разбира се, подкрепата за някои се афишира, за други не. Те са там незабавно след инцидента. Дарения. Вие сте общинските съветници, разполагате с бюджета на Община Русе. Подкрепям инициативата да се направи дарение, както вие решите, но много добра беше инициативата на господин Станчев, защото сумата за възнаграждения тя реално е от общинския бюджет и ако вие определите част от нея, не е нужно цялата, защото тя е голяма на всяка сесия. Но ако решите част от възнагражденията отидат, това ще е много голяма сума, която вие ще разрешите и как да разпределите. Това може да стане и с решение на общинския съвет според мен. Искам да ви кажа, че във връзка с инцидента сме направили анализ и на всички блокове, за които имаме данни. Така в тежко състояние един висок блок и продължаваме усилията си за осигуряване на средства за укрепването на този блок. Но това са дейности, които ние не афишираме, за да не се създава паника. Има проект за един от най-високите наши блокове за неговото укрепване, защото той е наклонен. Има многократни обещания от министри, от политици и това не е станало. Продължаваме нашите усилия за осигуряване на поредните средства от държавата за укрепване на този блок, който наистина е в не добро състояние. По отношение на втория въпрос, който постави и колегата Тотев за местонахождението на ежегодния ни панаир. Това е решение, което не е лесно. Напомням на всички, че от миналата година Община Русе се е ангажирала лично в осъществяването на това мероприятие, а не го дава на външни фирми, именно за да гарантира в по-голяма степен спазването на законността. Организира се от „Общински пазари Русе“. Всички приходи са за „Общински пазари Русе“ и всички отговорности са за общината. Дали е мръсно, дали се създава нарушение на обществения ред. В предишните ни случаи общината беше дала всичко на външни фирми и върви ги търси по договор. Виждахте крайния резултат. Мисля, че провеждането миналата година на традиционния празник беше различно. Тази година ще направим всичко възможно в още по-голяма степен да се спазва обществения ред, да няма наднормен шум, отпадъците да се изнасят своевременно. Като изразявам готовност да обсъдим и други места. Не е въпросът дали има такива - има. Въпросът е обаче те да бъдат и приятни места за гражданите. Тържеството много хора го очакват, много семейства, деца го очакват. Ние нямаме постоянно действащ атракцион. Нямаме парк, който да е с такива забавления за децата. Правя всичко възможно в Парка на младежта да има постоянни атракциони и това е дадено като задача на директора на „Общински пазари“ и се надявам още пролетта да има постоянно действащи общински атракционни съоръжения. Но, знаете, че го очакват децата. Трябва мястото и да е такова, че лесно да се стига от семействата. Затова съм готов да го обсъдим, да ви покажем кои са общинските имоти. Имало е случаи, в които и на частни имоти се е състоял, когато беше забранен по време на ковида. Помните, че частен имот стана и тогава стана проблем. Така че това е моето отношение по двете точки от дневния ред. По отношение на Турция още един път смятам, че решението е във вашите ръце. Каквото решение вземете, Община Русе ще го изпълни незабавно.

**Г-н Иво Пазарджиев:** Реплика за госпожа Кръстева.

**Г-жа Наталия Кръстева /реплика/:** Уважаеми господин Милков, изключително добронамерено се изказах от трибуната. Категорично не приемам внушенията, които се опитахте току що да направите от тази трибуна с изказването си, че да се прави политика от една трагедия е престъпно. Неслучайно заявих, че в тази ситуация политически популизъм не следва да има. Казвате, че усилвате Вашите способности за реакция като сте изпратили хора. Нашето предложение извън всичко, което правим, ние като представителна извадка на наши съграждани е общинския бюджет, който е 216 милиона да се заделят реални средства, които да обявите, приемате ли или не, които да бъдат изпратени към Турция и към Сирия. Тук няма политически популизъм, няма изтъкване. Присъединяваме се категорично към направеното предложение от господин Станчев нашите възнаграждения от тази сесия да бъдат преведени в нарочна сметка, ако разбира се всички колеги са единодушни около това и се обединим, за да подпомогнем нашите съседи, защото освен Турция и Сирия виждате, че земетресения има и в много по-близка нам държава до Русе, а именно в Румъния. Така че много моля, ако някой не е разбрал моето обръщение. Никой не изтъква какви средства и какви дарения е направил. Тук говорим за реални средства от общинския бюджет, които да бъдат насочени към дарения.

**Г-н Иво Пазарджиев:** Благодаря на госпожа Кръстева. Аз апелирам това да бъде тема, която да ни обедини и действително убеден съм, че всеки от нас ще направи… Да, господин Кметът ще отговори. Заповядайте.

**Г-н Пенчо Милков:** В резултат на днешното заседание Oбщина Русе ще направи специална сметка за дарения, както направихме по време на ковида и по време на кризата с украинските бежанци. За да не губим време, днес има заседание на общинския съвет. Ако вземете решение, това ми беше посланието. Казах, че работим без да говорим. Ако днес вие вземете решение, това вече е отворената врата, ще го изпълним незабавно. Ако само се обединим да съчувстваме и не вземем решение, аз ще мога да ви направя такова предложение чак на следващата сесия. Преценете. Това ми беше в думите, има време до края на сесията да направим такова предложение. Това беше отворената ми врата, която казах, ще го изпълня незабавно. Друго не съм казал. Ако се направи за възнаграждения, защото вие трябва да вземете решение, за възнаграждения, за конкретна сума. Затова не мога да го изпълня без ваше решение. Друго такова мога да инициирам на следващата сесия. Това ми бяха думите изцяло.

**Г-н Иво Пазарджиев:** Госпожа Кръстева иска да допълни явно нещо, нека да допълни и да приключим.

**Г-жа Наталия Кръстева:** Да, тук беше идеята да дадем конкретно предложение за Проект на решение. Имаме точка за… Да, корекция на бюджета нямаме. Имаме за сведение мисля че, ако може някой да помогне къде се намира в дневния ред.

**Г-н Иво Пазарджиев:** Госпожо Кръстева, нека да започнем с дневния ред и ще преценим в хода на сесията дали има как да го направим.

**Г-жа Наталия Кръстева:** Да, добре, господин Пазарджиев, благодаря. Пак казвам, конкретно предложение правя за конкретна сума, посочих и параграф, от който това може да стане и за нашите заплати, и за сума от бюджета.

**Г-н Иво Пазарджиев:** Благодаря. Не, не, не. Стана ясно предложението на господин Станчев. Уважаеми колеги, след като разговарях с председателите на групи урната вече се намира в залата, така че и в почивките и сега, който желае, може да дари някаква сума. Започваме с дневния ред. Първа точка. Даване на съгласие за промяна… Господин Станчев, по процедура ли искате? Няма внесен Проект за решение. Не знам точно какво трябва да подложа на гласуване. Уважаеми колеги, моля за тишина в залата. С госпожа Кръстева коментирахме го проблема, нямаме корекция на бюджета, тъй като няма бюджет и няма как да… Аз не виждам в коя точка можем да вземем такова решение. Госпожа Емилия Пенева от името на администрацията ще направи изказване. Заповядайте.

**Г-жа Емилия Пенева:** В момента се изготвя декларация по предложението съответно на общински съветник, се изготвя декларация, която вие поименно, съответно трябва да декларирате дали желаете или не желаете съответно, ако не представите такава декларация, за да бъдат вашите възнаграждения използвани и да бъдат дарени в полза на нуждаещите се в Турция. Съответно ще трябва и да се намери начин по кой начин ще ги преведем и на коя сметка на кого. Относно това, което госпожа Кръстева каза. В момента ние сме в ситуация, в която няма бюджет за 2023 година, тоест няма как да имате предложение от кой параграф коя дейност, то няма такъв бюджет.

**Г-н Иво Пазарджиев:** Благодаря. Колеги, започваме по дневния ред. Няма процедура, по която да се взема думата вече. Започваме.

**Точка 1**

**Даване на съгласие за промяна на предназначението на урегулиран поземлен имот и на сгради, представляващи бивше ОУ „Св. Св. Кирил и Методий“ - гр. Русе, кв. „Средна кула“**

**Г-н Иво Пазарджиев:** Заповядайте, госпожо Стефанова.

**Г-жа Златомира Стефанова:** Уважаеми господин Председател, уважаеми общински съветници, уважаеми господин Кмет, колеги. На територията на град Русе в квартал „Средна кула“ се намира бивше Основно училище „Св. Св. Кирил и Методий“, което е закрито със Заповед на министъра на образованието и науката. От 2007 година досега и в момента сградите на училището не се използват. Въпреки охраната, състоянието на сградите не е добро както отвън, така и отвътре. В изпълнение на Националната стратегия за дългосрочна грижа 2018-2030 и Планът за действие за изпълнение на Националната стратегия, Община Русе е сред определените общини, които е необходимо да предприемат действия за преструктуриране и реформиране на съществуващи домове за стари хора. В тази връзка Община Русе предприе действия за кандидатстване с проектно предложение по открита процедура към Министерството на труда и социалната политика за финансиране с цел успешното реформиране на Дом „Възраждане“ Русе, като крайният срок за подаване на проектното предложение е 17.03.2023 година. Този срок, както и необходимостта от пълноценно ползване на общинската собственост, обуславят извънредността на настоящото предложение за промяна предназначението на имота с начин на трайно ползване за социални нужди. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания? Няма. Режим на гласуване по точката, моля.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 1218**

На основание чл. 21, ал. 2, във връзка с чл. 21, ал. 1, т. 8, от Закона за местното самоуправление и местната администрация, във връзка с чл.8, ал.1 от Закона за общинската собственост, чл. 305, ал.1 от Закона за училищното и предучилищно образование, Общинският съвет реши:

 Дава съгласие и при спазване на чл.39, ал.3 и чл.134, ал.9 от Закона за устройство на територията, след съгласие на Министъра на образованието и науката, за промяна предназначението на имот - частна общинска собственост, обект на АЧОС № 6863/14.01.2013 г., представляващ ПИ 63427.10.372, за който е отреден УПИ III-372 – за образование от кв.147, заедно с изградените в същия сгради с идентификатори 63427.10.372.1, 63427.10.372.2, 63427.10.372.3, 63427.10.372.4, 63427.10.372.5, представляващи бивше ОУ „Св. св. Кирил и Методий“ - гр. Русе, с административен адрес: гр. Русе, кв. Средна кула по ул. „Димитър Талев“ № 2 от имот с начин на трайно ползване: за обект, комплекс за образование в имот с начин на трайно ползване: за социални нужди.

**Точка 2**

**К.л.№ 1156 Отчет за изпълнение на решенията на Общински съвет**

 **Г-н Иво Пазарджиев:** Господин Ердинч Мевлюдов ще докладва.

 **Г-н Ердинч Мевлюдов:** Уважаеми господин Председател, уважаеми общински съветници, подкрепяме проекта за решение във вида, в който е внесен. По време на комисиите бележки не са правени. Благодаря.

**Г-н Иво Пазарджиев:** И аз благодаря. Заявки за изказвания? Няма. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 1219**

На основание чл.21, ал.1, т.24 от Закона за местното самоуправление и местната администрация, Общински съвет – Русе реши:

1. Приема отчета на кмета за изпълнение решенията на Общински съвет – Русе за периода месец май 2022 г. до месец октомври 2022 г. включително, съгласно Приложение № 1.

**Точка 3**

**К.л.№ 1148 Провеждане на процедури за избор на проверители – регистрирани одитори за извършване на независим финансов одит на годишните финансови отчети на общинските публични предприятия**

 **Г-н Иво Пазарджиев:** Заповядайте.

 **Г-жа Златомира Стефанова:** Благодаря, господин Председател. Уважаеми общински съветници, съгласно Закона за публичните предприятия, Общински съвет - Русе избира регистрираните одитори и проверители на годишните финансови отчети на общинските еднолични търговски дружества. В съответствие със Закона за счетоводството на задължителен независим финансов одит подлежат само пет от общинските дружества – „Общински пазари“ ЕООД, „Общински транспорт“ ЕАД, ДКЦ 1 ЕООД, КОЦ Русе ООД и Специализираната болница за пневмо-фтизиатрични заболявания. Изборът на проверителите се осъществява чрез публична процедура, проведена отделно от всяко общинско дружество по ред, който е определен от общинския съвет. След провеждане на процедурите, управителите на петте дружества ще предоставят на кмета на общината протокол с предложение за регистриран одитор на съответното дружество. Общинският съвет със свое последващо решение ще определи одиторите, които ще извършват финансов одит и заверка на годишните финансови отчети на общинските еднолични дружества за 2023-та. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1220**

 На основание чл. 21, ал. 2, във връзка с чл. 21, ал. 1, т. 23 от ЗМСМА; чл. 146, ал. 3 и чл. 221, т. 6 от Търговския закон, и чл. 26 от Закона за публичните предприятия, Общинският съвет реши:

1. Задължава управителите на общинските публични предприятия: „Общински пазари” ЕООД, „Диагностично консултативен център 1 – Русе” ЕООД, „Комплексен онкологичен център – Русе” ЕООД и „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД, и изпълнителния директор на „Общински транспорт Русе“ ЕАД, които подлежат на независим финансов одит, да проведат процедура за избор на регистриран одитор за извършване на финансов одит и заверка на годишния финансов отчет за 2023 г.

2. Процедурата за избор да се извърши чрез събиране на най-малко три оферти с покана, публикувана на интернет страницата на всяко общинско публично предприятие.

3. Определя критерий за оценка на офертите: „най-ниска предложена цена“.

4. Изисквания към кандидатите:

4.1. Да са регистрирани одитори или одиторски дружества, вписани в регистъра по чл. 20 от Закона за независимия финансов одит;

4.2. Да притежават минимален одиторски стаж от пет години.

Ако кандидатът е специализирано одиторско дружество, да представи доказателства по т. 4.1. и 4.2. за регистрирания одитор, който пряко ще извърши услугата.

5. След провеждането на процедурата, управителните органи да предоставят на Кмета на Община Русе протокол от проведената процедура и предложение за регистриран одитор на съответното предприятие.

Възлага на кмета на Община Русе да внесе предложение до Общински съвет – Русе за избор на регистрирани одитори за извършване на финансов одит и заверка на годишните финансови отчети на общинските публични предприятия, които подлежат на задължителен независим финансов одит за финансовата 2023 г.

**Точка 4**

**К.л.№ 1149 Решение за продажба чрез публичен търг на 101 940 броя поименни акции, собственост на Община Русе, представляващи 50% от капитала на „Сплендид“ АД**

**Г-жа Златомира Стефанова:** Благодаря, господин Председател. Уважаеми общински съветници, това е втори опит за продажбата на капитала на „Сплендид“ АД. Той е включен в Годишния план за приватизация на общинска собственост през 2023, което е прието с ваше Решение 1174/24.01.2023 година. Като предложението е разбира се по заявлението на собственика на 50% от капитала на „Сплендид“ АД да бъдат продадени 101 940 броя поименни акции, които представляват капитала на Община Русе. Комисията по приватизация и следприватизационен контрол предлага приватизационната продажба да се извърши чрез публичен търг с явно наддаване при следните условия, начална тръжна цена 947 022.60 лева. при цена на акция 9.29 лв. Стъпка за наддаване 20 000 лева, депозит за участие 50 000 лева, начин на плащане на продажната цена на акциите еднократно плащане на цената, на която е спечелен търга преди подписване на договора за продажбата на акциите. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 43. С 40 гласа „за”, 1 „против” и 2 „въздържали се” се прие**

**РЕШЕНИЕ № 1221**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 1; чл. 4, ал. 4; чл. 31, ал. 1 и чл. 32, ал. 1, т. 2 от ЗПСК, чл. 5 и чл. 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на 101 940 броя поименни акции, собственост на Община Русе, представляващи 50% от капитала на „Сплендид“ АД, ЕИК 117002971.

2. Утвърждава тръжната документация /Приложение 2/ при следните условия:

2.1.Начална тръжна цена – 947 022,60 лева;

2.2.Стъпка на наддаване – 20 000 лева;

2.3.Депозит за участие в търга – 50 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.

2.4.Начин на плащане на продажната цена на акциите – предложената от купувача цена се заплаща изцяло преди деня на подписване на договора за продажба.

3. Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. „Свобода“ 6. Цената на тръжната документация е 1 200 лева и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК“ АД, клон РУСЕ в центъра за административни услуги и информация.

4. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.

5. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.

6. Оглед на активите на търговското дружество може да се извършва всеки работен ден след закупуване на тръжни книжа и предварителна заявка, в срок до 16,00 часа на 20-ия работен ден включително от датата на обнародване на решението в „Държавен вестник”.

7. Търгът да се проведе на 23-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. „Свобода“ №6.

8. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.

9. Всеки член на тръжната комисия да получи възнаграждение за дейността си в размер на 50 лева плюс по 10 лева на час, съобразно продължителността на търга.

10. Възлага на Комисията по приватизация и следприватизационен контрол да определи спечелилия търга участник.

11. Възлага на Кмета на Община Русе да освободи депозитите на неспечелилите участници в търга, да издаде решение за спечелилия търга участник и да сключи приватизационен договор за покупко-продажба с него.

12. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**Точка 5**

**К.л.№ 1150 Прекратяване на Договор за предоставяне на концесия за поставяне и експлоатация на спирки от линиите на градския транспорт за обществен превоз на пътници на територията на град Русе – разположени в Зона 1**

**Г-н Иво Пазарджиев:** Кой ще докладва? Да, госпожа Стефанова ще се подготви, секунда.

**Г-жа Златомира Стефанова:** Уважаеми общински съветници, в Община Русе постъпи писмо от концесионера „Табак трафик“ ЕАД с предложение за прекратяване по взаимно съгласие на Договор от 23.04.2012 година за предоставяне на концесия, поставяне и експлоатация на спирки от линиите на градския транспорт, разположени в Зона 1. От влизане в сила на Договора за концесия до настоящия момент концесионерът „Табак трафик“ ЕАД изпълнява своите задължения съобразно с договорените клаузи. Изпълнил е инвестиционната си програма, като през първите 3 години в срока на договора са реализирани инвестиции общо в размер на 945 515.88 лв. Заплащала е в срок необходимите концесионни възнаграждения, като към настоящия момент в бюджета на общината са постъпили приходи от началото на концесията до момента 563 684.33 лева. Застраховал е концесионните обекти, спирки, павилиони и рие и е представил в срок всички отчети и доклади. Предложението си за прекратяване на концесионния договор по взаимно съгласие концесионерът „Табак трафик“ мотивира с невъзможността дружество да възобнови търговската си дейност, запазвайки положителен икономически баланс от концесионната дейност. През 2020 поради независещи от дружеството причини е преустановена търговската му дейност, възлагана на подизпълнител или физически или юридически лица. Липсата на търговските обороти от преместваемите обекти, предмет на концесионния договор генерира финансови загуби за дружеството концесионер. Съгласно Закона за концесиите, концесионният договор може да бъде прекратен по взаимно съгласие, като приемането на предложението за прекратяването на договора се извършва с решение от общинския съвет в качеството му на концедент. Последиците от прекратяването на концесионния договор се уреждат по реда на отменения Закон за концесиите и включват концесионерът да предаде обектите на концесията части от имоти публична общинска собственост заедно с разположените върху тях спирки и елементи на градското обзавеждане. Това включва и павилионите за търговска дейност, които са разположени в Зона 1 на комисия, която е назначена от кмета на общината. За предаването и приемането на обекта се съставя двустранно подписан протокол, като срокът за предаване на концесията е 30 дни от датата на прекратяване на концесионния договор. Съгласно Закона за концесиите и концесионния договор, при предсрочно прекратяване на концесионния договор е предвидено право на концесионера на обезщетение за направените инвестиции в размер на тяхната историческа цена след приспадане на съответните амортизационни отчисления. В своето предложение за прекратяване по взаимно съгласие на концесионния договор, концесионерът „Табак трафик“ декларира, че няма претенции към концедента за заплащане на обезщетение, като декларираният от концесионера отказ от обезщетение е включен в проекта на споразумението за прекратяване на концесионния договор, считано от 01.03.2023 година. В проекта на споразумение са записани задълженията на концесионера „Табак трафик“ произтичащи от прекратяването на договора, тоест да направи окончателно плащане на концесионното възнаграждение, плащането на годишното концесионно възнаграждение за 2023-та, което се изчислява от 01.01 до датата на прекратяване на концесионния договор. Което ако вземете това решение, ще бъде в размер на 11 653.31 лв. Концесионните възнаграждения ще бъдат платени от концесионера преди подписването на споразумението. Разходите за ел. енергия, за рекламно-информационните елементи, представляващи съоръжения към спирконавесите от 01.01.2023 до датата на приемане на концесионните обекти, които ще бъдат платени в 14-дневен срок след получаване на фактура от Община Русе. Благодаря ви.

**Г-н Иво Пазарджиев:** Благодаря на госпожа Стефанова. Доктор Теодора Константинова за изказване.

**Д-р Теодора Константинова:** Благодаря, господин Председател. Само с едно сложно изречение, може би, ще се върна назад с години, когато срамно гласувахме и допуснахме да се влезе и в нашия град. При всички данни, които имахме от други градове, до какво ще доведе това и кой е начело на концесионера. Както и да е, това е минало, да го оставяме зад гърба си. Успокоително е това, че няма да имаме никакви тежнения като общинска администрация, финанси и обществото. Искам само да попитам ако може да ми отговори някой, какви са плановете и по какъв начин ще продължат да функционират или да се отдават, тъй като това са въпроси, които задават много граждани след като са прочели, че имаме такава точка от дневния ред. Благодаря ви.

**Г-н Иво Пазарджиев:** Благодаря на Доктор Константинова. Господин Кметът ще направи изказване.

**Г-н Пенчо Милков:** Уважаеми господин Председател, уважаеми общински съветници, скъпи русенци. Това е изключително важна точка за мене и знакова. Спирките на Русе са в безобразно състояние. Откакто съм кмет борбата с този концесионер, който беше допуснат преди години, да кажа беше безмилостно жестока. Не бяха писма, срещи, протоколи, констатации. И какво се случва на всичко това - спирките непочистени, спирките изпочупени. Това е в ужасно състояние, е как да се возят хората в обществения транспорт. Ние купуваме превозни средства, искаме да качим хората на превозните средства. Спирките са в ужасно състояние. Прекратявам двата договора с концесионерите. Първия договор беше прекратен в момента насилствено, буквално, защото отсреща няма и на кого да се скараш вече. И никой не си изпълнява задълженията. Там тече процедурата по връчване и всичко приключва. Тука след среща доброволно прекратяваме договорите. Община Русе взема спирките да ги стопанисва. Поръчал съм на директора на „Комунални дейности“ да си вземе размери на стъклата, да засклади стъкла и да започва да сменя стъкла в момента, в който бъде подписан протокола, че сме ги взели, а е срамота. След това ще се чистят. След това ще се почистват и така. Обаче важният момент е с тези будки за търговски обекти. Те стават общинска собственост в много градове, където тези концесионери решават те кога да напуснат, си вземат будките. Ние сме направили така будките да останат общинска собственост. Като веднага след изтичане на законовите срокове по влизане в сила на решението вече работим по това хората да могат да участват да ги наемат. Това е важна информация. Очаквам около Април, затова го казвам сега. През Февруари всички семейства, които биха проявили интерес, малки фирми, да кандидатстват, ще бъдат пуснати търгове за търговските обекти. Наемите ще бъдат според мен символични. Това, което ми каза началника на отдела от 70 до 100 лева на будка. Ние ще имаме изискване да се поддържат в добро състояние, да се почистват и да работят така, че да дадат прехрана на множество семейства. Ние си спомняме какво ударно затваряне на търговски обекти насилствено имаше по спирките през вземане на лицензите им за цигари, през какво, само и само да влязат тези търговски обекти. Сега връщаме обратно търговските обекти на малките търговци в Русе. Ще проведем търг. Когато има обекти, които останат, ще проведем втори, евентуално трети търг. Които не се желаят, ще ги махнем от спирките, за да не загрозяват повече града ни. Това е по точката. Благодаря ви.

**Г-н Иво Пазарджиев:** Благодарим. Няма други изказвания. Режим на гласуване по точката, моля.

**КВОРУМ – 44. С 37 гласа „за”, 2 „против” и 5 „въздържали се” се прие**

**РЕШЕНИЕ № 1222**

На основание чл. 21, ал. 2, във връзка с чл. 21, ал. 1, т. 8 от ЗМСМА, §5, ал. 2 и ал. 3 от ПЗР на Закона за концесиите, във връзка с чл. 146, ал. 2, предл. второ и чл. 148 от ЗК, чл. 26, ал. 3, т. 1 от Договор от 23.04.2012 г. за предоставяне на концесия за поставяне и експлоатация на спирки от линиите на градския транспорт за обществен превоз на пътници на територията на град Русе, разположени в Зона 1 и мотивирано предложение с вх.№30-5583-1/19.01.2023 г., Общинският съвет реши:

1. Приема предложение, отправено от концесионера „Табак Трафик“ ЕАД, ЕИК 175239360 и дава съгласие за прекратяване по взаимно съгласие на Договор от 23.04.2012 г. за предоставяне на концесия за поставяне и експлоатация на спирки от линиите на градския транспорт за обществен превоз на пътници на територията на град Русе, разположени в Зона 1, след сключване на споразумение, считано от 01.03.2023 г.
2. Последиците от прекратяването на концесионния договор се уреждат по реда на Раздел VI, Глава девета на Закона за концесиите, обн., ДВ, бр. 36 от 02.05.2006 г. (отм., ДВ, бр. 96 от 01.12.2017 г.), във връзка с §5, ал. 3 от ПЗР на ЗК и уговореното в Договора.
3. Упълномощава Кмета на Община Русе да сключи допълнително споразумение за прекратяване по взаимно съгласие на Договор от 23.04.2012 г. за предоставяне на концесия за поставяне и експлоатация на спирки от линиите на градския транспорт за обществен превоз на пътници на територията на град Русе, разположени в Зона 1 и да извърши всички последващи действия по изпълнение на решението и прекратяване на концесията.

**Точка 6**

**К.л.№ 1147 Приемане на Правилник за изменение на Правилника на Програма „Култура“ на Община Русе за финансиране на събития и проекти в областта на изкуствата и културата**

**Г-н Иво Пазарджиев:** Заместник-кмета господин Енчев, заповядайте.

**Г-н Енчо Енчев:** Благодаря, господин Председателю. Уважаеми общински съветници, общинска администрация поддържа направеното предложение. То беше изготвено съвместно с представители на Обществения съвет по култура и ще помоля да ми позволите да маркирам някои от основните моменти по промяната, която предлагаме, защото предстои обявяване на сесия по художествените проекти. Първо, срокът за обявяване на Програма „Култура“ да бъде в началото на годината, но не по-късно от месец Февруари на текущата година, независимо от датата на приемането на общинския бюджет. В настоящите текстове, които са в сила е записано, че сесията се обявява след приемане на общинския бюджет. Ами то и републиканския бюджет може би ще бъде приет през месец май, общинския бюджет след това. Това означава, че половин година биха загубили организациите, които биха кандидатствали. Така че смятам, че това е много логична промяна и в интерес на всички организации на целия град. Второ, увеличаваме максималния размер на финансиране на малките творчески проекти от 4 на 5000 лева в рамките на общата сума, като разбира се, паралелно с това се намалява размера на собствения принос на кандидатстващите организации от 30 на 20%. Смятаме, че също това е нещо много важно. Нов момент в Правилника е предложението за проекти с бюджет до 2000 лева, има доста такива проекти, да не се изисква съфинансиране от страна на кандидатстващите организации. От друга страна обаче във връзка с подобряване на изискванията за качество на предлаганите проекти, предлагаме да отпаднат от финансиране проектни предложения, получили по малко от 50% от максималния брой точки. До този момент беше 30% от максималния брой точки. И последно, крайният срок за отчитане на проекти да се промени от 10 на 1 Декември, с 1 седмица по-рано по искане на счетоводното направление на общината, за да може да се извърши проверка и анализ на финансово-счетоводната документация. Настоящите промени бяха обсъдени на постоянните комисии на общинския съвет и бяха приети от всички комисии. Призовавам ви да подкрепите.

**Г-н Иво Пазарджиев:** Благодаря. Заявки за изказвания? Господин Орлин Дяков. След него Косьо Станев.

**Г-н Орлин Дяков:** Уважаеми колеги, господин Председател. Промените, които предлагате, са добри наистина. За мене обаче има един голям въпрос. Увеличаваме едни стойности, в което няма нищо лошо. Хубаво е. Ама нямаме бюджет. Тоест, от сега ние решаваме без да сме обсъждали бюджета как ще повишим, което пак казвам е добро парите за тези проекти. Втория ми въпрос е, ако до времето, в което трябва да тръгнат да работят тия проекти, ние все още нямаме бюджет как точно ги финансираме и на какво законово основание? Аз нямам нищо против да нарушим смисъл, ама като го нарушим, ако някой недоволен тръгне да обжалва ще спечели във всякакъв случай. Това са ми двата въпроса. Благодаря ви за вниманието.

**Г-н Иво Пазарджиев:** Благодаря. Кмета на Община Русе ще отговори. След него, господин Станев.

**Г-н Пенчо Милков:** Уважаеми господин Председател, уважаеми колеги. Уважаеми господин Дяков, Вие поставяте много важен въпрос, който в момента е с конкретика Програма „Култура“, но засяга дейността на общината и приемането на новия бюджет. Аз ще отговоря на конкретния въпрос, но е важно общинските съветници и нашите съграждани да знаят в каква ситуация съществува Община Русе без приет държавен бюджет, кога се очаква да има приет държавен бюджет евентуално и какво правим в този междинен период? Понеже към действащия бюджет за миналата година има сметка за средства по Програма „Култура“, ние можем да разходваме през настоящата година до приемането на бюджета такива средства в размера на миналогодишните. Ако вие днес вземете решение за увеличаване на този размер, след приемането на бюджета на Община Русе увеличения размер, който сега гласувате, също ще бъде насочен към проекти, които са спечелили. Тоест веднага можем да разпределяме пари, които са в размер на миналогодишния бюджет. Нещо, което стана основание за спор и за средствата за Турция. Не можем до приемането на бюджета за догодина да правим сметки и плащания, различни от миналогодишния бюджет, без да са приети, защото няма такава сметка. Сега сме задължени да работим така. Има обаче указания от Министерството на финансите през Националното сдружение на общините. Искам за минута госпожа Пенева да ви каже, защото това ще очаква и работата на нашата община и нашия общински съвет. Ако ние чакаме сформирането на политическо мнозинство и приемане на държавен бюджет, това може да стане Юни месец. От там трябва да правим общински, което значи, че ние не може да имаме нова капиталова програма с различни обекти, защото трябва да го приемем този бюджет и в рамките на тези проблеми Министерството на финансите събра директорите на финансовите дирекции за минута. Важна е информацията, защото това ще обуслови работата на общинския съвет в следващите месеци. Искам да я чуете.

**Г-жа Емилия Пенева:** Уважаеми дами и господа общински съветници, за съжаление ситуацията в страната не е предвидена в законодателството, което е действащо в момента. И настоящия закон така или иначе регламентира действително общинския бюджет да бъде формиран, да бъде публично представен и съответно представен в общинския съвет, след като е излязъл Закона за държавния бюджет на съответната година. В тази връзка имаше форум на националното сдружение, където обсъждахме какво можем да направим в тази ситуация всички общини. Защото при ситуация, в която няма бюджет, на практика ние не можем да разходваме абсолютно нищо свързано със санкция на общинския съвет, каквито са действително, както каза господин Милков, Инвестиционната програма на общината, различни лимити, за които говори господин Дяков, това са все лимити, които се разписват и решават от общинския съвет с решението за общинския бюджет. Така че, в тази връзка ние коментирахме в следващи сесии, нали според възможностите, които можем да направим всяка една община. Да направим нещо като хибрид на общинския бюджет. Да го кажем не общински бюджет, а да речем общински разчет или разчет за общинския бюджет 2023 година, където съответно да дадем ход и с ваше решение да дадем ход на такива важни неща, които русенци очакват от нас, свързани както с култура, със спортни клубове, така и с обекти, които няма време за съответно за изчакване, защото съответно трябва да бъдат изпълнени обществени поръчки и така нататък, така че всички тези лимити, както и списъка за пътуващите лица. Това са все приложения към бюджета, които трябва да намерят някакво решение от общинския съвет. В момента търсим законова форма и начин как да ви го представим в този вид, а в следващ момент, когато имаме Закон за държавния бюджет съответно да представим на публичността и съответно на вас общинския бюджет такъв, какъвто трябва да бъде.

**Г-н Иво Пазарджиев:** Да, кметът ще допълни още нещо, след което господин Станев.

**Г-н Пенчо Милков:** Искам изрично да кажа, че каквото и да ни накара държавата да направим, какъвто и да е този вид бюджет междинен, нищо няма да стане без публично представяне. Тоест, аз ще спася процедура, максимално ще направим всичко възможно да има представяне пред обществеността и пред вас. Няма нито една от тези 4 последни години, която да мога да характеризирам като нормална. Това е в момента виждате най-голямата криза и над украинската и над ковид кризата. Това ще бъде шесто правителство. В момента ние наистина не знаем по какви финансови правила да подготвим бюджета, който да ви представим. Реално това е, отново искам да наблегна на тази трудност, която общината изпитва, за да удовлетвори всички очаквания на хората. Благодаря ви.

**Г-н Иво Пазарджиев:** Благодаря. Господин Косьо Станев.

**Г-н Косьо Станев:** Уважаеми господин Председател, уважаеми господин Кмете, уважаеми колеги. Аз ви приканвам да подкрепим тези предложения. Сложността откъм бюджета е ясна. Ще разполага сесията, която предстои при обявяване на такава със същите пари като миналата година. Вярно, качваме вътре малко стойността на финансиране на най-добрите проекти и може би това до известна степен ще намали броя на спечелилите субсидиране, но това не е толкова страшно. Моля за подкрепа вече при актуализацията при реалното приемане на бюджета, след като израз на общината, след като излезе държавния бюджет, аз лично ще предложа да увеличим сумата по тази програма с още 20 000 лева и догодина хората още тази година ще могат да допълнят проектните си възможности и да кандидатстват за повече пари. Но това е вече след сесията за бюджет на общината.

**Г-н Иво Пазарджиев:** Благодаря на господин Станев. Няма други заявки за изказвания. Гласуваме точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 1223**

На основание чл. 79 от АПК, чл. 21, ал.2, във връзка с ал.1, т.23 и чл. 17, ал.1, т.5 от Закона за местното самоуправление и местната администрация и чл. 18, ал. 2, т. 3 от Закона за закрила и развитие на културата, Общински съвет Русе реши:

**1.** Приема Правилник за изменение на Правилника на Програма „Култура“ на Община Русе за финансиране на събития и проекти в областта на изкуствата и културатa, както следва:

**§ 1**. В чл. 5, т. 5 текстът „закупуване на оборудване“ се заличава.

**§ 2.** Текстът на чл. 9, ал.1, т.1 се изменя така: „Конкурсът се обявява в началото на годината - до края на месец февруари със заповед на кмета на община Русе. В случай, че бюджетът на общината не е приет при обявяването на конкурса, комисията класира проектите до достигане на стойността на утвърдените средства по Програма „Култура“ за предходната година“.

**§ 3.** В чл. 11, т. 2 числото „4000“ се заменя с „5000“.

**§ 4.** В чл.12, ал.1 се правят следните изменения и допълнения:

1. Числото „30“ се заменя с „20“.

2. Допълва се ново изречение със следния текст: „За творчески проекти в областта на изкуствата и културата“ с бюджет до 2 000 лв. не се изисква собствен принос“.

**§ 5.** В чл.20, ал.5, т.2 числото „30“ се заменя с „50“.

**§ 6.** В чл. 33, ал.1 числото „10“ се заменя с „1“.

**§ 7.** В чл. 34, след думата „администрация се поставя запетая и се допълва текстът „в това число един счетоводител“ .

**§ 8.** В чл.38, ал.2, т.7 числото „10“ се заменя с „1“.

**§ 9.** В чл.40, ал.2, т.6 числото „10“ се заменя с „1“.

**Точка 7**

**К.л.№ 1151 Приемане на Годишен мониторингов доклад за изпълнение на дейностите за 2022 г. по Програмата за осигуряване на достъпна архитектурна среда на гражданите, на територията на община Русе (2022-2023), приета с Решение № 1011, с Протокол № 36/14.07.2022 г. на Общински съвет-Русе**

**Г-н Иво Пазарджиев:** Заповядайте, господин Енчев.

**Г-н Енчо Енчев:** Благодаря, господин Председател. Уважаеми общински съветници. Вие знаете, че в средата на миналата календарна година на 14.07 общинският съвет единодушно прие Общинска програма за осигуряване на достъпна архитектурна среда на гражданите на територията на Община Русе, като всички ние се обединихме около извода, че в края на краищата сме големи длъжници на хората с увреждания и наистина трябва да започнем една последователна политика, за да можем да приведем в съответствие всички нормативни документи и условията за живот на тези наши съграждани. Още тогава казахме, че до края на месец Февруари общинска администрация ще представи на общинския съвет отчет за реализираните дейности. Това беше повод ние да проведем множество срещи и разговори с ръководители на здравни, социални, образователни и всякакви други общински структури, за да може да ги запознаем с общинската програма и да изискаме планиране и провеждане на подобни дейности. Неудобството тогава беше, че всичко това се провеждаше на полугодието и част от финансовия ресурс беше изчерпан. Въпреки това представяме на вас един изчерпателен към настоящия момент доклад, от който се вижда колко много неща са свършени в съответните структури и ако трябва да посоча една от структурите, които според мен най-добре се е справила, това е нашата Стоматологична болница за мен, след като се запознах с всичко извършено там, това е разписано в доклада. Няколко неща обаче още според мен трябва да се кажат. На всички е ясно, че оттук нататък всички планирани и проектни СМР-та във всяка една сфера, включително и жилищата, вече се съобразяват с Наредба ЕРД-02-2 приета от 26 Януари 2021 година за определяне на изискванията за достъпност и универсален дизайн на елементите на достъпната среда и урбанизираната територия и на сградите, и съоръженията територията на Община Русе. Това е така. Още едно нещо искам да кажа. Министърът на труда и социалната политика утвърди Национална програма за изграждане на достъпна среда и осигуряване на условия за лична мобилност на хора с увреждания, която даде възможност индивидуално хора с увреждания да кандидатстват за подобряване на средата, включително изграждане на асансьори и най-различни други елементи на градската среда. Ние като общинска администрация помогнахме за кандидатстване на такъв човек с увреждания и мога да кажа с радост, че проектът е одобрен и в момента е в процес на изграждане. В приетата общинска програма са разписани съответните дейности, които се пренасят и за тази година. Периода на дейност, начина на финансиране, конкретния отговорник и от тази трибуна искам още един път да призова всички ръководители на всички структури, от които зависят нещата, действително при планиране на усвояване на своите финансови ресурси и разпределяне и уточняване на приоритетни дейности, действително изграждането на достъпна среда да бъде една основна приоритетна дейност. Призовавам ви да приемете предложения доклад. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 39. С 35 гласа „за”, 0 „против” и 4 „въздържали се” се прие**

**РЕШЕНИЕ № 1224**

 На основание чл.21, ал.2, във връзка с чл.21, ал.1, т.23 от Закона за местно самоуправление и местна администрация, във връзка с чл.63, т.1 от Закона за хората с увреждания, Общински съвет - Русе реши:

Приема Годишен мониторингов доклад за изпълнение на дейностите за 2022 г. по Програмата за осигуряване на достъпна архитектурна среда на гражданите, на територията на община Русе (2022-2023), приета с Решение № 1011, с Протокол № 36/14.07.2022 г. на Общински съвет - Русе.

**Точка 8**

**К.л.№ 1160 Предоставяне безвъзмездно за управление на общински недвижим имот, находящ се в град Русе, ул. „Тракия“ №25, за нуждите на Обединено счетоводство „Социални дейности“**

**Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Уважаеми дами и господа общински съветници, със Заповед на изпълнителния директор на АСП е разкрита социална услуга „Кризисен център за непридружени деца, чужди граждани и деца бежанци в риск“ в сградата с общинска собственост на адрес ж.к. „Тракия“, улица „Тракия“ 25. В изпълнение на Решение 1072 на Общински съвет – Русе, общината ще изпълнява тази държавно делегирана социална услуга, всъщност изпълнява от 01.11.2022 до възлагане предоставянето й на частен доставчик след провеждане на конкурс. В тази връзка директорът на Дирекция „Хуманитарни дейности“ желае да бъде учредено безвъзмездно право на управление върху общинския имот представляващ втори етаж от сградата за нуждите на Обединено счетоводство „Социални дейности“ за извършване на социалната услуга. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 1225**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 1 и ал. 4 от Закона за общинската собственост, във връзка с чл. 12, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на Обединено счетоводство „Социални дейности“ при Община Русе, за извършване на социална услуга „Кризисен център за непридружени деца, чужди граждани и деца бежанци в риск“, втори етаж от сграда с идентификатор 63427.8.693.3 по КККР на гр. Русе, със застроена площ от 717 кв.м., брой етажи: 2, с предназначение: Друг вид обществена сграда, с административен адрес: гр. Русе, ж.к. „Тракия“, ул. „Тракия“ №25, описана в АЧОС №6729/26.07.2012 г.

Решението подлежи на оспорване чрез Общински съвет – Русе пред Административен съд – Русе, в 14-дневен срок от съобщаването му.

**Точка 9**

**К.л.№ 1161 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на гр. Русе, местност „Христо Македонски“**

**Г-жа Златомира Стефанова:** Благодаря, господин Председател. Тази точка беше обсъдена във всички комисии. Нямаше забележки, затова поддържаме точката. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 1226**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от Закона за общинската собственост, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№ОИ-10-12/18.01.2023 г. и извлечение от Протокол №35/20.01.2023 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2023 г. за продажба на поземлен имот с идентификатор 63427.15.649, съгласно Кадастралната карта и кадастралните регистри на гр. Русе, одобрени със Заповед №РД-18-91/15.12.2007 г. на Изпълнителния директор на АГКК, с последно изменение, засягащо имота от 02.03.2012 г., с площ от 1 160 кв.м., трайно предназначение на територията: Земеделска, с начин на трайно ползване: За земеделски труд и отдих (съгласно §4 от ПЗР на ЗСПЗЗ), шеста категория при неполивни условия, находящ се в гр. Русе, местност „Христо Македонски“, предмет на АЧОС №6612/10.01.2012 г., вписан под №59, том 3, ДВР 897, Н.Д. 458, вх.рег. №928 от 30.01.2012 г. по описа на Службата по вписвания – Русе, с прогнозен приход от продажбата в размер на 18 872,00 лева, без дължими данъци и такси.

2. Дава съгласие за откриване на процедура за провеждане на публичен търг с явно наддаване за продажба на поземлен имот с идентификатор 63427.15.649, съгласно Кадастралната карта и кадастралните регистри на гр. Русе, одобрени със Заповед №РД-18-91/15.12.2007 г. на Изпълнителния директор на АГКК, с последно изменение, засягащо имота от 02.03.2012 г., с площ от 1 160 кв.м., трайно предназначение на територията: Земеделска, с начин на трайно ползване: За земеделски труд и отдих (съгласно §4 от ПЗР на ЗСПЗЗ), шеста категория при неполивни условия, находящ се в гр. Русе, местност „Христо Македонски“, предмет на АЧОС №6612/10.01.2012 г., вписан под №59, том 3, ДВР 897, Н.Д. 458, вх.рег. №928 от 30.01.2012 г. по описа на Службата по вписвания – Русе, при начална тръжна продажна цена 18 872,00 лв., без дължими данъци и такси. Последните са за сметка на спечелилия търга участник – купувач.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 10**

**К.л.№ 1162 Откриване на процедура за провеждане на публичен търг с явно наддаване за учредяване на възмездно право на строеж за изграждане на два броя гаражи върху имот – частна общинска собственост, намиращ се в град Русе, кв. „Здравец“, ул. „Юндола“**

**Г-жа Златомира Стефанова:** Благодаря, господин Председател. Уважаеми общински съветници, поддържаме точката. Преписката е разгледана и в Комисия по общинска собственост с положително становище. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля.

**КВОРУМ – 39. С 26 гласа „за”, 0 „против” и 13 „въздържали се” се прие**

**РЕШЕНИЕ № 1227**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37, ал. 1 и чл. 41, ал. 2 от ЗОС, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №33/12.12.2022 г. на КОС, Общинският съвет реши:

Дава съгласие за провеждане на публичен търг с явно наддаване за учредяване възмездно право на строеж за изграждане гаражи с №1 и №2 поотделно върху имот – частна общинска собственост, представляващ поземлен имот с идентификатор 63427.7.190, с площ от 7 152 кв. м. по Кадастралната карта и кадастралните регистри на град Русе, с трайно предназначение на територията: Урбанизирана, с начин на трайно ползване: За автогараж, а по действащия регулационен план, представляващ УПИ II – за гаражи, кв. 6515, по плана на гр. Русе, с адрес гр. Русе, кв. „Здравец“, ул. „Юндола“, съобразно скица-предложение за виза за проектиране на два броя гаражи, издадена на 18.08.2022 г. от Главния архитект на Община Русе, както следва:

- гараж №1 с размери 3,00/6,00 м. и застроена площ 18,00 кв.м., при начална тръжна цена 2 000,00 лева, без включени дължими данъци и такси, които са за сметка на участника, спечелил търга;

- гараж №2 с размери 3,00/6,00 м. и застроена площ 18,00 кв.м., при начална тръжна цена 2 000,00 лева, без включени дължими данъци и такси, които са за сметка на участника, спечелил търга;

Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**Точка 11**

**К.л.№ 1163 Откриване на процедура за провеждане на публичен търг с явно наддаване за продажба на недвижими имоти - частна общинска собственост, намиращи се в с. Червена вода, Община Русе, ул. „Хаджи Димитър“**

**Г-жа Златомира Стефанова:** Благодаря, господин Председател. Поддържаме точката, както е внесена с положително становище от кмета на село Червена вода, както и положително становище от Комисия общинска собственост. Благодаря.

**Г-н Иво Пазарджиев:** Благодаря. Заявка за изказвания? Няма. Режим на гласуване, моля.

**КВОРУМ – 39. С 38 гласа „за”, 0 „против” и 1 „въздържали се” се прие**

**РЕШЕНИЕ № 1228**

На основание чл. 21, ал. 2, във връзка с чл. 21, ал. 1, т. 8, чл.52, ал.5 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

 1. Дава съгласие за продажба чрез публичен търг с явно наддаване на урегулиран поземлен имот (УПИ) I, квартал 91.1, образуван от имот 1885 по ЧИЗРП на с. Червена вода, Община Русе, Област Русе, ЕКАТТЕ: 80460, с площ 875 кв.м., отреден за Жилищно застрояване, при граници и съседни имоти: улица, УПИ ХIII от кв. 91.1, УПИ II от кв. 91.1. За имота е съставен Акт за частна общинска собственост №10589/13.10.2022 г., вписан под №129, том 38, н. д. 7890, д.в.р. 12989, вх. рег. №13408 от 20.10.2022 г. по описа на Службата по вписвания - Русе, с начална тръжна продажна цена в размер на 14000,00 лева (четиринадесет хиляди лева), без дължими данъци и такси.

 2. Дава съгласие за продажба чрез публичен търг с явно наддаване на урегулиран поземлен имот (УПИ) II, квартал 91.1, образуван от имот 1886 по ЧИЗРП на с. Червена вода, Община Русе, Област Русе, ЕКАТТЕ: 80460, с площ 944 кв.м., отреден за Жилищно застрояване, при граници и съседни имоти: УПИ I от кв. 91.1, УПИ ХIII от кв. 91.1, УПИ ХII от кв. 91.1, УПИ III от кв. 91.1. За имота е съставен Акт за частна общинска собственост №10590/13.10.2022 г., вписан под №135, том 38, н. д. 7896, д.в.р. 12998, вх. рег. №13407 от 20.10.2022 г. по описа на Службата по вписвания - Русе, с начална тръжна продажна цена в размер на 15 000,00 лева (петнадесет хиляди лева), без дължими данъци и такси.

 3. Дава съгласие за продажба чрез публичен търг с явно наддаване на урегулиран поземлен имот (УПИ) III, квартал 91.1, образуван от имот 1887 по ЧИЗРП на с. Червена вода, Община Русе, Област Русе, ЕКАТТЕ: 80460, с площ 900 кв.м., отреден за Жилищно застрояване, при граници и съседни имоти: УПИ II, кв.91.1, УПИ XII, кв.91.1, УПИ XI, кв.91.1, УПИ IV, кв.91.1, улица. За имота е съставен Акт за частна общинска собственост №10591/13.10.2022 г., вписан под №127, том 38, н. д. 7888, д.в.р. 12987, вх. рег. №13406 от 20.10.2022 г. по описа на Службата по вписвания - Русе., с начална тръжна продажна цена в размер на 14 400,00 лева (четиринадесет хиляди и четиристотин лева), без дължими данъци и такси.

 4. Дава съгласие за продажба чрез публичен търг с явно наддаване на урегулиран поземлен имот (УПИ) IV, квартал 91.1, образуван от имот 1888 по ЧИЗРП на с. Червена вода, Община Русе, Област Русе, ЕКАТТЕ: 80460, с площ 1 131 кв.м., отреден за Жилищно застрояване, при граници и съседни имоти: УПИ III, кв.91.1, УПИ XI, кв.91.1, УПИ V, кв.91.1, улица. За имота е съставен Акт за частна общинска собственост №10592/13.10.2022 г., вписан под №141, том 38, н. д. 7902, д.в.р. 13009, вх. рег. №13409 от 20.10.2022 г. по описа на Службата по вписвания - Русе, с начална тръжна продажна цена в размер на 18 000,00 лева (осемнадесет хиляди лева), без дължими данъци и такси.

 30% от приходите от реализираните продажби се използват за реализиране на дейностите по чл.52, ал.5 от Закона за местното самоуправление и местната администрация на територията на съответното населено място.

 Дължимите данъци и такси се определят след провеждане на търговете и са за сметка на спечелилия участник - купувач.

 Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 12**

**К.л.№ 1164 Откриване на процедура за провеждане на публичен търг с явно наддаване за продажба на самостоятелни обекти в сграда, представляващи гаражи, с адрес гр. Русе, кв. „Родина 3“, ул. „Ибър“ №26, блок №7**

**Г-жа Златомира Стефанова:** Благодаря, господин Председател. Уважаеми общински съветници, Комисията по общинска собственост е дала съгласие за поетапна продажба на описаните гаражи. Към този момент 3 броя гаражи са освободени, а за 2 броя гаражи договорите са изтекли, затова поддържаме внесената точка, както сме я дали към общинския съвет.

**Г-н Иво Пазарджиев:** Благодаря. Заявки за изказвания? Няма. Моля? Режим на гласуване по точката, моля. По електронна система 36 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 37. С 37 гласа „за”, 0 „против” и 0 „въздържали се” се прие**

**РЕШЕНИЕ № 1229**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл.8, ал. 1, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе и извлечение от Протокол №13/15.01.2021 г. на Комисията по общинска собственост, Общинският съвет реши:

Дава съгласие за откриване на процедура за провеждане на публичен търг с явно наддаване за продажба на следните недвижими имоти – частна общинска собственост:

1. СОС с идентификатор 63427.5.1059.5.18 по КККР на гр. Русе, представляващ гараж №1, с площ от 17,59 кв.м., с предназначение на самостоятелния обект: Гараж в сграда, брой нива на обекта: 1, заедно с прилежащите 0,2163% идеални части от общите части на сградата, с адрес гр. Русе, кв. „Родина 3“, ул. „Ибър“ №26, блок №7, вход 3, етаж 0, предмет на АЧОС №9970/17.02.2021 г., вписан под №23, том 5, Н.Д. 872, ДВР 1723, вх.рег. №1718 от 24.02.2021 г. по описа на Службата по вписвания – Русе, при начална тръжна продажна цена 19 400,00 лева, без дължими данъци и такси.

2. СОС с идентификатор 63427.5.1059.5.20 по КККР на гр. Русе, представляващ гараж №3, с площ от 17,59 кв.м., с предназначение на самостоятелния обект: Гараж в сграда, брой нива на обекта: 1, заедно с прилежащите 0,2163% идеални части от общите части на сградата, с адрес гр. Русе, кв. „Родина 3“, ул. „Ибър“ №26, блок №7, вход 3, етаж 0, предмет на АЧОС №9972/17.02.2021 г., вписан под №67, том 5, Н.Д. 921, ДВР 1811, вх.рег. №1812 от 26.02.2021 г. по описа на Службата по вписвания – Русе, при начална тръжна продажна цена 19 400,00 лева, без дължими данъци и такси.

3. СОС с идентификатор 63427.5.1059.3.24 по КККР на гр. Русе, представляващ гараж №5, с площ от 18,83 кв.м., с предназначение на самостоятелния обект: Гараж в сграда, брой нива на обекта: 1, заедно с прилежащите 0,2554% идеални части от общите части на сградата, с адрес гр. Русе, кв. „Родина 3“, ул. „Ибър“ №26, блок №7, вход 3, етаж 0, предмет на АЧОС №9975/22.02.2021 г., вписан под №71, том 5, Н.Д. 925, ДВР 1815, вх.рег. №1813 от 26.02.2021 г. по описа на Службата по вписвания – Русе, при начална тръжна продажна цена 20 730,00 лева, без дължими данъци и такси.

4. СОС с идентификатор 63427.5.1059.3.19 по КККР на гр. Русе, представляващ гараж №9, с площ от 18,68 кв.м., с предназначение на самостоятелния обект: Гараж в сграда, брой нива на обекта: 1, заедно с прилежащите 0,2534% идеални части от общите части на сградата, с адрес гр. Русе, кв. „Родина 3“, ул. „Ибър“ №26, блок №7, вход 3, етаж 0, предмет на АЧОС №9979/23.02.2021 г., вписан под №108, том 5, Н.Д. 966, ДВР 1868, вх.рег. №1879 от 01.03.2021 г. по описа на Службата по вписвания – Русе, при начална тръжна продажна цена 20 600,00 лева, без дължими данъци и такси.

5. СОС с идентификатор 63427.5.1059.5.6 по КККР на гр. Русе, представляващ гараж №4, с площ от 18,17 кв.м., с предназначение на самостоятелния обект: Гараж в сграда, брой нива на обекта: 1, заедно с прилежащите 0,2350% идеални части от общите части на сградата, с адрес гр. Русе, кв. „Родина 3“, ул. „Ибър“ №26, блок №7, вход 4, етаж 0, предмет на АЧОС №9992/25.02.2021 г., вписан под №180, том 5, Н.Д. 1042, ДВР 1991, вх.рег. №2009 от 04.03.2021 г. по описа на Службата по вписвания – Русе, при начална тръжна продажна цена 20 000,00 лева, без дължими данъци и такси.

Дължимите данъци и такси да се определят след провеждане на тръжните процедури и са за сметка на спечелилите участници – купувачи.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 13**

**К.л.№ 1165 Откриване процедура за продажба на недвижим имот – частна общинска собственост, с адрес: с. Николово, Община Русе, ул. „Чипровци“ №20 по реда на чл. 35, ал. 3 от ЗОС**

**Г-н Иво Пазарджиев:** Заповядайте.

**Г-жа Златомира Стефанова:** Уважаеми общински съветници, това е продажба по член 35, алинея 3 със законно построена сграда в имота. Поддържаме точката. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля. По електронна система 34 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 1230**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе и извлечение от Протокол №33/12.12.2022 г. на Комисията по общинска собственост, Общинският съвет реши:

Дава съгласие за продажба на общински поземлен имот, представляващ застроен урегулиран поземлен имот /УПИ/ VIII-24 в кв. 8, отреден за жилищно застрояване, с площ 879 кв.м., съобразно регулационния план на с. Николово, ЕКАТТЕ 51679, Община Русе, предмет на Акт за частна общинска собственост /АЧОС/ №10520/23.06.2022 г., вписан под №119, том 23, н.д. 4785, вх. рег. №8106 от 29.08.2022 г. по описа на Службата по вписвания – Русе, на „ВИКТОРИЯ РБН“ – ЕООД, ЕИК 203032021, срещу заплащане от купувача на цена в размер на 27 000,00 лв.(двадесет и седем хиляди лева), без дължими данъци и такси.

Дължимите данъци и такси са за сметка на купувача.

30% от постъпленията от продажбата на посочения поземлен имот да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 14**

**К.л.№ 1166 Промяна в списъците с общински жилища**

 **Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, с Решение 1179, прието с Протокол 44/24.01.2023 година общинският съвет е приел списъците за общинските жилища за настаняване под наем на граждани с установени жилищни нужди от ведомствения фонд и от резервния фонд за 2023. Вследствие на възникнал пожар в общинския имот с адрес „Цар Освободител“ 64 са засегнати построените в него две двуетажни жилищни сгради, които са негодни за обитаване след проверка извършена на Дирекция „Инфраструктура, строителен и инвеститорски контрол“ при Община Русе. В тази връзка с писмо на директора на Общинското предприятие „Управление на общински имоти“ е направено предложение за премахването на визираните общински жилища от Списък номер 3 на общинските жилища в резервния фонд. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля. По електронна система 36 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 37. С 37 гласа „за”, 0 „против” и 0 „въздържали се” се прие**

**РЕШЕНИЕ № 1231**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Изменя Списък №3 на общинските жилища от резервния фонд, утвърден от Общински съвет – Русе с Решение №1179, прието с протокол №44/24.01.2023 г., както следва:

1.1. премахва точка №165 – жилищен имот, представляващ част от сграда с административен адрес гр. Русе, бул. „Цар Освободител“ №64, предмет на АЧОС №7551/12.10.2015 г.;

1.2. премахва точка №166 – жилищен имот, представляващ част от сграда с административен адрес гр. Русе, бул. „Цар Освободител“ №64, предмет на АЧОС №7551/12.10.2015 г.;

1.3. премахва точка №167 – жилищен имот, представляващ част от сграда с административен адрес гр. Русе, бул. „Цар Освободител“ №64, предмет на АЧОС №7551/12.10.2015 г.;

1.4. премахва точка №168 – жилищен имот, представляващ част от сграда с административен адрес гр. Русе, бул. „Цар Освободител“ №64, предмет на АЧОС №7551/12.10.2015 г.;

1.5. премахва точка №169 – жилищен имот, представляващ част от сграда с административен адрес гр. Русе, бул. „Цар Освободител“ №64, предмет на АЧОС №7551/12.10.2015 г.;

**Точка 15**

**К.л.№ 1169 Съгласие за продажба на общински недвижим имот, представляващ придаваем терен по улична регулация, с площ от 2,00 кв.м., които да се придадат към УПИ III - 4448, в кв. 408 по регулационния и кадастралния план на град Русе**

 **Г-н Иво Пазарджиев:** Госпожа Стефанова.

**Г-жа Златомира Стефанова:** Уважаеми общински съветници, поддържаме точката, за да се приложи регулацията. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля. По електронна система 38 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 1232**

 На основание чл. 21, ал. 1, т. 8 и чл. 21, ал. 2 от ЗМСМА, §6, ал. 1, §8, ал. 2, т. 1 и ал. 3 от ПР от ЗУТ, §22, ал. 1, т. 1, буква „б“ от ПР от ЗУТ, чл. 6, ал. 1 и ал. 3 и чл. 41, ал. 2, чл. 8, ал. 9 от ЗОС, скица-проект за придаваемо място по улична регулация, Общинският съвет реши:

 1. Допълва годишната програма за управление и разпореждане с имотите – общинска собственост за 2023г. с продажба на терен, общинска собственост, представляващ придаваема част от 2,00 кв.м. по улична регулация от поземлен имот с идентификатор 63427.1.268 – ул. „Солун“, град Русе, придаван към УПИ III - 4448, в кв. 408 по регулационния и кадастралния план на град Русе, с прогнозна цена в размер на 670,00 лева (шестстотин и седемдесет лева), без дължими данъци и такси.

 2. Обявява придаваем терен от 2,00 кв.м. по улична регулация от поземлен имот с идентификатор 63427.1.268 – ул. „Солун“, град Русе, придаван към УПИ III-4448, в кв. 408 по регулационния и кадастралния план на град Русе, за частна общинска собственост.

 3. Да се продаде терен, общинска собственост, представляващ придаваема част от 2,00 кв.м. по улична регулация от поземлен имот с идентификатор 63427.1.268 – ул. „Солун“, град Русе, придаван към УПИ III - 4448, в кв. 408 по регулационния и кадастралния план на град Русе, на Росица Стойчева Божинова, след заплащане на Община Русе цена в размер на 670,00 лева (шестстотин и седемдесет лева) и дължимите данъци и такси.

 4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 16**

**К.л.№ 1170 Провеждане на публичен търг с явно наддаване за отдаване под наем на части от терен - публична общинска собственост, за разполагане на преместваеми обекти**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Уважаеми дами и господа общински съветници, предложението по същество касае провеждане на публичен търг с явно наддаване в допълнителни тръжни условия на 3 броя терени, публична общинска собственост в Зона „К“ крайбрежна. Съгласно и одобрена с Решение 1134, прието с Протокол 43/13.12.2022 на Общински съвет – Русе. Терените са както следва: два терена за поставяне на павилиони за напитки с размер 5/4 метра, заедно с прилежащата площ за разполагане на маси, столове, чадъри или тенти с размер 6/10 метра, общо 80 квадратни метра при начална цена 633 лева без включен ДДС; един терен за поставяне на павилион за фреш и дребни пакетирани стоки с размер 4/3 метра с площ 12 квадратни метра с начална тръжна месечна цена в размер на 95 лева без включен ДДС. Цените се определят съгласно предвидените в Наредба 2 на общинския съвет. Предвидени са и допълнителни тръжни условия, с които вярвам, че сте се запознали в приложенията към предложението, но накратко спечелилите участници поемат и финансов ангажимент под формата на ежегодно дарение в общината в установен размер за облагородяване на градската среда 3 500 лева годишно за двете заведения и 2 000 лева годишно за павилиона за фреш. Участниците следва да изградят съоръженията, спазвайки проекта за индивидуален дизайн на павилиони с обяснителна записка към същия. Знаете, че този дизайн е разработен и следва те да следват един и същ дизайн, за да има имаме красива крайбрежна зона. Благодаря.

**Г-н Иво Пазарджиев:** Благодаря. Заявки за изказвания? Господин Дяков, изказване ли? Заповядайте за изказване.

**Г-н Орлин Дяков:** Ние разсъждавахме в нашата група, уважаеми колеги, господин Председател. Какво гарантира това, че тези хора, които ще наемат въпросните места ще ползват едни и същи материали? Да не се окаже, че на картинката виждаме едно, а пък всъщност то е построено по възможно най-лошия начин. Затова ми се иска да разбера дали има нещо, което задължава тези хора да ползват най-доброто и да го направят по най-добрия начин. Благодаря ви.

**Г-н Иво Пазарджиев:** Благодаря. Главния архитект господин Ениманев, заповядайте.

**Арх. Иван Ениманев:** Благодаря. Уважаеми общински съветници, да отбележа, че има изработен проект за индивидуален дизайн, в който са описани абсолютно всички материали, които трябва да бъдат използвани за изработването и изграждането на тези павилиони. Материали, текстури трябва да бъдат спазени. Всичко е описано. Просто проектът трябва да бъде спазен. Няма да бъде пуснат (шум от зала).

**Г-н Иво Пазарджиев:** Да, моля не влизайте в диалогов режим. Ако има нещо на микрофона. Господин Иван Петров Иванов.

**Г-н Иван Петров Иванов:** Уважаеми господин Председател, уважаеми господин Кмете, уважаеми колеги. Чудесно е, че ще развиваме тази даденост крайбрежната зона. Чудесно е, че ще дадем възможност и поле за изява на изкуствата на занаятите. Прекрасно е, че ще има нови атракциони и нови питейни заведения, което най-вероятно ще доведе до конкуренция и по-добри цени за потребителите. Само ще допълня колегата Дяков. Освен притесненията ни относно качеството и вида на изпълнението на павилионите от редица наематели, което няма как да стане нито теоретично, нито практично, освен ако общината със собствени ресурси и Комунални дейности не ги изпълни. Понеже имах доста срещи с потенциални наематели. Основният въпрос и притеснения на потенциалните наематели са предвидена ли е сезонност и каква е тя в наемните бъдещи отношения? Благодаря.

**Г-н Иво Пазарджиев:** Благодаря на господин Иванов. Кмета на Община Русе ще отговори.

**Г-н Пенчо Милков:** Уважаеми господин Председател, уважаеми общински съветници, уважаеми господин Иванов. Темата за съоръженията, които ще бъдат разположени в кейовата зона, е изключително важна, затова искам да дам няколко разяснения и ще дам и един пример. Обектите, които ще бъдат за Алеята на занаятите ще бъдат възложени и изпълнени по процедура на общината, тоест ще ги изпълни общината и ще ги предостави за ползване на Дружество на художниците, занаятчиите да разположат произведени в Русе неща на мястото на пътникопотока на туристите, защото ние нямаме такава зона и реално няма как туристите от кораба да се качат до изложбената зала в… Има как, но противоречи на това, което обикновено става, да дойдат в Изложбената зала в центъра на Русе, за да си вземат картина от нашите художници или да отидат в Дружеството на занаятите също трудно въпреки, че там е ремонтирано. Затова ние ще го изпълним. Даваме го да сложат вече търговските си неща да ги продадат. По отношение на заведенията. Изрично искам да кажа, както за много други процедури, там ще има само цифрови показатели за оценка на офертите, никакви програми за това, за онова, за да има субективизъм. Искам да окуража всички търговци да участват, но изрично говорих и с ръководителят на „Наемни отношения“. Началника на отдел е тук. Нашата оценка ще бъде първоначалната абсолютно пазарна, защото може да направите проверка. Последният път, когато е гласувал общинския съвет за питейно заведение под моста със стълбите, под „Баба Тонка“, наема, който е взимала общината е бил 200 лева на месец, 200 лева на месец. И след двама пренаематели човекът, който последно го е стопанисвал на думи, разбира се, ми е казвал, когато не съм бил още кмет. Хиляди левове е бил крайният наем, който той плаща. Неофициално, скрито и какво влиза в публичния бюджет 200 лева на месец. Ето това няма да допуснем. На пазарна цена ще бъдат определени, а вече конкуренцията ще каже между фирмите кой реално ще бъде изпълнител и да, ще бъде, това сме говорили с архитекта, ще бъде не търг, а конкурс, тоест те ще имат конкурсни условия на какво да отговарят търговските обекти. Няма да бъде просто барака да сложи. Отделно с този съществуващия обект в момента, който е долу на частен имот сложен, казвам изрично, натиска от страна на общината е и ще му предоставим техническите изисквания на тези обекти, той да приведе обекта също съобразно изискванията, които Главния архитект дава за Зона „Кей“. Не да има къщи еднакви на общината. Къщи примерно говорим за сходство. Главния архитект ще ви обясни и един съвсем различен. Така че и в тази насока от наша страна има натиск този обект също да се преведе съобразно, да има сходство този обект с другите, които са на общински терен. Това бяха нещата, които исках да ви кажа и примера. Ще стартират на пазарни цени и ще бъде свободна конкуренция. Окуражавам всички да кандидатстват. Благодаря ви.

**Г-н Иво Пазарджиев:** Благодаря на кмета. Други заявки за изказвания? Няма. Режим на гласуване по точката, моля. По електронна система 32 „за“, 0 „против“, 11 „въздържали се“. Доктор Кристиян Иванов е ръчно „въздържал се“.

**КВОРУМ – 44. С 32 гласа „за”, 0 „против” и 12 „въздържали се” се прие**

**РЕШЕНИЕ № 1233**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, т. 4, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от седем години на част от терен – публична общинска собственост, ПИ 63427.2.5687 - за поставяне на преместваем обект павилион за продажба на напитки, с размери 5,00/ 4,00 м, заедно с прилежаща площ за разполагане на маси, столове, чадъри (или тенти), с размери 6,00/ 10,00 м, с обща площ на отдаваната част от терен 80,00 кв. м, находящ се в гр. Русе, Зона „К“ (Крайбрежна) – гр. Русе, в близост до пресечна точка на бул. „Фердинанд“ и главна транспортна алея на зона „Крайбрежна“, с начална тръжна месечна наемна цена в размер на 633,00 лв. (Шестстотин тридесет и три лева) без включен ДДС.

1.1. При провеждане на търга за обекта по т. 1, като тръжно условие по смисъла на чл. 50, ал. 2, т. 10 от Наредба №1 на Общински съвет – Русе, за общинската собственост, да бъде установено, съответно в заповедта за откриване на тръжната процедура, в тръжната документация и в проекта на договора за наем към същата, респективно и в сключения договор за наем при успешно реализиране на тръжната процедура, че:

1.1.1. Спечелилият тръжната процедура участник-наемател се задължава да постави за своя сметка преместваемите обекти - павилион за продажба на напитки, както и да усвои прилежащата площ с разполагане на маси, столове, чадъри (или тенти), съобразно специфичните правила към Обща схема за Зона „К“ (Крайбрежна) – гр. Русе, одобрена с Решение №1134, приета с Протокол №43/ 13.12.2022 г. на Общински съвет – Русе, спазвайки проекта за „Индивидуален дизайн на павилиони“ с обяснителната записка към същия, неразделна част от настоящото решение, разрешителния режим за поставяне на преместваеми обекти съгласно Закона за устройство на територията (ЗУТ) и Наредба №7 на Общински съвет – Русе.

1.1.2. Спечелилият тръжната процедура участник-наемател поема финансов ангажимент за облагородяване на градска среда към Община Русе в размер на 3500,00 лв. годишно за всяка година от срока на действие на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

2. Дава съгласие да бъде проведен публичен търг с явно наддаване за отдаване под наем за срок от седем години на част от терен – публична общинска собственост, ПИ 63427.2.5687 - за поставяне на преместваем обект павилион за продажба на напитки, с размери 5,00/ 4,00 м, заедно с прилежаща площ за разполагане на маси, столове, чадъри (или тенти) с размери 6,00/ 10,00 м, с обща площ на отдаваната част от терен 80,00 кв. м, находящ се в гр. Русе, Зона „К“ (Крайбрежна) – гр. Русе, в близост до пешеходен надлез към кея (Вития мост), с начална тръжна месечна наемна цена в размер на 633,00 лв. (Шестстотин тридесет и три лева) без включен ДДС.

2.1. При провеждане на търга за обекта по т. 2, като тръжно условие по смисъла на чл. 50, ал. 2, т. 10 от Наредба №1 на Общински съвет – Русе, за общинската собственост, да бъде установено, съответно в заповедта за откриване на тръжната процедура, в тръжната документация и в проекта на договора за наем към същата, респективно и в сключения договор за наем при успешно реализиране на тръжната процедура, че:

2.1.1. Спечелилият тръжната процедура участник-наемател се задължава да постави за своя сметка преместваемите обекти - павилион за продажба на напитки, както и да усвои прилежащата площ с разполагане на маси, столове, чадъри (или тенти), съобразно специфичните правила към Обща схема за Зона „К“ (Крайбрежна) – гр. Русе, одобрена с Решение №1134, приета с Протокол №43/ 13.12.2022 г. на Общински съвет – Русе, спазвайки проекта за „Индивидуален дизайн на павилиони“ с обяснителната записка към същия, неразделна част от настоящото решение, разрешителния режим за поставяне на преместваеми обекти съгласно Закона за устройство на територията (ЗУТ) и Наредба №7 на Общински съвет – Русе.

2.1.2. Спечелилият тръжната процедура участник-наемател поема финансов ангажимент за облагородяване на градска среда към Община Русе в размер на 3500,00 лв. годишно за всяка година от срока на действие на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

3. Дава съгласие да бъде проведен публичен търг с явно наддаване за отдаване под наем за срок от седем години на част от терен – публична общинска собственост, ПИ 63427.2.5687 - за поставяне на преместваем обект павилион за продажба на фреш и дребни пакетирани изделия, с размери 4,00/ 3,00 м, с площ 12,00 кв. м, находящ се в гр. Русе, Зона „К“ (Крайбрежна) – гр. Русе, под пешеходен надлез към кея, с начална тръжна месечна наемна цена в размер на 95,00 лв. (Деветдесет и пет лева) без включен ДДС.

3.1. При провеждане на търга за обекта по т. 3, като тръжно условие по смисъла на чл. 50, ал. 2, т. 10 от Наредба №1 на Общински съвет – Русе, за общинската собственост, да бъде установено, съответно в заповедта за откриване на тръжната процедура, в тръжната документация и в проекта на договора за наем към същата, респективно и в сключения договор за наем при успешно реализиране на тръжната процедура, че:

3.1.1. Спечелилият тръжната процедура участник-наемател се задължава да постави за своя сметка преместваем обект - павилион за продажба на фреш и дребни пакетирани изделия, съобразно специфичните правила към Обща схема за Зона „К“ (Крайбрежна) – гр. Русе, одобрена с Решение №1134, приета с Протокол №43/ 13.12.2022 г. на Общински съвет – Русе, спазвайки проекта за „Индивидуален дизайн на павилиони“ с обяснителната записка към същия, неразделна част от настоящото решение, разрешителния режим за поставяне на преместваеми обекти съгласно Закона за устройство на територията (ЗУТ) и Наредба №7 на Общински съвет – Русе.

3.1.2. Спечелилият тръжната процедура участник-наемател поема финансов ангажимент за облагородяване на градска среда към Община Русе в размер на 2000,00 лв. годишно за всяка година от срока на действие на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

**Точка 17**

**К.л.№ 1153 Определяне на пасища, мери за общо и индивидуално ползване и одобряване на годишен план за паша**

**Г-н Иво Пазарджиев:** Госпожа Стефанова.

**Г-жа Златомира Стефанова:** Благодаря, господин Председател. Уважаеми общински съветници, определяне на пасища мери за общо и индивидуално ползване, одобряването на годишния план за паша представяме всяка година на вашето внимание. Съответства се с изискванията за Закона за собствеността и ползването на земеделските земи. Общинският съвет определя с решение пасищата и мерите за общо и индивидуално ползване. Решението се състои от 3 части. Първата част е за определяне на пасища и мери за общо и индивидуално ползване, втората част е за определяне на размера и местоположението на мерите и пасищата за общо и индивидуално ползване и третата част за актуализиране на ползването на мерите и на пасищата. На дата 06.02 с Допълнение към внесеното предложение е извършена една корекция за имот в землището на село Семерджиево поради настъпили промени в трайното предназначение, но тя ви е предоставена още по комисиите. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля. По електронна система 41 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 1234**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 37и, ал. 3, чл. 37о, ал. 1 и ал. 4, чл. 37и, ал. 13 и 14 от ЗСПЗЗ, при съответно приложение на чл. 14, ал. 7 от ЗОС, чл. 11, ал. 1 и 2 от Наредба № 1 за общинската собственост на Общински съвет – Русе, Общинският съвет реши:

1. Дава съгласие за предоставяне на общински пасища, мери за общо и индивидуално ползване за стопанската 2023-2024 година. Подлежащите на разпределение по реда на чл. 37и, ал. 1 – 12 от ЗСПЗЗ, за 2023-2024 стопанска година пасища и мери от ОПФ за индивидуално ползване да се отдават под наем за период от шест стопански години. Останалите след разпределението свободни общински пасища, мери да се отдадат под наем за индивидуално ползване за стопанската 2023-2024 година чрез публичен търг с явно наддаване по реда на Наредба № 1 за общинската собственост на Общински съвет - Русе след утвърждаване на начални тръжни цени за 2023-2024 стопанска година по реда на чл. 76, ал. 1 и 2 от същата наредба.
2. Определя общински пасища, мери за общо и индивидуално ползване, съгласно Приложение № 1.
3. Определя размера и местоположението на мерите и пасищата за общо и индивидуално ползване и утвърждава правила за ползване на общинските пасища, мери, съгласно Приложение № 2.
4. Приема Годишния план за паша и задълженията на общината и ползвателите за поддържане на мерите и пасищата съгласно Приложение № 3.
5. При отдаване под наем на пасища/ мери в землищата на останалите населени места, включени в границите на Община Русе, различни от гр. Русе, 30 % от приходите от събраните наеми да се използват за изпълнение на дейности от местно значение в съответното населено място, съгласно чл. 52, ал.5, т. 2 от ЗМСМА.

**Точка 18**

**К.л.№ 1154 Разходване на месечните отчисления по чл. 64, ал. 1 от Закона за управление на отпадъците (ЗУО) за периода 01.01.2023 г. - 31.12.2023 г., съгласно разпоредбите на § 60, ал.1 от Преходните и заключителни разпоредби на Закона за изменение и допълнение на Данъчно-осигурителния процесуален кодекс**

**Г-н Иво Пазарджиев:** Господин Недев, заповядайте. Ще изчакаме да има тишина в залата. Господин Станчев, може ли тишина в залата?

**Г-н Димитър Недев:** Уважаеми господин Председател, уважаеми дами и господа общински съветници, подкрепяме точката във вида, в който е внесена и обсъждана на комисии. През настоящата година Община Русе предлага обезпеченията по член 60 от ЗУО да бъдат превеждани по банковата сметка на РИОСВ по член 60 и 64 в пълния размер да бъдат оставяни в общината с цел използването по предназначение от Община Русе.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля. По електронна система 26 „за“, 2 „против“, 10 „въздържали се“. Доктор Кристиян Иванов е ръчно „въздържал се“. Процедура за господин Симеонов. Заповядайте. Господин Симеонов, заповядайте на микрофона. Трябва да се записва в протокола.

**Г-н Светлозар Симеонов:** Процедура да прегласуваме.

**Г-н Иво Пазарджиев:** Само да се подготви системата. Прегласуваме точката. По електронна система 31 „за“, 2 „против“, 10 „въздържали се“. Доктор Кристиян Иванов е ръчно „въздържал се“.

**КВОРУМ – 44. С 31 гласа „за”, 2 „против” и 11 „въздържали се” се прие**

**РЕШЕНИЕ № 1235**

На основание чл.21, ал.2, във връзка с чл.21, ал.1, т.6 от ЗМСМА, § 60, ал.1 от Преходни и заключителни разпоредби към Закона за изменение и допълнение на Данъчно-осигурителния процесуален кодекс /в сила от 11.12.2020 г. - ДВ, бр. 105 от 2020 г., доп. – ДВ, бр. 17 от 2022 г., в сила от 1.01.2022 г., изм., бр. 100 от 2022 г., в сила от 1.01.2023 г.), Общински съвет – Русе реши:

Дава съгласие Община Русе да използва месечните отчисления за 2023 г. по чл.64, ал.1 от ЗУО чрез вътрешни компенсирани промени, без да се изменя приетият от общинския съвет начин за определяне и размер на таксата за битови отпадъци, за финансиране на разходите по план-сметка по чл.66 от Закона за местните данъци и такси (ЗМДТ) за 2023 г.

**Точка 19**

**К.л.№ 1167 Информация за изменения на бюджета на Община Русе към 31.12.2022 г.**

**Г-н Иво Пазарджиев:** Госпожа Емилия Пенева.

**Г-жа Емилия Пенева:** Уважаеми дами и господа общински съветници, настоящата информация за изменението на бюджета към 31 Декември 2022 година ви се предоставя съгласно член 125, алинея 4 от Закона за публичните финанси. Тя е в 3 приложения, като първото приложение дава информация за всички тези документи, писма на различни ведомства, включително и министерства, които са направили възможна трансформацията на първоначалния бюджет от 187 милиона към 31 Декември достигане на размер от 215 911 517 лева. Второто приложение дава информация как този бюджет е разпределен по параграфи и как съответно е разпределен на държавни дейности и общинско финансиране и дофинансиране, където прави впечатление, че държавните дейности значително изпреварват със своя ресурс съответно местните дейности и дофинансирането на общината. И третото приложение дава информация за индикативния разчет на средствата от Европейския съюз, съобразени с очакваното изпълнение на дейностите по проектите на общината към 31 Декември. Предоставените данни са обобщени по оперативни програми, както и по приходни и разходни параграфи. Общинския бюджет към 31 Декември остава балансиран и общината няма просрочени задължения. Информацията е само за сведение.

**Г-н Иво Пазарджиев:** Благодаря. Заявки за изказвания? Няма. Материала е само за сведение. Продължаваме със следваща точка. Продължаваме със следваща точка, К.л.№ 1145… Колеги, моля за тишина в залата. След малко ще направим почивка.

**Точка 20**

**К.л.№ 1145 Изменения и/или допълнения на нормативни актове на Общински съвет – Русе, предвиждащи актовете за установяване на административни наказания да се съставят и от звено „Общинска полиция“**

**Г-н Иво Пазарджиев:** Господин Искрен Илиев ще докладва.

**Г-н Искрен Илиев:** Уважаеми общински съветници, на вашето внимание Проект за нормативен акт, с който в всички наредби се допълва възможност звеното за общинската полиция да може да съставя актове за установяване на административни нарушения в съответствие с действащото законодателство. По време на комисии единствена забележка имаше към текста, чисто редакционно от господин Неделчев. Ние сме съгласни с това. Думата „следва“ в параграф 2 на проекта за нормативен акт отпада и така вече смислено звучи както трябва текста.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля. Гласуваме предложението с корекцията към него. По електронна система 37 „за“, 0 „против“, 1 „въздържали се“. Доктор Кристиян Иванов е ръчно „за“.

**КВОРУМ – 39. С 38 гласа „за”, 0 „против” и 1 „въздържали се” се прие**

**РЕШЕНИЕ № 1236**

На основание чл.21 ал.2, във връзка с чл.21, ал.1, т. 23 от ЗМСМА, във връзка с чл. 8 и чл. 15, ал. 1 от ЗНА и чл.79 от Административно процесуалния кодекс (АПК) и чл. 13, т. 6 от Наредба № 8121з-422/16.04.2015г. за организацията и дейността на звената "Общинска полиция", Общински съвет – Русе реши:

1. Приема Наредба за изменение и допълнение на Наредба № 3 за организация и развитие на комунално-битовата дейност в Община Русе, както следва:

§ 1. Чл. 29, ал. 3 от наредбата придобива следната редакция: Актовете за установяване на административни нарушения по тази наредба се съставят от служители на СЗ „КООРС“ и звено „Общинска полиция“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. В Наредба №4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе се прави следното изменение и допълнение: В §. 1, т. 3 от ПЗР на наредбата изразът „звено “Контрол за опазване на обществения ред и сигурността” се заменя със „звено “Контрол, охрана, обществен ред и сигурност”, след което се поставя запетая и се допълва: „звено „Общинска полиция“.

§ 3. В Наредба № 5 за търговската дейност на територията на Община Русе се прави следното допълнение: В чл. 25, ал. 1 от наредбата след израза „звено “Контрол, охрана, обществен ред и сигурност” се поставя запетая и се допълва: „звено „Общинска полиция“.

§ 4. В Наредба №7 за реда и условията за разполагане на преместваемите обекти, на рекламно-информационните и монументално-декоративните елементи, и за осъществяване на рекламната дейност на територията на Община Русе се правят следните допълнения:

1. В чл. 83, ал. 1 от наредбата след изразът „звено „КООРС” се поставя запетая и се допълва: „звено „Общинска полиция“.
2. В чл. 83, ал. 2 след думите „Закона за устройство на територията“ се поставя запетая и се допълва: „служители от звено „Общинска полиция“.
3. В чл. 85, ал. 2 след „звено “Контрол, охрана, обществен ред и сигурност” се поставя запетая и се допълва: „звено „Общинска полиция“.

§ 5. Наредба №15 за управление на дейностите с битови, строителни и масово разпространени отпадъци на територията на Община Русе се допълва като в чл. 52 след „СЗ „КООРС“ се поставя запетая и се добавя изразът „звено „Общинска полиция“.

 § 6. В Наредба №17 за символиката на Община Русе чл. 77 придобива следната редакция: „Наказателните постановления за нарушенията по тази Наредба се издават от Кмета на Общината или определен от него зам. кмет въз основа на акт, съставен от СЗ „КООРС“, звено „Общинска полиция“ и други длъжностни лица от Общинска администрация – Русе, определени със заповед на кмета на Община Русе.“.

§ 7. В Наредба №18 за обществения ред при ползване на превозни средства на територията на Община Русе се създава нова алинея 1 на чл. 34 както следва: „Актовете за установяване на административни нарушения по тази наредба се съставят от СЗ „КООРС“, звено „Общинска полиция“ и други длъжностни лица от Общинска администрация – Русе, определени със заповед на кмета на Община Русе.“

§ 8. В чл. 21, ал. 1 на Наредба №26 за притежаване, отглеждане и контрол на животни на територията на Община Русе след „СЗ КООРС“ се допълва: „звено „Общинска полиция“.

§ 9. Чл. 36, ал. 1 от Наредба №30 за изграждането и опазване на зелената система на Община Русе се допълва, като в края на изречението се добавя: „и звено „Общинска полиция“.

§ 10. В чл. 35 от Наредбата за опазване на околната среда на територията на Община Русе се правят следните изменения и допълнения:

1. В алинея 1 след „СЗ КООРС“ се поставя запетая и се допълва: „звено „Общинска полиция“.
2. Алинея 3 се изменя така: „Актовете за установяване на административни нарушения по тази наредба се съставят от СЗ „КООРС“, звено „Общинска полиция“, кметовете на кметства, кметските наместници и други длъжностни лица от Общинска администрация – Русе, определени със заповед на кмета на Община Русе.“

**Г-н Иво Пазарджиев:** Господин Кметът само иска да направи едно уточнение по точката.

**Г-н Пенчо Милков:** Уважаеми господин Председател, уважаеми общински съветници и скъпи съграждани. Тази точка е изключително важна, защото създаденото звено „Общинска полиция“, с което беше обезпечено със средства, беше направен конкурс, бяха обучени 6 месеца служителите в школата на МВР и към момента са снабдени с всичко необходимо от Община Русе. Реално с това решение им се дава възможност да извършват контрол по общинските наредби. Изключително години наред към мен бяха отправени множество изявления от граждани, че е необходим по-сериозен контрол и санкциониране на вандали, на хора нарушаващи обществения ред. Сега реално звеното може да започне да упражнява контрол по нашите наредби. И това, което съм разпоредил да има пеши обходи, полицаите са снабдени с автомобил, два автомобила, така че надявам се действително това да повиши заедно с повишаване на капацитета на видеоцентъра реално способността за въздействие веднага при забелязани общественонеприемливи прояви, така че това е много важно решение, което току що взехте за нашите съграждани. Благодаря.

**Г-н Иво Пазарджиев:** Да реплика, заповядайте. Само че сме извън точката вече, но… Да, имате право на реплика.

**Г-н Орлин Дяков /реплика/:** Господин Милков, да. Аз съм човекът, който най-много е говорил за това, че КООРС нямат никакви възможности да глобяват или изобщо да санкционират. Моя въпрос сега е друг. Надявам се, то даже не е въпрос, по-скоро е препоръка. Надявам се и гражданите на Русе да имат бърз достъп до тази структура. Тоест гражданите на Русе да могат с едно телефонно обаждане да насочат към нарушения, нарушители или каквото и да е друго. До този момент това не се случва с КООРС-а поради ред причини и е ясно. Надявам се това да може да се случва и да може по най-бързия начин да се отстраняват всички нарушения и нарушители. Благодаря ви.

**Г-н Иво Пазарджиев:** Благодаря. Продължаваме по дневния ред.

**Точка 21**

**К.л.****№ 1146 Приемане на Наредба за изменение и допълнение на Наредба №7 За реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе**

**Г-н Иво Пазарджиев:** Господин Искрен Илиев ще докладва.

**Г-н Искрен Илиев:** Уважаеми общински съветници, на вашето внимание проект за изменение на Наредба №7, с който на практика се връща до преди няколко години действащо положение в нормативния акт, с който схемите за поставяне ще подлежат на презаверка, а не както е сега действащото всяка година търговецът, който има преместваеми обекти да трябва да вади чисто нова схема. До това решение се стигна след проведени разговори, работна среща със Съюза на хотелиерите и ресторантьорите. Целта е да бъде облекчен бизнеса. Разбира се тя презаверка ще се случва само тогава, когато няма промяна в разположението на преместваемите обекти, техният вид и няма промяна в общите схеми, които предполагат там да бъдат поставени такива преместваеми обекти. Има постъпило едно предложение от гражданин, с което се запознати. Качено е в облака и има становище на вносителя, което също е публикувано и в интернет и ви е предоставено и на вас. Становището на вносителят е, че не приема направеното предложение. Мотивите са подробно описани в тези документи, които имате. Ако има нужда, ще ви разкажа по-надолу.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля. По електронна система 46 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1237**

 На основание чл.76, ал.3 АПК, 79 АПК, чл.28, ал.2 от ЗНА, чл.21, ал.1, т. 23 от ЗМСМА и чл. 56, ал. 2 ЗУТ, чл.21, ал.1, т.7 от ЗМСМА, чл.28, ал.2 от ЗНА, чл.6, ал.2 от ЗМДТ, чл.7, чл.8 и чл.9 от ЗМДТ, във връзка с чл.109, ал.1 от ЗМДТ, Общински съвет - Русе реши:

 I. Приема Наредба за изменение и допълнение на Наредба №7 за реда и условията за разполагане на преместваемите обекти, за рекламните, информационни и монументално-декоративни елементи и за рекламната дейност на територията на Община Русе.

**Точка 22**

**К.л. №1172 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „А” от пл. „Батенберг“ до пл. „Свобода“ и специфични правила за приложението й**

**Арх. Иван Ениманев:** Благодаря. Уважаеми господин Председател, уважаеми общински съветници. Настоящото предложение за изменение на общата схема е актуализиране на същата и съобразяването й с обемно-пространствената градска среда. Направени са няколко промени и ще акцентирам само върху някои от тях много набързо. Предвижда се една част от съществуващите към момента павилиони да се запазят, като местоположението им се промени съгласно предвижданата позиция в графичната част. Границата на зоната е разширена в частта по продължение на улица „Отец Паисий“, по която е предвидена зона за разполагане на маси до кръстовището й с улица „Добруджа“ по границите на зона с характерни обекти недвижими културни ценности. Предвидени са нови позиции за информационни стълбове по продължението на улица „Александровска“ от точка А1 до точка А18. Предвидени са две нови позиции за разполагане на сладоледи на площад „Елиас Канети“. Към това предложение правим допълнение, с което се добавя следния текст след правните основания: „и във връзка с Решение №1 по Протокол №2/01.02.2023 г. на Общински експертен съвет за приемане на схемата“. Благодаря за вниманието.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката.

**КВОРУМ – 46. С 45 гласа „за”, 0 „против” и 1 „въздържали се” се прие**

**РЕШЕНИЕ № 1238**

 На основание чл. 21 ал.2 и чл. 21 ал. 1 т. 23 от ЗМСМА, чл. 7 ал. 3, във връзка с чл. 7, ал.1, т.2 от Наредба № 7 на Общински съвет – Русе и във връзка с Решение № 1 по Протокол № 2/01.02.2023 г. на ОЕСУТ за приемане на схемата, общинският съвет реши:

1. Одобрява Изменение на Общa схемa на зонa „А” от пл. Батенберг до пл.„Свобода” по Общата схема на преместваемите обекти (ПО) за търговия и услуги по чл. 56 и Рекламно-информационни елементи (РИЕ) по чл. 57 от ЗУТ за територията на гр. Русе и Специфични правила за приложението и.

**Точка 23**

**К.л. №1173 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „Б” (пл. „Свобода) и специфични правила за приложението й**

**Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, на територията на Зона „Б“, а именно площад „Свобода“ се правят…

**Г-н Иво Пазарджиев:** Господин Главен Архитект, само да помоля господин Станчев и госпожа Даневска за тишина в залата. Има изказващ се в момента.

**Арх. Иван Ениманев:** Благодаря. На територията на Зона „Б“ са предвидени нови зони за разполагане на маси. Предвидените с предходната схема са частично намалени или увеличени с оглед съобразяване на подходите към търговските обекти и проходите на сградите. Предвидено е място за временна изложба на Съюза на българските художници на алеята южно от Доходното здание. Ново място за позициониране на временна сцена, изяви и временен щанд за реклама, промоции и продажба на билети. Това е вляво от Районния съд. И нови позиции за разполагане на кампанийни павилиони срещу хотел „Дунав“. Към това предложение също правим допълнение с текст: „и във връзка с Решение №2 по Протокол №2/01.02.2023 г. на Общински експертен съвет за приемане на схемата“. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля. По електронна система 42 „за“, 0 „против“, 2 „въздържали се“. Доктор Кристиян Иванов е ръчно „за“.

**КВОРУМ – 45. С 43 гласа „за”, 0 „против” и 2 „въздържали се” се прие**

**РЕШЕНИЕ № 1239**

 На основание чл. 21, ал.2 и чл. 21, ал. 1, т. 23 от ЗМСМА, чл. 7, ал. 3, във връзка с чл. 7, ал.1, т.2 от Наредба № 7 на Общински съвет – Русе и във връзка с Решение № 2 по Протокол № 2/01.02.2023 г. на ОЕСУТ за приемане на схемата, общинският съвет реши:

1. Одобрява Изменение на Общa схемa на Зонa „Б” (пл. „Свобода”) по Общата схема на преместваемите обекти (ПО) за търговия и услуги по чл. 56 и Рекламно-информационни елементи (РИЕ) по чл. 57 от ЗУТ за територията на гр. Русе и Специфични правила за приложението и.

**Точка 24**

**К.л.** **№1174 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „В1” от пл. „Свобода“ до бул. „Цар Освободител“ и специфични правила за приложението й**

**Арх. Иван Ениманев:** Благодаря. Уважаеми общински съветници, тук акцента е всички запазени съгласно предходната схема и новопредвидени павилиони се местят от оста на главната улица „Александровска“ в джобове. Така наречените джобове към тупиковите улици към улица „Александровска“. Промяната в местоположението на позициите е с цел запазване на оста, както и градоустройственото и обемно пространствено оформление на градската среда на територията на Зона „В1“. Местоположението и броят на павилионите да са съобразени с тези показани в графичната част същата зона. Към това предложение правим допълнение със следния текст: „във връзка с Решение №3 по Протокол №2/01.02.2023 г. на Общински експертен съвет за приемане на схемата“. Благодаря.

**Г-н Иво Пазарджиев:** Заявки за изказвания? Няма. Режим на гласуване по точката, моля. По електронна система 43 „за“, 0 „против“, 1 „въздържали се“. Доктор Кристиян Иванов е ръчно „за“.

**КВОРУМ – 45. С 44 гласа „за”, 0 „против” и 1 „въздържали се” се прие**

**РЕШЕНИЕ № 1240**

 На основание чл. 21, ал.2 и чл. 21, ал. 1, т. 23 от ЗМСМА, чл. 7 ал. 3, във връзка с чл. 7, ал.1, т.2 от Наредба № 7 на Общински съвет – Русе и във връзка с Решение № 3 по Протокол № 2/01.02.2023 г. на ОЕСУТ за приемане на схемата, общинският съвет реши:

1. Одобрява Изменение на Общa схемa на зонa „В1” от пл. „Свобода” до бул. „Цар Освободител“ по Общата схема на преместваемите обекти (ПО) за търговия и услуги по чл. 56 и Рекламно-информационни елементи (РИЕ) по чл. 57 от ЗУТ за територията на гр. Русе и Специфични правила за приложението и.

**Точка 25**

**К.л.** **№1175 Приемане на Изменение на Обща схема на зона по чл. 7, ал. 1, т. 2 от наредба № 7 на Общински Съвет Русе за разполагане на преместваеми обекти по чл. 56 и РИЕ по чл. 57 от ЗУТ на територията на Зона „В2” от бул. „Цар Освободител“ до ул. „Зайчар“ и специфични правила за приложението й**

**Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, на територията на Зона „В2“ се правят следните изменения. Нови позиции за щандове за сладолед два броя, вдясно от запазващата се зона за маси пред Градски хали към зелената площ пред училище „Отец Паисий“. Променени позиции за разполагане на щандове за книги, отпада зона за маси пред Градските хали вляво от централния вход, отпада позиция за микробус за пилета на грил и отпада позиция за плодове и зеленчуци. Искам само да допълня, че тази схема и предходните са съгласувани с Министерството на културата. И към това предложение само да допълня, че правим едно допълнение: „във връзка с Решение №4 по Протокол №2/01.02.2023 г. на Общински експертен съвет за приемане на схемата“. Благодаря.

**Г-н Иво Пазарджиев:** Благодаря на Главния архитект. Заявки за изказвания? Няма. Режим на гласуване по точката, моля. По електронна система 42 „за“, 0 „против“, 3 „въздържали се“. Доктор Кристиян Иванов е ръчно „за“.

**КВОРУМ – 46. С 43 гласа „за”, 0 „против” и 3 „въздържали се” се прие**

**РЕШЕНИЕ № 1241**

 На основание чл. 21, ал.2 и чл. 21, ал. 1, т. 23 от ЗМСМА, чл. 7, ал. 3, във връзка с чл. 7, ал.1, т.2 от Наредба № 7 на Общински съвет – Русе и във връзка с Решение № 4 по Протокол № 2/01.02.2023 г. на ОЕСУТ за приемане на схемата, общинският съвет реши:

1. Одобрява Изменение на Общa схемa на Зонa „В2” от пл. „Свобода” до бул. „Цар Освободител“ по Общата схема на преместваемите обекти (ПО) за търговия и услуги по чл. 56 и Рекламно-информационни елементи (РИЕ) по чл. 57 от ЗУТ за територията на гр. Русе и Специфични правила за приложението и.

**Точка 26**

**К.л.№ 1155 Даване на Разрешение за изработване на проект за Подробен устройствен план – план за застрояване (ПУП- ПЗ) за ПИ с идентификатори 63427.152.16 и 152.18, местност „Нови Халваджи“, землището на гр. Русе, община Русе**

**Арх. Иван Ениманев:** Благодаря. Уважаеми общински съветници, съгласно общия устройствен план поземлените имоти с идентификатори 152.16 и 152.18 попадат извън строителните граници на град Русе в територия жилищна зона с преобладаващо малкоетажно застрояване. Със скицата-предложение се предвижда обединяване на двата имота в един, като се предвиждат ограничителни линии на застрояване отстоящи на 3 метра от границите и съобразени с преминаващия въздушен електропровод. За имота се предвижда ново застрояване с жилищна сграда. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката. По електронна система 47 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1242**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ, искане с вх. №УТ-27-113 от 14.12.2022 г. от Християнско общество за реформация, представлявано от Илия Ламбев Илиев, чрез упълномощено лице - Елиза Чолакова - Димитрова с Пълномощно №5765 от 31.08.2022 г. от Нотариус с Рег. №624, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатори 63427.152.16 и 152.18, находящи се в местност „Нови Халваджи“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ да се образува нов поземлен имот от ПИ с идентификатори 63427.152.16 и 152.18, да се определи устройствена зона „Жилищна зона с преобладаващо малкоетажно застрояване“ (Жм), съгласно предвижданията на ОУПО- Русе, като се спазят изискванията за параметри на устройствените нормативи за зоната. ПУП да се разработи с ограничителни линии на застрояване отстоящи на по 3м от вътрешните имотни граници и съобразени със сервитута на преминаващия въздушен електропровод. Предвижданото ново застрояване с жилищна сграда да се съобрази с ограничителните линии.
2. Разрешава изработването на ПУП – ПЗ на ПИ с идентификатори 63427.152.16 и 152.18, находящи се в местност „Нови Халваджи“, землището на гр. Русе, община Русе, в съответствие с одобреното в т. 1 задание.

**Точка 27**

**К.л.№ 1157 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно електро и водопроводно захранване и транспортен достъп до проектен ПИ 87700.25.140 в м. „Край село“, землище на с. Ястребово**

**Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, предложени са два варианта на трасе на захранващ електропровод, като трасето засяга няколко имота общинска публична собственост. Предвиденият сервитут е по 2 метра двустранно. При първия вариант засегнатата площ е общо 1597 квадрата, а при втория 1613. Възложителят предлага да се одобрят първите варианти на трасета по икономически целесъобразно. Благодаря.

**Г-н Иво Пазарджиев:** Благодаря и аз. Заявки за изказвания? Режим на гласуване по точката, моля. По електронна система 46 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1243**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и заявление с вх. №УТ-16-66/16.12.2022 г. от „Съни ленд 003“ ЕООД чрез пълномощник Катя Бориславова Христова, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия - външно електро и водопроводно захранване и транспортен достъп до проектен ПИ 87700.25.140 в м. „Край село“, землище на с. Ястребово по първи вариант на трасетата през следните имоти – общинска собственост: ПИ 87700.21.14 с НТП „Нива“, ПИ 87700.21.84 и ПИ 87700.25.134 с НТП „За селскостопански, горски, ведомствен път“; ПИ 87700.25.80 с НТП „За местен път“,
2. Дава предварително съгласие за утвърждаване на трасета на довеждащата инфраструктура за срок от една година.
3. Във връзка с преминаването през ПИ 87700.25.134 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имота с площ 10 кв. м., като срокът на предварителното съгласие е до влизане в сила на решението на Комисията по чл.17, ал.1 от ЗОЗЗ.

Решението да се разгласи по реда на чл. 124б, ал. 2 от ЗУТ.

**Точка 28**

**К.л.№ 1158 Одобряване на задание и разрешаване изработването на подробен устройствен план /ПУП/ – Парцеларен план за транспортен достъп до ПИ 47336.11.61 и 47336.11.58 в м. „Вехтите лозя“, землище на гр. Мартен**

**Г-н Иво Пазарджиев:** Заповядайте.

**Арх. Иван Ениманев**: Благодаря. Уважаеми общински съветници, ще се извърши промяна предназначението на поземлен имот с идентификатор 11.348 с площ от 79 квадратни метра от земеделска територия в територия на транспорта. Съобразно член 21, алинея 3 от Закона за опазване на земеделските земи за обекти, за които транспортният достъп се осъществява по селскостопански пътища и се предвиждат дейности, свързани с използването на транспортни машини с габарити или други технически характеристики, различни от предвидените за селскостопанските пътища, промяната на предназначението на земята се извършва по общия ред едновременно с основния обект. Това е цялата преписка. Благодаря ви.

**Г-н Иво Пазарджиев:** Благодаря на Главния архитект. Заявки за изказвания? Няма. Режим на гласуване. По електронна система 47 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1244**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-67/19.12.2022 г. от „Зафира БГ Трейд“ ЕООД, представлявано от Десислава Николаева Василчина, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за транспортен достъп до ПИ 47336.11.61 и 47336.11.58 в м. „Вехтите лозя“, землище на гр. Мартен.
2. Във връзка с преминаването през ПИ 47336.11.333 и ПИ 47336.39.135 и двата с НТП „За селскостопански, горски, ведомствен път“, общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имотите с обща площ 179 кв. м. / от ПИ 47336.11.333 - 64 кв. м, а от ПИ 47336.39.135 – 115 кв. м./, като срокът на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

**Точка 29**

**К.л.№ 1159 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – трасе на ел. кабел за обект: „Вилна сграда-еднофамилна“ в ПИ 63427.169.863 в м. „Гълъбец“, землище на гр. Русе**

**Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, предложени са два варианта на трасе. Дължината на трасето при първия вариант е 135 метра, сервитутната площ е 269 квадратни метра. При втория вариант дължината на трасето е 304,70, а сервитутната площ е 563 квадратни метра. Възложителят предлага да се одобри първи вариант на трасе по икономически целесъобразно. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля. По електронна система 46 „за“, 0 „против“, 0 „въздържали се“. Доктор Кристиян Иванов е ръчно „за“.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1245**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал.5 от ЗОЗЗ, чл. 30, ал. 3 от ППЗОЗЗ и заявление с вх. №УТ-16-64/16.12.2022 г. от Любомир Веселинов Копанов чрез пълномощник Веселин Атанасов Копанов, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия - трасе на ел. кабел за обект: „Вилна сграда-еднофамилна“ в ПИ 63427.169.863 в м. „Гълъбец“, землище на гр. Русе през ПИ 63427.169.780 с НТП „За електроенергийно производство“ и ПИ 63427.169.821 – „За второстепенна улица“ по първи вариант на трасе.
2. Дава предварително съгласие за утвърждаване на трасе на довеждащата инфраструктура за срок от една година.

Решението да се разгласи по реда на чл. 124б, ал. 2 от ЗУТ.

 **Г-н Иво Пазарджиев:** Добре. Тъй като колегите вече са уморени… Колеги, моля за тишина в залата. Единадесет часа ще обявя почивката.

**Точка 30**

**К.л. №1171 Приемане на Декларация в подкрепа на Република България да бъде част от Шенген**

**Г-н Иво Пазарджиев:** Господин Тотев ще докладва.

**Г-н Траян Тотев:** Уважаеми колеги общински съветници, уважаеми господин Председател. Подкрепяме предложението за Декларация, така както сме го внесли. Ако има предложения за корекции също могат да бъдат приети сега, така че колегите са на ход. Ако някой има да предложи допълнение към материала.

**Г-н Иво Пазарджиев:** Благодаря Ви, господин Тотев. Заявки за изказвания? Господин Александър Неделчев.

**Г-н Александър Неделчев:** Благодаря, господин Пазарджиев. Уважаеми колеги, аз ще подкрепя Декларацията най-малкото, защото трябва и е полезна още веднъж да напомним, че абсолютно безпринципно години наред продължава България и Румъния да не се допускат в Шенген, въпреки че сме външни граници на Европейския съюз. Моето предложение е да допълним проекта за решение с една нова Точка 2, която да има следното съдържание: „Настоящата декларация да се изпрати до Президента и Председателят на Министерския съвет на Република България и до Народното събрание на Република България, до Съвета на Европейския съюз и до Европейската комисия и до Община Гюргево, Румъния“. Благодаря.

**Г-н Иво Пазарджиев:** Благодаря, господин Неделчев. Господин Тотев като вносител ще…

**Г-н Траян Тотев:** Като вносители приемаме допълнението, което предлагат.

**Г-н Иво Пазарджиев:** Благодаря на господин Тотев и на господин Неделчев. Заявки за изказвания други не виждам по точката. Режим на гласуване, моля. С допълнението, то е прието от вносителите, да.

**КВОРУМ – 37. С 32 гласа „за”, 1 „против” и 4 „въздържали се” се прие**

**РЕШЕНИЕ № 1246**

На основание чл. 21, ал. 2 от ЗМСМА и чл. 70 от Правилника за организацията и дейносrга на Общински съвет - Русе, неговите комисии и взаимодействието му с общинската администрация, Общински съвет - Русе реши:

1. Приема Декларация в подкрепа на Република България да бъде част от Шенген.

**ДЕКЛАРАЦИЯ**

„Ние, общинските съветници от Общински съвет – Русе, настояваме за спешна и навременна законодателна промяна по отношение на Шенгенското пространство за двустранно отваряне на границата и създаване на зона за безпрепятствено движение на хора и стоки между България и Румъния.

 Присъединяваме се към нашите колеги от Общинските съвети в Добрич и Силистра и категорично възразяваме български граждани да се третират като второстепенни граждани на Европейския съюз, независимо от възраженията на страните Нидерландия и Австрия.

 Обявяваме официално своите намерения да подкрепим усилията на българското правителство в посока България да бъде част от Шенген, с което ще се утвърдят принципите на равенство и недискриминация в ЕС. Настояваме да бъде гарантирано, че проверките по всички вътрешни граници на страната – сухопътни, въздушни и морски, ще бъдат премахнати.

 Припомняме на русенската общност, че България е изпълнила критериите за присъединяване към Шенген още през 2011 г. и готовността й е потвърждавана многократно от Съвета на ЕС, Европейската комисия и Европейския парламент. България е и оценена от европейските експерти, според които страната ни има готовност да прилага успешно последните достижения на правото на Шенген.

 Когато мислим за свободното пространство, което ни се полага по право, нека не забравяме, че освен облекчаване на тежкия трафик в Русе и километричните тапи от тирове и леки автомобили, които продължават понякога с дни, ще бъде обърнато внимание на бизнеса, околната среда, а ефектът от свободния достъп между граничните контролно-пропускателни пунктове с Гърция и Румъния ще бъде усетен от всички, преминаващи през територията на Република България.

 Настоящата Декларация няма политически характер, а единствено човешки и морален такъв.“

Апелираме за сериозно преосмисляне относно премахването на ограниченията между двете държави!

1. Настоящата декларация да се изпрати до:
* Президента и Председателя на Министерски съвет на Република България и до Народното събрание на Република България;
* до Съвета на Европа и до Европейската комисия;
* до Община Гюргево – Румъния.

 **Г-н Иво Пазарджиев:** И последната точка е 31-ва.

**Точка 31**

**К.л.****№ 1168 Приемане на отчет за изпълнение на Програма за развитие на туризма в Община Русе за 2022 г. и приемане на Програма за развитие на туризма на Община Русе за 2023 г.**

**Г-н Иво Пазарджиев:** Госпожа Стефанова.

**Г-жа Златомира Стефанова:** Благодаря, господин Председател. Уважаеми общински съветници, ще се постарая да бъда по-кратка. След две трудни години за туризма, при което имаше доста наложени рестриктивни мерки за осъществяване на събития и въобще за осъществяване на много от инициативите свързани с туризма, все пак през тази година мисля, че общината възвърна своя темп и доказателството за това бяха изключително многото наситени събития, които знаете, че туризмът не може да се отдели нито от културния календар, нито от събитията на фондацията. Всичко това създава предпоставки за обогатяването и посещаването на нашия град. Всички събития, които сме направили през годината, те имат традиционност и за мен една много важна дума, в туризма има „устойчивост“, когато нещо започне да се прави, то е хубаво да има устойчивост, за да може да привлича определения кръг туристи. Мисля, че това е започнато преди години и продължено и в този мандат е правилното нещо. Акцентът ми обаче през тази година беше първия Фестивал на торта „Гараш“. Мисля, че с общи усилия на всички институции за всички така ентусиазма на русенци, успяхме да осъществим един двудневен празник, който ще се превърне в традиционен и Русе ще има своя празник. Знаем за света, че на базата на едно нещо дори, може да се създаде действително продукт и туризъм. Така се случи и с Фестивала на тортата „Гараш“ въпреки многобройните опити за съжаление на някои русенци да обезличат това нещо. Хубаво е да знаем, че действително в целия свят хората търсят една легенда, един символ и на базата на това се развива туристически продукт, така че нека да го подкрепяме. Вярвам, че и вие като общински съветници също много допринасяте и ви благодаря за това. През 2022 година бяха осъществени национални и международни туристически изложения, в които традиционно участваме, като допълнителното нещо, което може да отчетем е първото участие на общината в Дунавската конференция в Мелк, Австрия. За първи път направихме това участие и сме изключително щастливи, тъй като ние сме на Дунав и тенденциите за развитието в туризма пряко ни касаят, както и намеренията на туроператорите, намеренията на корабособствениците, където чухме интересни неща, успяхме да се посъветваме и можем да бъдем също активни като община, за да може да представяме и техните искания за развитието на туризма по долното течение на река Дунав. Заснет бе и рекламен 4К филм с високо качество на прожекцията, който ще ви бъде предоставен съвсем скоро. Той е готов. Отдавна не е имало такъв филм рекламен за Русе, направен с интересна презентация с водеща. Мисля, че ще го оцените наистина. Доста добре е направен, с английски субтитри, така че това е, което можем да кажем за 2022. За 2023 акцентите продължават в устойчивостта, като мислим да разширим събитийния календар и да върнем Традиционният русенски карнавал, който знаете, че беше по-рестриктивно да се организира с толкова много участници, затова бяхме го изключили за 2022, тъй като не бяхме сигурни как ще продължат мерките. Също така видели сте, че има отделена сума и за инфраструктура. Тази сума включва така нареченото изграждане или започването на изграждането на Алеята на занаятите. Тя няма да стигне за изграждането на абсолютно всички павилиони, които са, както обясни Главния архитект с определена визия, но това ще бъде началото и знаете, че към Община Русе действа Консултативен съвет по туризъм, който е с доста участници от страната на бизнеса, на частните организации, които също подкрепят тези инициативи. Те са дали своите предложения, които също са залегнати в Програма „Туризъм“. Напомням, тъй като много така често се говори, че общината трябва да прави туризъм. Напомням още веднъж, че туризмът винаги е бил и това е частна инициатива. Общината само подпомага и Програма „Туризъм“, тя може да подпомага. Това е национална политика, туризма е национална и местна политика, заедно. Има Стратегия за туризма, в която Община Русе се включва в областната стратегия. Затова е Програма „Туризъм“. Ние не можем да си правим свободни съчинения, тя се развива по начина, по който ние описваме. Благодаря.

**Г-н Иво Пазарджиев:** Благодаря на госпожа Стефанова. Заявки за изказвания по точката? Евгени Игнатов, Владо Владов.

**Г-н Евгени Игнатов:** Уважаеми господин Председател, колеги. Благодаря за така доброто изложение на Заместник-кмета по Програма „Туризъм“. Имам два само конкретни въпроса. Знаем, че 2022 се тръгна отново за…

**Г-н Иво Пазарджиев:** Господин Григоров, може ли да си изключите телефона, пречите на изказващия се.

**Г-н Евгени Игнатов:** Това, което ми направи впечатление, че при изграждане на туристическата инфраструктура за 2022 бяха заложени 50 000. Виждам, че нещо не е… Да, прехвърлени са и виждаме, че за следващата година 80 000 са заложени. Това е добро. И затова исках да разбера защо тези 50 000 не са оползотворени и би трябвало при рекламата, която виждаме отделно за 20 000 са използвани 10 000. Мисля, че не е необходимо да се прави икономии за реклама на нашите туристически събития. Както знаете, най-свежите пари идват от културните мероприятия, спортните мероприятия. Така че, хубаво е да се използват всички тези пари, които са заложени за рекламиране на нашия град.

**Г-н Иво Пазарджиев:** Благодаря на господин Игнатов. Добре, няма други заявки за изказвания. Режим на гласуване по точката, моля. По електронна система 30 „за“, 2 „против“, 9 „въздържали се“. Доктор Кристиян Иванов е ръчно „въздържал се“.

**КВОРУМ – 42. С 30 гласа „за”, 2 „против” и 10 „въздържали се” се прие**

**РЕШЕНИЕ № 1247**

На основание чл.21, ал.2, във връзка с чл. 21, ал.1, т.12 и т.24 от ЗМСМА, и във връзка с чл.11, ал.1, чл.12, т.1 и чл.13, ал.6, т.1 и т.3 от Закона за туризма, Общински съвет – Русе реши:

1. Приема Отчета на Програма за развитие на туризма на Община Русе през 2022 г., съгласно Приложение 1.
2. Приема Програма за развитие на туризма на Община Русе за 2023 г., съгласно Приложение 2.

 **Г-н Иво Пазарджиев:** Обявявам 15 минути почивка. Моля всички съветници да бъдат по местата си в 11:22.

***15 минути почивка***

 **Г-н Иво Пазарджиев:** Моля общинските съветници да заемат местата си. Часът е 11:27. Стартираме проверка на кворума. Колеги, моля да се регистрирате. Двадесет и шест общински съветници са се регистрирали. Продължават да влизат в залата колеги, така че имаме необходимия кворум да подновим нашата работа.

**Точка 32**

**Питания**

**Г-н Иво Пазарджиев:** Продължаваме с питанията от предходното заседание. Питане от господин Траян Тотев за Паметника на свободата.

**Г-н Траян Тотев:** Уважаеми колеги, уважаеми господин Председател. Обръщам се към кмета на Oбщина Русе във връзка с отговорите, които съм получил на поставено от мен питане през Януари 2021 година, където засягам лошото състояние на Паметника на свободата в Русе. Отправям и настоящото питане. През Януари 2021 година в изпратения до мен отговор беше упоменато, че още с тогавашния бюджет на общината за 2021 година са предвидени средства за изготвяне на проучване и инвестиционен проект съгласно Наредба №4. Излишно е да говорим за паметника и неговата история. Той е изключително важен за всички русенци. Във връзка с гореизложеното, моите въпроси към кмета са следните. Какво направи общинска администрация от началото на настоящия мандат до днес за цялостната реставрация и консервация на Паметника на свободата? И вторият въпрос е, кога русенци могат да очакват да видят реставриран и консервиран паметника и всички елементи, които той включва. Благодаря ви.

**Г-н Иво Пазарджиев:** Благодаря на господин Тотев. Госпожа Магдалина Илиева ще отговори.

**Г-жа Магдалина Илиева:** Уважаеми господа общински съветници, уважаеми господин Тотев. Във връзка с поставените въпроси във Вашето запитване, Ви уведомявам следното. На въпроса какво направи общинска администрация от началото на настоящия мандат до днес за цялостната реставрация и консервация на Паметника на свободата в град Русе. Отговора ни е следния. При извършените предходни огледи на Паметника на свободата от експерти на общинска администрация е установено, че голяма част от пълнежа във фугите между настилъчните плочи на терасовидната площадка са компрометирани. Образувало се е леко слягане на група настилъчни плочи в източната част на площадката. През отворите на фугите е видно наличие на кухина под слегналите плочи. В тази връзка са изготвени количествено-стойностни сметки и обяснителна записка за изпълнение на обект, текущ ремонт на настилката по стилобата на Паметника на свободата Русе. Предвидените строително-ремонтни дейности включват демонтаж на среднокалибрените оръдия, ръчно изваждане на настилъчните плочи, ръчно премахване на остатъчния материал от фугите, номериране, ръчно пренасяне и подреждане на настилъчните плочи на обособени места странично от паметника, запълване на каверните под плочите със земна маса, ръчно уплътняване, направа на основа под плочите от циментова замазка армирана със заварени мрежи, пренареждане на съществуващите плочи със запазване на местоположението им. Фугиране на плочите, поставяне на оръдията по местата им. Изброените дейности попадат в обхвата на член 151, алинея 1.1 от Закона за устройство на територията, което означават, че са текущ ремонт. Паметникът на свободата притежава статут на историческа, архитектурно-строителна и художествена, недвижима културна ценност с категория „национално значение“, обявен в Държавен вестник, брой 4/1995 година. Обектът попада в границите на Групов паметник на културата №3 ансамбъл площад „Свобода“ със статут на недвижима културна ценност декларирана с писмо на НПК от 16.10.1989. Съгласно разпоредбите на член 151, алинея 2 от ЗУТ за недвижими културни ценности в техните граници и охранителни зони, дейностите по реда на член 151, алинея 1 от ЗУТ, което означава текущи ремонти, се изпълняват след съгласуване по реда на Закона за културното наследство. Предвид изложеното до директора на Националния институт за недвижимо културно наследство е изпратена необходимата документация за съгласуване. Със становище от 18.06.2018 година Министерството на културата отказва да съгласува представената документация с мотива, че е необходимо да се изготви проект за извършване на консервационно-реставрационните работи съобразно Наредба 4 от 2016 година от реставратор вписан в публичния регистър по член 165 от Закона за културното наследство. Изготвянето на инвестиционен проект и изпълнението на необходимите консервационни-реставрационни работи е капиталов разход и като такъв е предвиден в инвестиционната програма на Община Русе. На 18.10.2021 година е обявена обществена поръчка с предмет изготвяне на инвестиционен проект за обект общинска собственост по особена позиция, като първата обособена позиция от тази поръчка е изготвяне на инвестиционен проект във фаза технически проект за обект консервация и реставрация на Паметника на свободата находящ се в поземлен имот 413 на град Русе. На 02.12.2021 година е прекратена обществената поръчка в частта обособена позиция 1, тъй като не е постъпила нито една оферта. В проекта за бюджет на Община Русе за 2023 година са предвидени средства в размер на 65 280 лева за изготвяне проект за консервация и реставрация на Паметника на свободата. По вторият Ви въпрос, а кога русенци могат да очакват да видят реставриран и консервиран паметника и всички елементи, които той включва? Ви отговарям следното, през 2010 година е изготвен проект за укрепване и възстановяване на връзката между бронзовата фигура и пиедестала и обработка на пукнатини по гънките на тогата на фигурата. Ремонтните работи са извършени през 2011 година. Периодично са възлагани геодезически измервания и изчисления за установяване на деформационните процеси на Паметника на свободата, въз основа на които се следят деформациите и отклоненията от вертикалата. Допълвам извън текста, че след последното такова геодезическо измерване беше установено от фирма „Гео Чонов“, че тези движения във вертикала на статуята са затихнали и тя се е върнала във вертикално положение и този процес е спрял. Необходимостта и обхвата на консервационно-реставрационните работи за Паметника на свободата ще се определят с проекта, който трябва да се изготви сега съгласно Наредба 4 от 2016 година от реставратор вписан в публичния регистър по член 165 от Закона за културното наследство. Въз основа на представените количествено-стойностни сметки ще бъдат възложени и заложени необходимите средства за извършване вече на самите консервационно-реставрационни работи в капиталовия бюджет на Община Русе. Проектът подлежи на съгласуване по реда на член 83 и 84 от Закона за културното наследство. След издаване на разрешение за строеж по реда на член 148 от ЗУТ ще се пристъпи към избор на изпълнител, който да е вписан в централния професионален регистър на строителя за изпълнение на строителни дейности по недвижими културни ценности с категория „Национално значение“, какъвто е Паметник на свободата. Благодаря.

**Г-н Иво Пазарджиев:** Благодаря на госпожа Илиева. Връчвам отговора на господин Тотев. Имате ли допълнителни въпроси или становище? Господин Тотев за допълнителни въпроси, заповядайте. Само да обявя, че господин Асен Даскалов се отказва от устен отговор на питанията му и съм му връчил писмените отговори на две питания. Господин Тотев, заповядайте.

**Г-н Траян Тотев:** Във връзка с отговора, не чух да се споменават граничните плочи, с които специалисти изказаха, че има проблеми с тях. Те са видни нараняванията по тях как са изядени от най-вероятно от климатичните условия в нашия град. И другия ми допълнителен въпрос е на каква стойност е била обявената обществена поръчка, за която никой не се явил, защото виждам, че сега казвате, че са предвидени 65 280 лева. Колко са били предвидени при предходната поръчка, която никой не се е явил и може би отговорът ще даде яснота защо никой не се явил.

**Г-н Иво Пазарджиев:** Благодаря на господин Тотев. Госпожа Илиева ще отговори на въпросите.

**Г-жа Магдалина Илиева:** Да, така е, господин Тотев. Предната обществена поръчка беше обявена на стойност такава, каквато беше оферирана от проектанти, които впоследствие може би са размислили и не са участвали в обществената поръчка, което се наложи да направим пазарно проучване отново, за да сме сигурни, че ще бъде проявен интерес от проектанти към тази обществена поръчка.

**Г-н Иво Пазарджиев:** Благодаря. Становище? Да, заповядайте.

**Г-н Траян Тотев:** Благодаря на администрацията за отговора и се обръщам с една молба под формата на становище на отговора и тя е да не се губи повече време и да се вземат възможно най-скоро мерки, за да не стане такова забавяне каквото е станало и до момента.

**Г-н Иво Пазарджиев:** Добре, благодаря. Питане от господин Светлозар Симеонов относно плащане на такси и данъци за домашни любимци и липсата на гробищни услуги за тях.

**Г-н Светлозар Симеонов:** Питането е във връзка с плащане на такси, данъци, домашни любимци, липса на гробищния парк за тях. Съгласно член 53, Наредба №16 на Общински съвет – Русе има определена месечна такса, която е в размер на 25 лева. Освен това, според изискванията на Закона за управление на етажната собственост, такава такса се дължи и за кучета в етажната собственост. Съгласно същата наредба определени категории кучета са освободени от плащане на такси. Питането ми е свързано в края на живота на всеки един домашен любимец, като се визирам както така кучета, котки и други домашни любимци. Питането е във връзка с това, мой познат му почина скоро домашния любимец и се оказа, че няма къде да го загроби. Какви (не се чува) 4 въпроса. Какви дейности трябва да се извършат от собственикът на домашно животно, след като почине? Къде да бъдат погребани останките на домашния любимец, без това да предоставя опасност за други хора, животни и да не разнасят зарази? След като се събират таксите всяка година, има ли намерение Община Русе да определи специален парцел за такова загробване и за какво се използват парите от събраните такси от домашни любимци и на колко възлизат те? Четвърти въпрос, Община Русе би трябвало да разполага с точната бройка на кучета съгласно собствения си регистър, защото след като кучето се чипира от ветеринарен лекар, следва регистрация от неговия чип да се предоставя на Българската агенция по безопасност на храните съгласно член 174 от Закона за ветеринарномедицинската дейност. Запозната ли е Община Русе с тази система и защо се налага допълнително да събират такава информация? Този въпрос е във връзка с това, че излезе по медиите в град Русе, че се задължават и помолват всички домоуправители на входове да предоставят бройка за домашни любимци на Община Русе. И до там ли трябва да се стига да се търси помощ за нещо, което Община Русе трябва да е бенефициент и трябва да се грижи за това нещо.

**Г-н Иво Пазарджиев:** Благодаря на господин Симеонов. Господин Димитър Недев ще отговори.

**Г-н Димитър Недев:** Уважаеми господин Председател, уважаеми господин Симеонов, уважаеми общински съветници. Минавам към отговорите на въпросите. Първия въпрос, какви действия трябва да извърши собственикът на домашно животно, след като то почине? Нормативната уредба задължава собственика на починалото домашно животно да го предаде в обект. Това е съгласно член 259, алинея 1 и 2 в инсталация по член 259, алинея 1 съгласно разпоредбите на член 275, алинея 1 от Закона за ветеринарномедицинската дейност, съгласно която физическите и юридическите лица в резултат на чиято дейност се получават странични животински продукти, са длъжни да ги предадат в посочените обекти, с изключение на случаите, определени с Наредба по член 259, алинея 3. Наредбата по член 259, алинея 3 от същия закон, която е променена с Наредба 3 от 27 Януари 2021 година за условията и реда за обезвреждане на животински продукти и на продукти, получени от тях извън обектите, регистрирани в областните дирекции по безопасност на храните съгласно член 3, алинея 1, на която обезвреждането на странични животински продукти и на продукти, получени от тях извън обектите, регистрирани в дирекцията по безопасност на храни, се извършва в случаите, първо когато произхождат от труднодостъпни райони, когато транспортирането е невъзможно поради повишен риск от разпространение за заразна болест по животните и трето, в извънредни случаи свързани с ликвидиране на заразната болест по животните, когато капацитетът на обекта е регистриран в Службата по безопасност на храни е недостатъчен. Следващият въпрос, къде да бъдат погребани останките от домашни любимци, без това да представлява опасност за други хора, животни и да не се разнасят зарази. Отговорът по този въпрос отново се намира в разпоредбата на цитираната в точка 1 разпоредба на член 275, алинея 1 от Закона за ветеринарномедицинската дейност, собственик на починал домашен любимец има възможност да се обърне за съдействие към ветеринарен лекар, който да го свърже с екарисаж. Третият въпрос, след като се събират такси всяка година има ли намерение Община Русе да отреди специален парцел за такива погребения? За какво се използват парите от събраните такси и на каква сума възлизат те? Съгласно член 175, алинея 3 от Закона за ветеринарномедицинската дейност, приходите от събраните такси постъпват в общинския бюджет и се използват за мероприятия, свързани с намаляване броя на безстопанствените кучета, тоест недопустимо средствата да бъдат изразходвани за дейности различни от установените в закона, а именно за мероприятия, свързани с намаляване на броя на кучетата. За периода от 01.01.2022 година до 31 Декември, сумата като такса, която е събрана на територията на Община Русе е 3 301 лева. Въпрос №4, Община Русе би трябвало да разполага с точната бройка на кучета съгласно собствения си регистър, защото след като кучето се чипира от ветеринарния лекар, следва регистрация на неговия чип в системата на Българската агенция по безопасност на храни. Запозната ли е Община Русе с тази система и защо се налага допълнително да се събира информация? Съгласно член 133, алинея 2.10 кметовете и кметските наместници са длъжни да поддържат и актуализират публичен регистър на домашните животни, ловните кучета, кучета които придружават или охраняват селскостопански животни, които се предвиждат към регистрирани животновъдни обекти. От месец Октомври 2020 година Община Русе работи с електронна базирана система, която има модул, домашни животни, ветеринарна регистрация, безстопанствени кучета и котки. До момента на територията на Община Русе има регистрирани 483 броя домашни животни. В допълнение ви уведомявам, че в член 133, алинея 2 от същия закон са разписани задълженията. А именно, кметовете и кметските наместници организират и предприемат действия за събиране и обезвреждане на умрели безстопанствени животни съгласно изискванията на регламент, няма да го чета, от Европейския съюз, който е в сила от 2016 година и е допълнен през 2020 година. Към настоящия момент в изпълнение на наредбата и на регламента Община Русе има одобрен терен за обезвреждане на странични животински продукти и на продукти, получени от тях. Този терен се намира в землището на село Тетово. И в заключение искам да ви кажа, че това е един проблем много важен за гражданите, който все още не е намерил отражение в законодателството. Този въпрос се поставя не за първи път. 2017 година действащия общински съвет е сформирал комисия, която да се запознае и подготвя предложения. Не можах да намеря в справките резултати от дейността на комисията или някакви предложения. Но това, което сме започнали по тази дейност. В момента изучаваме какви са условията за създаване на такива гробища, тъй като никак не са малки. Така по памет мога да ви кажа, че изискванията на парцел, който евентуално трябва да стане гробище за загробване на домашни любимци трябва да бъде на 1000 метра най-малко отдалечеността от населеното място, на 100 метра от път от републиканската пътна мрежа, да няма подпочвени води на дълбочина под 20 метра. Другите не ги помня, но тези бяха. Така ми направиха впечатление, така че сме започнали да проучваме какви са възможностите. Може би в следващото народно събрание ще ги сезираме за проблемите. Това не е проблем само в град Русе. Междувременно в град Пловдив, Хасково, мисля, че Пазарджик беше следващия. Също са правени такива опити, но се е стигнало до никъде и са спрени процесите. В град Бургас има решение на общинския съвет за изграждане на прединвестиционно проучване за изграждане на гробище за домашни животни, но е спряло дотам. В Община Хасково този проблем е залегнат в Програмата за популация, но все още няма решение.

**Г-н Иво Пазарджиев:** Добре, благодаря на господин Недев. Връчвам отговора на господин Симеонов. Имате право на допълнителни въпроси или на становище. Заповядайте.

**Г-н Светлозар Симеонов:** Относно първия въпрос, господин Недев, предполагам, че на гражданите нищо не им стана ясно какви мерки трябва да предприемат и какво трябва да направят. Относно сумата, преди малко цитирахте от трибуна, че сте имали събрани 3 308 лева, а реално погледнато казахте в четвъртия въпрос, че са 483 кучета, които са регистрирани. Реалната сума, която трябва да съберете в момента е 12 075 лева. Какво се случва с разликата от 12 000 до 3 000 лева и кой не си е свършил работа в Община Русе? Това са много важни неща и в крайна сметка, когато събирате една услуга 25 лева, която събирате от собствениците, хубаво е да предоставяте и нещо срещу нея.

**Г-н Иво Пазарджиев:** Благодаря. Господин Недев ще отговори на въпроса.

**Г-н Димитър Недев:** Да, така е, господин Симеонов. Има разлика и разликата идва от това, че кучетата, които се кастрират се и се чипират са освободени от такси. Също така има и други животни, които са към ловни дружинки, към ловци, за които също не се заплаща такса.

**Г-н Иво Пазарджиев:** Благодаря на господин Недев. Следващо питане от господин Димитър Димитров.

**Г-н Димитър Димитров:** Господин Председател на общинския съвет, колеги. Питането ми е свързано със санирането на Основно училище „Отец Паисий“ в град Мартен. Към мен се обърнаха родители на ученици с притеснения, че строително-монтажните дейности се придвижват достатъчно бавно. От тук произтичат и моите въпроси. Първи, на коя дата и с коя фирма Община Русе е подписала договор, с който се възлага извършването на строително-монтажни дейности по саниране на Основно училище „Отец Паисий“ град Мартен? Втори въпрос. Какъв е срока посочен в договора за приключване на строително-монтажните дейности и на коя дата трябва да се приеме обекта в завършен вид? Трети, има ли Анекси към договора на по-горе посочените дейности по саниране на Основно училище „Отец Паисий“ по удължаване на срока за приключване? Четвърти въпрос, какви са санкциите предвидени в договора за ненавременно завършване на обекта? И последен. След подписване на договора с фирмата изпълнител, променен ли е проекта по строително-монтажните дейности и ако да, поради какви причини? Благодаря.

**Г-н Иво Пазарджиев:** Благодаря. Госпожа Магдалина Илиева виждам, че те отговори. Заповядайте.

**Г-жа Магдалина Илиева:** Уважаеми господин Тодоров и господа общински съветници. Какво казах?

**Г-н Иво Пазарджиев:** Димитър Димитров е съветника. Тодоров го обявихте.

**Г-жа Магдалина Илиева:** Извинявайте много. Във връзка с първия Ви въпрос, на коя дата и с коя фирма Община Русе е подписала договор, с който се възлага извършването на строително-монтажните дейности по саниране на училище „Отец Паисий“ в град Мартен. С Договор № (не се чува) 55/12.09.2022 година Община Русе е възложила на (не се чува) ЕООД изпълнението на строително-монтажните работи на обект, прилагане на мерки за енергийна ефективност на обект Основно училище „Отец Паисий“ град Мартен. Но въпросът е какъв е срока, посочен в договора за приключването на строително-монтажните дейности, на коя дата трябва да се приеме обекта в завършен вид? Срокът за изпълнението на СМР, посочен в член 4.2 от визирания договор е 100 календарни дни. С протокол за откриване на строителна площадка и определяне на строителна линия и ниво, подписан на 26 Октомври 2022 година е поставено началото на строителните дейности. Срокът от 100 календарни дни, посочени в договора, вече са изтекли. На 3 Февруари биха били изтекли, понеже има движение по този въпрос и продължавам отговора, че към 23-ти има изготвен Акт 10 за спиране на строителството, тоест както се казва в практиката за „замразяване на обекта“, поради подаване на искане от надзорната фирма за оттегляне от договора на надзорната фирма. По трети въпрос, има ли анекси към договора на по-горе посочените дейности по спиране на училище „Отец Паисий“ по удължаване на срока за приключване. Отговорът ни е, че към визирания по-горе договор няма сключени допълнителни споразумения или анекси. Какви са санкциите, предвидени в договора за ненавременното завършване на обекта. Всички права и задължения на изпълнителя са подробно описани в клаузите на договора от 12.09.2022 година, който ведно с всички приложения към него е публикуван в общодостъпната система на електронни обществени поръчки към обществената поръчка за саниране на училището. Съгласно Раздел 11 „Неустойки“ на визирания договор се казва следното.

**Г-н Иво Пазарджиев:** Госпожо Илиева, понеже чета отговора, виждам, че тук са вече препратки към Договора. Няма нужда според мен да ги четете, той ще ги види.

**Г-жа Магдалина Илиева:** Разбирам, както прецените.

**Г-н Иво Пазарджиев:** Ако искате направо отговора.

**Г-жа Магдалина Илиева:** След подписване на договора с фирмата изпълнител, променян ли е проектът по строително-монтажните дейности и ако да, поради какви причини. Необходимост от преработка на инвестиционния проект за саниране на училището към момента не е правена.

**Г-н Иво Пазарджиев:** Благодаря. Връчвам отговора на господин Димитров. Имате право на допълнителни въпроси или на становище. Заповядайте.

**Г-н Димитър Димитров:** Както посочихте, срокът за изпълнение на строително-монтажните работи изтече на 3 Февруари. Към днешна дата по моя информация работата по покрива е приключила. Дограмата е поставена, но санирането върви изключително бавно. Учениците и преподавателите се измъчиха в тия неестествени за тях условия. Родителите също се изнервиха. Затова се обръщам към всички, от които зависи процеса по приключване на строително-монтажните работи да приложат усилия по неговото ускоряване. От отговора съм доволен, но от работата на фирмата не. И имам един такъв въпрос. Поради какви причини се оттегли фирмата, която прави надзор?

**Г-н Иво Пазарджиев:** Благодаря, господин Димитров. За отговор госпожа Илиева.

**Г-жа Магдалина Илиева:** Накратко ще ви отговоря. В писмото, с което те са ни известили за желанието си за прекратяване на договора си, те са приложили сключени в последния месец нови договори за изпълняване на строителен надзор на други обекти и поради факта, че вижда, че приключването на обекта към 3 Февруари няма да приключи изпълнението на проекта, те ни молят да ги освободим от тяхното задължение, защото те и подавайки оферта, не са поемали задължение да работят след втори поради заетост. Това е мотивът, който те са посочили.

**Г-н Иво Пазарджиев:** Благодаря на госпожа Илиева. За становище може, заповядайте.

**Г-н Димитър Димитров:** Да. И последен въпрос. Неустойки от надзорната фирма плащани ли са на Община Русе?

**Г-жа Магдалина Илиева:** Анекс за прекратяване все още не е изготвен, но в момента юристите се занимават с тоя въпрос и ще прекратим договора законосъобразно каквото предвижда в него. Ако са предвидени неустойки, ако има предвидена вина, тоест ако е констатирана вина, разбира се, ще го прекратим съгласно договора.

**Г-н Иво Пазарджиев:** Благодаря. Следващо питане на общинските съветници Елеонора Николова и Станимир Станчев за проведена обществена поръчка събиране на битови отпадъци. Господин Станчев, заповядайте.

**Г-н Станимир Станчев:** Уважаеми колеги, към нас се обърнаха първите дни след новата година засегнати страни от 13-те населени места на Община Русе. Ще видите връзката и със следващия въпрос, който ние отправяме. Как едни определени фирми започват така активно да работят в Община Русе. Това е общото и така важното, което трябва да се извади пред скоби и как тези фирми, които са свързани или по-точно управленски кадри на Община Русе в момента, са били служители на въпросните фирми. Но нека да чуя отговорите от общинска администрация и тогава ще задам доуточняващи въпроси. Иначе тука искаме декларираната техника дали съответства, защото ние знаем, че примерно те нямат такава, а е наета и се използва и други графици за дейността. С две думи отсега алармираме, че след няколко месеца в пролетно-летния сезон малките населени места извън град Русе има изключително голяма опасност да бъдат заринати с боклук и това ще бъде не без участието на градската управа. Благодаря.

**Г-н Иво Пазарджиев:** Благодаря на господин Станчев. По неговия отговор, господин Недев, виждам, че ще даде отговор.

**Г-н Димитър Недев:** Уважаеми господин Председател, господин Станчев. Госпожа Николова отсъства, минавам директно към отговорите. По точка 1, упражнявала ли е Община Русе правото си на контрол преди сключване на договора относно съответствие на декларираните обстоятелства и реални такива? Искам да Ви кажа, че процедурите и не само тази се провеждат съгласно Закона за обществени поръчки и съгласно изискванията на закона, така и тука Община Русе съгласно Закона за обществените поръчки член 112, алинея 9.2 преди сключване на договор определеният изпълнител следва да предостави документи по член 58, които удостоверяват липсата на основание за отстраняване от процедурата, както и документи за съответствие с поставените критерии за подбор, включително за трети лица и подизпълнители, ако има такива. Документи, доказващи съответствие за избор на изпълнител и критериите, са посочени в ЗОП член 62 и член 64, като съгласно член 59, алинея 3 от ЗОП възложителят няма право да изисква от кандидатите или участниците други документи за доказване на съответствие с поставените критерии за подбор освен посочените в този закон. В тази връзка Община Русе е извършила проверките, които са в нейните правомощия преди сключване на договора в съответствие с изискванията именно на член 112 от ЗОП и наложените ограничения на член 59, алинея 3 от ЗОП. В един табличен вид на 2 страници и половина са предоставени всички документи, които са искани и които са предоставени. Не смятам да го четем, защото е твърде обемист. Предвид всичките обстоятелства, които са описани в таблицата, Община Русе е изпълнила всичките задължения съгласно нормативната база, включително извършени проверки преди сключване на договор с избрания изпълнител. Декларираните от избраните изпълнители съответствия с поставените изисквания са доказани по надлежен ред съгласно тръжните документи за участие в процедурата. Точка 2, декларираната техника и индивидуализация на същата. За доказване на наличието на специализирана техника за събиране и транспортиране на отпадъци за изпълнение на поръчката, изпълнителят е предоставил декларация за инструменти, съоръжения и техника, оборудване, които ще бъдат използвани при изпълнение на поръчката. Със Заповед от 19.01.2023 година на кмета на Община Русе е назначена комисия, която на същия ден 19 Януари извърши проверка за наличието и съответствието на специализирана техника по вид и брой, която се използва за дейностите по събиране и транспортиране на битовите отпадъци. След проверката е съставен констативен протокол с именно използваната техника не съответства с декларираната такава при сключването на договор. В тази връзка са дадени предписания на изпълнителя в срок да предостави информация за замяна на декларираната техника от Раздел 4 „Критерии за подбор по (не се чува)“ на участниците, използващи такава техника за извършване на дейността към момента. В дадения от общината срок изпълнителят е уведомил писмено за замяната на специализираната техника, с която изпълнява дейност по събиране и транспортиране на битови отпадъци в изпълнение на член 15, алинея 9 от договора от 09.01.2023 година, а именно че изпълнителят е длъжен при подмяна на техниката да изпълнява услугите, като се допуска до подмяна след съгласие на възложителя, при условие, че новата техника е същата или с по-висока евро норма. За използваната техника изпълнителният са предоставили свидетелства за регистрация на превозните средства и използваната техника в момента е с превозни средства с норма Евро 5 такава, каквато е и при участие в поръчката. По точка 3. Обявеният график по дейности. Дейността за сметосъбиране и сметоизвозване на територията на тринадесетте малки населени места се извършва по утвърден график. Със Заповед от 31.10.2022 година на кмета на Община Русе относно границите за сметоизвозване за 2023 година, честотата на обслужване според горепосочената заповед е един път седмично на съдовете за битови отпадъци с вместимост 1.1 кубика и с вместимост 120 литра. По точка 4, поискана ли е подмяна на част от специализираната техника и ако е допусната такава, съобразена ли се изискванията на Евро 5? Както е посочено в отговора в Точка 2 след даденото предписание от Община Русе, изпълнителят е предоставил документи на специализираната техника, която отговаря на… Не съм се омотал. Която отговаря на изискванията на норма Евро 5, които бяха поставени в заданието за обществената поръчка. Точка 5, извършена ли е проверка за наличието на джи пи ес на декларираните и ползвани коли. В изпълнение на член 15, алинея 9 от Договора, изпълнителят е доставил и вградил джи пи ес система, чрез която се проследява дейността на всички сметосъбиращи автомобили. Контролът се осъществява от упълномощено със заповед на кмета лице от Отдел „Екология“. По точки 6 и 7, вярна ли е информацията, че фирмата на господин Красимир Атанасов е била обслужвана юридически от господин Пенчо Милков и вярна ли е информацията, че госпожа Магдалина Илиева е била на работа във фирмата на господин Красимир Атанасов? Исканата от вас информация касае лични данни за лицата, поради което считам, че следва да уточните какъв е общественият интерес, който налага нейното публично оповестяване. В тази връзка Ви информирам, че възложител на обществената поръчка в случая съм аз. Също така насочвам внимание, че данните за сключените от кмета и заместник-кметовете договори с лица, които извършват дейности в области, свързани с вземаните от тях решения, правомощия, както и данни за свързани лица към дейността на кмета и заместниците му, имат частен интерес и са част от декларациите за имущество и интереси по член 35, алинея 1.2 от Закона за противодействие на корупцията и отнемане на незаконно придобито имущество. Точка 8, защитен ли е общественият интерес при избора на изпълнител за дейност, която обслужва всички жители на малките населени места в Община Русе. Договорът е сключен след проведена процедура по ЗОП. Видът на процедурата е открита и сега е налична и може да се проследи цялата процедура в системата ЦАИС. Процедурата е проведена в изискванията на член 20 от ЗОП и предвид прогнозната й стойност посоченият вид процедура дава възможност за участие на неограничен кръг стопански обекти при спазване на принципите за свободна конкуренция. За информация в процедурата участваха 5 фирми. Изпълнителят е избран с решение на възложителя, което е обжалвано пред Комисията за защита на конкуренцията от двама участника в процедурата, след което последва решение на КЗК за връщане на процедурата за повторно преразглеждане. Решението на КЗК беше обжалвано и избора на изпълнител е извършен, след като Висшия административен съд отмени решението на КЗК и потвърди решението на възложителя като правилно и законосъобразно. В този случай смятам, че извършените действия при условия на свободна конкуренция и с решение потвърдено от върховния административен съд, общината е положила дължимите усилия да защити обществения интерес. Благодаря.

**Г-н Иво Пазарджиев:** Благодаря. Отговора беше изчетен. Нека да зададе допълнителни въпроси или становище. После администрацията има право да вземе отношение.

**Г-н Станимир Станчев:** Както стана ясно от отговорите с две думи тая техника декларираната и наличната, самата община казва, че е имало несъответствие. Значи те не са си свършили преди това работата да проверят дали това, което те декларират е налично и е съответно за тази дейност, за която е спечелена поръчката. Първо. Но това сигурно общината не го взема като сериозен аргумент и за тях това е нещо нормално. По-големият проблем е следния, че когато представяха по малките населени места новата фирма лично господин Недев ходи по няколко от тези срещи и се казва как това е новият модел на сметосъбиране и как ще се пробва първо в малките населени места и след това този модел ще се приложи в Русе, да ви кажа. И второто което, в тези контейнери има кантари, които идеята е кофи или контейнери, може да ме поправите, които би трябвало да работят, обаче тая година няма да работят. Това е също така една изключително пренебрежима информация и по този начин тази година пък ще вземем отношение, смисъл, ще вземем ставки какъв процент или колко килограма е изхвърлило дадено домакинство, което няма как да стане тази година. Пилотната пък изобщо. Хубаво е, че трябва да се плаща на изхвърлян боклук, само че мисля някаква система с тази поръчка да се вкара, но явно е тотално недоизмислено. И защо го подаваме този сигнал. Тъй като следващата година живот и здраве ние като русенци, защото ние ще останем да си живеем в Русе. Дали сме тук в тази зала или ще бъдем някакви, това няма никакво значение, но повечето от нас се надявам да останат да живеят в Община Русе и в Русе. Защото някои от нас може да не живеят и затова предупреждаваме. А отговорът, който получавам, е дали има свързаност някаква във времето между определени лица и да се отговаря какъв е обществения интерес. Не бе, няма обществен интерес, няма никакъв, всичко е много добре. Само че ние питаме дали има политически лобизъм, за който заговорихме и в предни месеци. Това е ярък пример. Благодаря.

**Г-н Иво Пазарджиев:** Отговора, господин Станчев. Господин Станчев, отговора Ви, заповядайте. И следващото питане. Господин Недев за становище на администрацията и продължаваме с последното питане, което е пак на господин Станчев.

**Г-н Димитър Недев:** Що се отнася до техниката и това по какъв начин се извършва процедурата по ЗОП, аз бих посъветвал първо да се запознаете начина на провеждане на процедура какъв е, какъв е законовият ред, след което може да се коментира. Да, бях на едно събиране в град Мартен, на което обяснихме, че има избран нов изпълнител след проведена процедура по ЗОП, на което казахме, че до 1 година след подписване и влизане на договора в сила, изпълнителя трябва да постави чипове в съдовете с цел да събираме и анализираме данни какви и от кои населени места, количества отпадъци се събират. Освен това виждам, че господин Станчев говори без да е запознат нито със заданието, нито с договора. Чипирането, както и евентуални някакви промени за в бъдеще са регламентирани в Закона за местните данъци и такси преди няколко години, където е вписано, че 1 година след обявяване резултатите от преброяването трябва да се…

**Г-н Иво Пазарджиев:** Моля за тишина в залата. Господин Недев, моля да приключим. Следващо питане сега. Следващо последно питане на господин Станимир Станчев, относно текущи ремонти на сгради и постройки. Не, Вие станахте, направихте си становището вече. Така, уважаеми колеги можете да… Колеги, моля да прочетете Правилника от член 105 нататък. Вие станахте и направихте директно становище, не сте задали уточняващи въпроси. Когато зададете до два уточняващи въпроса, после Ви се отговаря и може да имате становище. Вие не зададохте въпроси, господин Станчев. Заповядайте за следващото Ви питане. Заповядайте, ако го нямате, Ви го давам на хартия.

**Г-н Станимир Станчев:** Следващото питане е отново се появява една фирма, отново е същата фирма „Декрастрой“ и една също позната русенска фирма. Няма да й казвам името, тъй като тя не е свързана с предното питане и тук се прави обществена поръчка. Текущи ремонти на сгради, постройки, съоръжения и инсталации към тях, така нататък. Попадащи в хипотезата на член 151, алинея 2 от Закона за устройство на териториите. И въпросите тук са следните. Съобразно изготвения протокол на комисията определена да разгледа и оцени офертите, коя от поканените фирми е класирана на първо място и с какви елементи на ценообразуване и по-конкретно тук са зададени стойности. Не искам да ги чета, че е доста дълго.

**Г-н Иво Пазарджиев:** Преценете.

**Г-н Станимир Станчев:** С две думи, в това питане по мнение на хора в бранша се казва, искаме да видим какъв е сключен договора, защото ние твърдим, че са доста, доста, повтарям, доста завишени цените на услугите, а да не забравяме, че имаме и едно комунално дружество. Благодаря.

**Г-н Иво Пазарджиев:** Благодаря на господин Станчев. Отговора, госпожа Магдалина Илиева, той е доста пространен. Даже ще го връча на господин Станчев и Ви моля да прецените кое искате да се изчита. Да, да, давам Ви го, да. Много пространен отговор. Би отнело около час, ако го четат. Да, да, заповядайте.

**Г-жа Магдалина Илиева:** Аз разбирам, че ще отнеме време, но за администрацията, а и лично в моя качество мога да кажа, че е изключително важно, когато се поставят питания, които имат манипулативен оттенък, ние да отговорим в пълнота. И затова уважаеми господин Станчев и общински съветници, директно чета въпросите и съответно и нашите отговори. Първи въпрос, съобразно изготвения протокол на комисията, определена да разгледа и оцени офертите, коя от поканените фирми е класирана на първо място и с какви елементи на ценообразуване. С влязло в сила решение на възложителя на първо място е класиран и определен за изпълнител участник „Астрой“ ЕООД. По-долу в отговора си сме посочили елементите на ценообразуване, предложени от определения изпълнител съгласно методиката за оценка на офертите, които сме предоставили в писмен вид на господин Станчев. Втори въпрос, в посоченото в офертите на двете фирми разпределение на средствата за труд, материали и механизация, съобразено ли е с разходните разчети от сборниците за различните видове СМР, издание на СЕК. Прието е в практиката разходите за единица строителна продукция да се обособяват и наричат „разходни норми“ и „разчетни разходи“. Терминът „норма“ почти винаги води до асоциацията задълженост. Когато се казва или пише за нормативен разход или за разходна норма се подразбира, че някой някъде е направил и обосновал норма и тя е задължително за участниците в строително-инвестиционната дейност. Така обаче беше до 1991 година, до когато за всеки вид строителна работа имаше задължителна твърда цена и тази цена се образуваше от задължителни разходни норми. Това положение обаче предполага задължително и точно определени технология и организация на процесите. След либерализацията на строителните цени от 1991 година и драстична промяна на технологията на изпълнение, досега сборниците (не се чува) са с неопределен статут, в смисъл на задължителност, но се използват в практиката. Появиха се и нови разработки на сборници с разходни норми, например разходни норми СЕК. Разходните норми за труд, материали и механизация, по които се ценообразува строителството, независимо кой ги е разработил и кой ги предлага, не принадлежат сега към стандартите и други инженерни нормативи, които са задължителни за всички проектанти, инвеститори и изпълнители. Опитвам се да отсея наистина есенцията, защото това за хора, които не са специалисти. Наистина е лекция, която един добър строителен техник, камо ли управител на строителна фирма, би трябвало да е абсолютно наясно. Аз не обвинявам Вас, че Вие не сте наясно, защото това питане всъщност не идва от Вас. Затова не сте Вие, господин Станчев.

**Г-н Иво Пазарджиев:** Моля за тишина в залата.

**Г-жа Магдалина Илиева:** Твърдите, че фирмите са посочили в офертите си разпределение на средствата за труд, материали и механизация, но това не е така. Разходните норми посочват изразходвания труд в човекочаса механизация, в машиносмени и материали в съответната мерна единица - метри линейни, метри квадратни метри, кубични за изпълнение на единица вид работа. При провеждане на обществената поръчка не е изисквано посочване на разходни норми за образуване на единични цени на видове работи, а само показателите на ценообразуване, по които се изчисляват единичните цени на видовете работи, които не присъстват в изданието на СЕК, а тези, които присъстват в СЕК по цените посочени в него. Трети въпрос, какви елементи на ценообразуване на видове СМР извън обхвата на СЕК са посочени от седемте фирми, участвали в обявената с Решение от 16.09.2022 година и прекратена процедура публично състезание по обществена поръчка с идентичен предмет изпълнение на текущи ремонти, която беше обявена с Решение на Магдалина Илиева, заместник-кмет. Ценовите предложения на всички участници в предходната обществена поръчка, в частност по обособена позиция 1, не са били декриптирани от комисията. Всички участници са били предложени за отстраняване от участие в процедурата на етап разглеждане на техническите им предложения, тъй като не са отговаряли на предварително обявените условия на възложителя. Следва да се има предвид разпоредбата на член 57, алинея 1, съгласно която комисията отваря ценовите предложения на участниците, чиито технически предложения отговарят на изискванията на възложителя. Подробни мотиви са изложени в Протокол 1 от Ноември 2022 година от работата на комисията, като същите са възприети изцяло от възложителя с Решение от Ноември 2022. Протоколите от работата на комисията и решенията на възложителя са публично достъпни и са публикувани в профила на купувача на Община Русе, в платформата на ЦАИС, за което при подготовка на това питане бихте могли да се осведомите предварително. Какъв е предложеният от седемте фирми коефициент за увеличение на цените на СЕК. Коефициентът за увеличение на цените на СЕК е бил част от ценовите предложения на участниците, като същите не са декриптирани от комисията, имайки предвид гореизложеното. Следващият Ви въпрос, по каква причина е била прекратена посочената обществена поръчка, какви са пропуските на участвалите в предишните процедури фирми и защо няма подробен протокол? Предходната обществена поръчка включваше две обособени позиции. Първа за текущ ремонт на общински сгради, постройки, ремонт на сгради общинска собственост. По първа обособена позиция е била поръчката прекратена на основание член 110, алинея 1.2 от ЗОП, тъй като всички подадени оферти са били неподходящи по смисъла на параграф 2.25 от Допълнителните разпоредби към ЗОП. Техническите предложения на участниците не са отговаряли на предварително обявените условия на възложителя, заложени в документацията за обществена поръчка. В Протокол 1 от работата на комисията са изложени подробни мотиви, относно отстраняването на участниците на етап технически предложения. Моля да имате предвид също, че срещу решението за прекратяване на обособена позиция 1, не е била подадена жалба в законоустановения срок и нито след това. И нито от нито един от отстранените седем участници, което обосновава логическия извод, че подробните мотиви на комисията, отразени в решението на възложителя, кореспондират с установените несъответствия, противоречия и липсващи задължителни елементи в техническите предложения на участниците. Протокол 1 от Ноември 2022 година също е сред документите, които са публично известни и са качени на платформата на Община Русе в ЦАИС. Следващият въпрос, в случай, че оферираните от „Астрой“ и „Декрастрой“ елементи на ценообразуване на нови видове СМР необхванати от СЕК средна часова ставка и процент печалба са по-високи от предложените в офертите на седемте фирми участвали в прекратената идентична обществена поръчка, ще прекрати ли Магдалина Илиева с оглед необосновани и завишени цени настоящата поръчка и ще бъде ли обявена нова цел разпределението на средствата за труд, материали и механизация, да е съгласно разходните разчети в сборниците за различни видове СМР, издание на СЕК и при минимално завишаване на коефициента за увеличение на цените на СЕК. Тъй като техническото предложение за изпълнение на предстоящите видове СМР не може да даде реална и достоверна представа за възможностите на изпълнителя, то критерият на ценообразуване е основен. Като предложение за бъдещите възлагания и сравнимите показатели са ценовите, тоест предложенията за ценообразуване. На този дълъг въпрос отново ще отговоря, че за възложителя не е налице основание за прекратяване на обществена поръчка, възложена чрез процедура пряко договаряне, като следва да се имат предвид, че както казах преди малко ценовите предложения в предходната обществена поръчка не са били декретирани от комисия, поради това, че всички оферти не са съответствали на изискванията на възложителя. Пети въпрос, желая да ми бъде предоставено копие от протокола на комисията, определена да разгледат ценовите предложения на кандидатите по обявените с Решение от 16.09.2022 година процедура публично състезание по обществена поръчка с идентичен предмет изпълнение на текущи ремонти, както и да даде отговор на въпроса, защо не е проведена отново процедура по публично състезание, която предполага попълване на ЕЕДОП и посочване на персонал и подизпълнители, а вместо това е избран вариант с покана до конкретни фирми с различни от участвалите в прекратената поръчка, като в този вариант липсва прозрачност и задължения за деклариране на персонал и подизпълнители, тоест липсва възможност участниците да докажат доколко реално имат възможност да изпълнят поръчката, край на въпроса. Нашият отговор е следният. Протоколите от работа на комисия са публично достъпни и публикувани в профила на купувача в Община Русе в платформата на ЦАИС. Възложителят не е имал задължение по ЗОП да открие отново процедура публично състезание. Налице е била хипотезата на член 182, алинея 1 на ЗОП, която позволява на възложителя да приложи процедура пряко договаряне, тъй като предходната процедура е била прекратена, тъй като всички подадени оферти са били неподходящи и първоначално обявените условия не са били променяни. Процедурата пряко договаряне е открита при абсолютно същите условия, при която е открита и процедурата публично състезание. Твърдението, че в процедурата на пряко договаряне липсва прозрачност е неправилно и необосновано, тъй като процедурата е открита с Решение, което подлежи на публикуване в Регистъра на обществените поръчки на АОП, както и в профила на купувача Община Русе в ЦАИС. Всяко заинтересувано лице е имало възможност да обжалва решението за откриване, съгласно член 197 на ЗОП. Поканените участници са представили с офертите си ЕЕДОП, в който са декларирали цялата необходима информация, относно личното им състояние и заложените в документацията критерии за подбор. Моля да имате предвид, че участниците в ЕЕДОП са декларирали информация за персонала, с който разполагат. Образеца на ЕЕДОП позволява участниците да декларират и дали ще ползват подизпълнители или не. Приложенията към изискванията на поръчката ЕЕДОП може да разгледате в ел. преписката по поръчката на профила на купувача, също публично оповестена. Защо възложителят не е предвидил процедура за провеждане на настоящата поръчка, изискваща подаване на ЕЕДОП като гаранция за доказване възможността за добро и качествено изпълнение на поръчката. По процедурата пряко договаряне е предвидено подаване на ЕЕДОП, който може да се разгледа на преписката на профила на купувача в платформата ЦАИС.

**Г-н Иво Пазарджиев:** Госпожо Илиева, синтезирайте последните отговори.

**Г-жа Магдалина Илиева:** Ами точно това смятам да направя. Следващият въпрос е защо възложителят не е предвидил изискване в настоящата обществена поръчка за предоставяне на ISO като гаранция за добро изпълнение и качество на поръчката. Първо, че за възложителя не е налице задължение по ЗОП да заложи критерии за подбор по член 63, алинея 1.10 от ЗОП, тоест участниците да прилагат системи за управление на качеството. Разпоредбата на член 59, алинея 1 от ЗОП, в частност член 63, алинея 1 от ЗОП е диспозитивна и следователно е въпрос на оперативна самостоятелност на възложителя, дали и как ще определи съответните критерии за подбор към участниците. А в допълнение мога да кажа, че аз съм сертифициран външен одитор по ISO 9001, вътрешен одитор по ISO 9001 и мога да Ви кажа, че този сертификат може да гарантира не качеството на изпълнение на СМР, а това е стандарт за управление на качество на документооборот. Също пишете под формата на въпрос, че желаете да Ви бъде предоставено копие от протокола на комисията по поръчката, а както и копие от офертата на фирмата, с която заместник-кметът ще сключи договор за възлагане изпълнението на горната обществена поръчка. Във връзка с това прилагам копие на протоколите от работата на комисията по предходните обществени поръчки, въпреки, че те са публично оповестени, но Ви ги предоставяме. Моля да имате предвид, че ЕЕДОП е декларация, която съдържа лични данни, които са защитени със закон, също Ви прилагаме и офертата на „Астрой“. И в заключение искам да кажа просто едно изречение. Не искам да звуча наставнически, но аз си представях по друг начин ролята на общинския съветник в комуникацията си с гражданите. Аз си представях, че трябва да се внася една добавъчна стойност. Не трябва да се смята, че нашите граждани искат от съответните представители на общинския съвет само да плюят и да манипулират общественото мнение. Те искат наистина, когато се контактува с тях, да има добавена стойност в тяхна полза.

**Г-н Иво Пазарджиев:** Добре. Благодаря на госпожа Илиева. Господин Станчев, съгласно член 108, алинея 2, сега ще направите ли допълнителни въпроси в рамките на 2 минути или директно ще преминете към становище в рамките на 1 минута? В рамките на 1 минута, заповядайте.

**Г-н Станимир Станчев:** Да и защо ще премина към становище? Защото тази документация, която ми беше предоставена ми е достатъчна, първо. И сега ние, както каза госпожа Илиева, ще следим всичко от сайтовете и така нататък и ще дадем обстойна пресконференция с другите аргументи, само че започвам по същество. Първо, госпожо Илиева, ще Ви помоля не Вие да обвинявате в нещо, което е несъстоятелно и след това да правите манипулация. Защото най-отгоре, господин Председател, покажете питането. Пише „Питане“, не пише твърдение. Второ, явно така е много болезнена тема. Второ, казва се, че сме манипулирали мнението, като някой едва ли не някой ми го е дал това нещо.

**Г-н Иво Пазарджиев:** Времето Ви изтече.

**Г-н Станимир Станчев:** Аз не твърдя и аз Ви питам, Вие аз кой и как, няма как да знаете дали Иван, Драган или Петкан, на нас това ни е работата да питаме, ние не твърдим.

**Г-н Иво Пазарджиев:** Времето изтече, ориентирайте се към приключване.

**Г-н Станимир Станчев:** Това е друга манипулация. И завършвам, господин Председател. Да е ясно, кои са любимите нови фирми на така прозрачната управа. Благодаря.

**Г-н Иво Пазарджиев:** Благодаря, господин Станчев. Кметът на Община Русе искаше да вземе думата. Заповядайте. Кмета има право да вземе думата по всяко време, в Правилника. Вижте правилника господин Станчев, очевидно не го познавате. И за питанията не знаехте и сега не знаете, така че до края на мандата има време да го прочетете. Заповядайте. Заповядайте, господин Кмете. Господин Станчев, от място, моля Ви да не вземате от място думата. Заповядайте, господин Кмете.

**Г-н Пенчо Милков:** Уважаеми господин Председател, уважаеми колеги общински съветници останали в залата, уважаеми граждани. Тъй като днес е работен ден, не успях да присъствам на задаването на предните два въпроса, бях в кабинета, но аз исках да взема думата и да отговоря. Тъй като прочетох въпросите. На въпросите отговорите ги подготвя администрацията и съветника е получил отговори от администрацията, но на него му се дължи според мен, защото наистина според мен в питането има и манипулативни внушения очевадно и хората се нуждаят от верния отговор. Моята професия преди да стана кмет и след като спра да бъда кмет е правната професия. Аз съм юрист, в целия си професионален път съм бил адвокат. Адвокат по граждански и административни въпроси, никога по наказателни. Обслужвал съм множество фирми и институции публични, като съм имал договори с тях. Постоянно съм повишавал своята квалификация, като съм доктор право в сферата на гражданското право. Също така непрекъснато съм писал статии, имам написана книга и за мен правото е моят живот. В моята дейност като кмет се ръководя от правото и от интересите на хората. Когато господин Станчев задава въпрос, дали господин Милков е осигурявал юридическа консултация на дадена фирма навеждайки внушения, че защото господин Милков е давал юридически консултации на дадена фирма, това няма как да не бъде отговорено. Аз Ви моля да си представите работата на адвоката по граждански и административни дела като работата на лекар. Аз съм давал правни консултации и съм представлявал по дела хора от всички групи в този общински съвет. Няма да давам допълнително уточнения, тоест моите правни познания са били ползвани, когато съм бил адвокат абсолютно законосъобразно. По конкретно наведения въпрос, кмета предоставял ли е правна консултация, ми се наложи да се върна в архива на кантората, в която в момента не съм, да направя анализ по имената на фирмите и открих, че през 2016 Декември месец имам пълномощно за представителство по втора инстанция на едно дело, след като фирмата е загубила първата инстанция съм бил потърсен. Абсолютно не помнех това. В едно заседание съм участвал, след което съм преупълномощил друг колега. Това е целият ми досег с тази фирма и всичко това може да бъде проверено. Като аз не дължах даването на тази информация, защото работата на адвоката, както и на лекаря има определена форма на доверителни отношения с хората, с които го прави. Моята специалност, освен право е и способност в сферата на строителството, защото докторантурата ми е договорни отношения в строителството. По тази причина аз бях вписан в Агенцията на обществени поръчки няколко години като експерт в сферата на строителните отношения. По тази причина съм търсен от строителни фирми в град Русе докато съм работил като адвокат. Така междувременно беше запознанството ми с госпожа Магдалина Илиева, която тогава беше ръководител на фирмата „Главболгарстрой“ за Русе, от което не се притеснявам да го заявя. Това е моята работа и тя ще бъде след като приключа работата си на кмет. Това е за фирмата. Едно заседание съдебно имам, като имаме протокола съм си взел от заседанието за какво е било делото, но това вече не го дължа като информация. По отношение на внушенията за доверени фирми, близки. Всеки, който разбира гражданин от български език, елементарно от право, обществени поръчки и отвори нашите системи, ще види, че това, което обещахме, че няма да има процедури за дадена фирма или процедура против основен мой аргумент беше да покажа, защото имаше градове, където кметът, когато е от друга политическа сила, прекрати всички действащи договори на фирми, сключени от неговия предшественик, унищожи за да рестартира системата отново. Основно говорене в кампанията за мен беше да не се застраши изпълнението на европейски проект, работата на Община Русе по капиталови разходи. Няма да се прекратяват договори, които са сключени на законно основание. В следващите процедури и Вие може да видите, печелят и фирми, които никога не са печелили и фирми, които са печелили и преди това. За мен тази позиция е правилна и ще я изповядвам винаги, докато зависи от мен. Напомням Ви че по най-големите стратегически проекти на Русе за анаеробна инсталация има 8 оферти. В другите два града, в Благоевград има една, в Бургас две и там печели една и съща фирма, която в Русе не печели. Когато станах кмет за тролеите имаше 2 оферти, при мен има 12 оферти. Всичкото приказване до момента беше едно масирано внушение направено без работа на съветника с документите на общинска администрация, до които има достъп по съответния ред на закона и желаех да направя това уточнение. Не се срамувам от работата си като адвокат, пак казвам правя аналогия с работата на лекарите. Никога не съм отказал, независимо от това какъв е човека да окажа правна подкрепа. Най-малкото и защото съм си хранил честно с тези средства семейството. Това беше човешки отговор, който Ви дължах. Иначе институционалният Вие го получихте. Не се срамувам, че съм бил процесуален представител и на част от колегите в залата.

**Г-н Иво Пазарджиев:** Благодаря на кмета. В момента сме извън процедурата на питанията, по която не може да се правят реплики, тъй като сме извън нея можете да направите реплика… Господин Станчев… Добре, заповядайте за процедура. Просто Вие попитахте нещо. Имате право на реплика в момента на изказване.

**Г-н Станимир Станчев:** Господин Кмете, благодаря за отговора. Така се прави. И сега по процедура. Няма как да се обърна по друг начин. И сега по процедура. Искам проверка на кворума.

**Г-н Иво Пазарджиев:** Да, той направи реплика.

**Г-н Станимир Станчев:** И затова сега вземах процедура.

**Г-н Иво Пазарджиев:** Не, госпожо Тонева, недейте от място. Господин Станчев направи много кратка реплика. В момента прави някакви процедурно предложение. Заповядайте, господин Станчев.

**Г-н Станимир Станчев:** Благодаря Ви, господин Председател. Уважаеми господин Председател, уважаеми Кмет, уважаеми колеги, правя процедура проверка на кворума. Благодаря.

**Г-н Иво Пазарджиев:** Благодаря. Моля да имаме готовност да стартираме системата. Стартирана е проверката на кворума, моля да се регистрират съветниците. Има съветници в залата, които не желаят да се регистрират, но по принцип са в залата, така че няма да прекратя създанието. Който иска може да… По електронна система има 29, 30 регистрирани. Продължаваме нашата работа с изказванията на граждани.

**Точка 33**

**Изказване от Стоян Велев – вх.№ 136/08.02.2023**

 **Г-н Иво Пазарджиев:** Заповядайте.

 **Г-н Стоян Велев:** Добър ден!

**Г-н Иво Пазарджиев:** В рамките на 3 минути.

**Г-н Стоян Велев:** Казвам се Стоян Велев и съм сътрудник, не сътрудник, а доброволец в Сдружение „Спаси Русе“. Искам да попитам, защо процедурата за изрязването и подрязването на дърветата, които са опасни, е толкова бавна и толкова тромава. И следващия ми въпрос е, какво се прави, за да се подновят тези дървета, които са изрязани, вече са на възраст за рязане. Благодаря.

**Г-н Иво Пазарджиев:** Благодаря на господин Велев. Има ли желание администрацията да отговори сега? То има още няколко въпроса после, но заповядайте, господин Недев да отговорите за дърветата.

**Г-н Димитър Недев:** Аз се забавих, тъй като имаше няколко въпроса. Мислех, че на един път ще бъдат представени.

**Г-н Иво Пазарджиев:** Отговорете за дърветата сега, да.

 **Г-н Димитър Недев:** Господин Председател, господин Велев, госпожо Ялъмова, госпожо Митковска. Тъй като въпросите са от тримата. Защо процедурата за опасни дървета е тромава. Процедурата за премахване на дървета в частта по изготвяне за становища и премахване на опасни дървета се извършва от общинска администрация в законоустановения срок от 30 дена. На територията на Община Русе има 66 картотекирани дървета, 66 000 извинявайте, картотекирани дървета и още около толкова некартотекирани. Регулярно общинска администрация възлага задачи, свързани с обработка на короните на дърветата, тъй като те пречат на контактна мрежа, на светофари, на пътни знаци, на видимостта и това е дейност извън становищата, която се извършва допълнително. Изоставането от изпълнението на становища, свързани с премахването на опасни дървета, оформяне на корони и премахване на изсъхнали и счупени клони от две години закъснение, което беше в началото на 2020 година бе намалено на 2 месеца в началото на 2022 година. За съжаление, шквала, който връхлетя град Русе на 06.06.2022 година, доведе до това, че около 2 месеца и половина 3 месеца, становищата бяха изоставени и бе нужно да се реагира на около 450-те сигнала от телефон 112 и сигнали на граждани жалби, свързани с щети и опасни дървета и счупени клони, премахване на изсъхнали клони именно с това природно събитие. Тогава бяха обработени за около 3 месеца около 1200 дървета, като пак казвам спряхме изпълнението на становищата. Към 1 Февруари тази година има неизпълнени около 300 становища или около 1100 дървета, като към настоящия момент са възложени изпълнението на около 120 становища и 400, тоест около 450 дървета предстои да бъдат премахнати или премахнати корони на дървета и оформени. Надяваме се, че с темпа, с който работим до края на месец Май, ще преодолеем изоставането и ще се извършва регулярно обработка на дървета. За това ще допринесе и вишка, която закупихме за Общинско предприятие „Паркстрой“, но която предвид проблемите, които имаше през миналата година, вместо да пристигне в месец Ноември, се очаква да дойде на 25 Февруари, така че ще имаме възможност да ускорим и темпа на работа. Благодаря ви.

**Г-н Иво Пазарджиев:** Благодаря на господин Недев Преди да преминем към следваща точка, процедурата за господин Траян Тотев.

**Г-н Траян Тотев:** Уважаеми колеги, току що станахме свидетели на опита за провал на Станимир Станчев на сесията на общински съвет, който поиска да проверим кворума и след това стана и си напусна заседанието. Може и другите да не правим така, да не напускаме заседанието, да останем до края, за да изслушаме гражданите.

**Г-н Иво Пазарджиев:** Това не е процедура. Да, благодаря. Госпожо Даневска, ако искате вземете думата на микрофон, но… Абсолютно се присъединявам към това, което каза госпожа Даневска. Уважаеми колеги, следващото заявено изказване от Розмари Митковска. Заповядайте.

**Точка 34**

**Изказване от Розмари Митковска – вх.№ 136/08.02.2023**

 **Г-н Иво Пазарджиев:** Заповядайте.

 **Г-жа Розмари Митковска:** Добър ден! Уважаеми господин Председател, уважаеми Кмете, уважаеми общински съветници. Благодаря на всички, които останахте, за да ни изслушате и нас. Моят въпрос е свързан и с една от точките, които вие много се радвам не пропускате - хората с увреждания. Изключително се радвам за това, че обсъждате все още лесното безпрепятствено придвижване на тези хора, но ние нормалните граждани, които нямаме двигателни проблеми също имаме огромни затруднения в придвижването на тротоарите. На много места тях ги няма. На много места липсват плочки, които създават предпоставки за инциденти. Много моля да ни кажете какво можете да направите за нас. Благодаря.

**Г-н Иво Пазарджиев:** Благодаря на госпожа Митковска. Господин Кмета ще отговори. Заповядайте.

**Г-н Пенчо Милков:** Уважаема госпожо Митковска, благодаря за въпроса. Тротоарите са в ужасно състояние и тези, които са с плочки и тези, които са с асфалт, тъй като на много места кореновата система на дърветата ги е надигнала, на други места такива плочки бяха слагани в годините, че дъжда и снега ги беше отмил и бяха станали на пясък, какъвто беше случаят с „Бозвели“. Това, което мога да уверя вас е първо, че знам проблема и той е в полезрението ни, защото и като родител съм бутал количка и знам че е голямата дилема дали да излезеш на улицата и да е опасно или да си на тротоара и детето да се тресе и да не спи, но в крайна сметка сте абсолютно права. Това което правим тази година в ремонта заложен от общинския съвет ремонт на много улици, направили сме всичко възможно в голяма част от тях, особено по основните, да бъдат ремонтирани и тротоарите. И от парите, които взехме от държавата за „Плиска“, за „Доростол“. Представете си само тротоарите по тези две огромни дълги улици. По „Тулча“, по „Солун“ и в други участъци, които се извършва със средства на общината или с кредита, който гласува общинският съвет се залага и ремонт на тротоарите. Тоест това нещо ние го виждаме. Последно възложихме и на комунални и около Корабния техникум. Там тротоара е унищожен реално, и отстрани на басейна, където децата трябва, на много места. Причината е, че няма системно година, след година, след година и просто да го правиш планомерно, да кажеш на хората. Да, не може навсякъде, но ето тази година правим това, тази година това и тогава мисля, че въпросът ще се реши и другият въпрос е да става качествено. Това което мога, само искам да отговоря и на господин Велев по отношение на дърветата. Вие поставихте много важен въпрос за подмяната на вече старите дървета, нещо, което още като започнах като кмет говори с мен старата ръководителка на „Паркстрой“. Тя не е стара, тя е млада жена, Чана Лозева действително в Русе и това е едно обществено говорене, а хората трябва да знаят, че има знакови улици, на които вече жизнения цикъл на дърветата е изтекъл. Ние ги виждаме живи, обаче те затова се чупят при вятър, затова са опасни, падат върху коли, защото ландшафтния архитект знае, че примерно това дърво може да е 30 години тука, 40 години тука и дори да изглежда живо и здраво, по правилата на тези специалисти ние трябва да подменим. И предстои реално разговори за това и тук говоря за много знакови улици, което означава подмяна не на 1-2 дървета, а реално да сложим фиданките до дърветата, които премахваме, да се премахнат и след това да се сложат нови. Това няма да бъде направено от администрацията тихомълком, защото ще предизвика наистина обществено безпокойство и трябва да се обясни от напред. Защото ако махнеш по една голяма улица дърветата, дори да сложиш фиданки, следващите години ще бъде проблема като на кея, няма да има дървета слънчево и хората реално ще се притеснят от това. Това е отговорът на тези два въпроса, които исках да ви дам.

**Г-н Иво Пазарджиев:** Благодаря на кмета. Следващото заявено изказване госпожа Даниела Ялъмова. Заповядайте.

**Точка 35**

**Изказване от Даниела Ялъмова – вх.№ 136/08.02.2023**

**Г-жа Даниела Ялъмова:** Уважаеми господин Председател, дами и господа общински съветници, господин Кмет, уважаеми съграждани. Казвам се Даниела Ялъмова. Като потомствена русенка и човек пряко вълнуваш се от развитието и проблемите в родния си град и съосновател на Гражданско сдружение в обществена полза „Спаси Русе“, искам да задам следния въпрос. Наши симпатизанти питат защо цената на влизане в паркинга на Кооперативния пазар е вдигната от лев на два. От „Спаси Русе“ смятаме, че това е в ущърб на гражданите, наемателите и търговията като цяло, след като поради въпросното повишение има видим отлив на посетители. Не на последно място, цената е несправедлива спрямо таксата за паркиране в централната градска част например и спрямо приетото правило в цивилизования свят първите 30 минути до 1 час паркиране в обществени паркинги да са безплатни. Благодаря за вниманието.

**Г-н Иво Пазарджиев:** Добре. Тъй като, за да спазим процедурата, трябва да направим гласуване. Не е служител на администрацията, а на търговско дружество. Правя процедурно предложение за изслушване на господин Кунчо Кунчев. Системата е стартирана. Моля да гласувате изслушването на господин Кунчев, за да спазим процедурата.

**КВОРУМ – 31. С 31 „за“, 0 „против“ и 0 „въздържали се“ процедурното предложение се прие.**

**Г-н Иво Пазарджиев:** Господин Кунчев, заповядайте за изказване.

**Г-н Кунчо Кунчев:** Уважаеми господин Председател на общинския съвет, уважаеми господин Кмет, дами и господа. Паркинга на пазара има 60 места. Търговците общо на пазара са около 400 до 440, в зависимост от сезона. Паркинга е крайно недостатъчен. През миналата година Община Русе и ръководството ни помогна и всъщност имаме вече един допълнителен отреден терен, където нашите търговци могат да спират безплатно. Това облекчи малко самия паркинг за клиенти. Паркинга има цена от 2 лева за първи час от 2018 година. Единствената разлика е в момента, че не е разделено времето. Преди беше от първия един час половин час беше по 1 лв., като всеки следващ час след първия е по 1 лв. паркинга. Това е само единствената разлика. Правихме проучване. Системата дава тази възможност. Повечето клиенти наши ползваха паркинга в рамките на един час. По половин час им идваше малко, защото самият пазар е около 13 декара и докато свършат работа така или иначе правеха тези два по половин час, което пак прави 2 лева. Направихме го от миналата година. През 2023 е тази цена, която наистина съвпада с тази от 2018 промяна. Направихме го и заради малко да се отговори на нарастващите разходи. Инфлацията нарастваща, минимална работна заплата. Също така за цена от 1 лв. за първи половин час, много водачи ползваха паркинга за улица. Преминаваха, за да не чакат на светофара на „Цар Освободител“ и улица „Шипка“ към посока Строителния техникум. Ползваха паркинга за улица, което никак не е добре, защото на пазара има много пешеходци, деца. Повечето хора се разхождат, гледат търговските маси и магазините, не се оглеждат като на пътно платно. Това е една от причините и като цяло паркинга не може на пазара да бъде прекалено евтин или безплатен, защото винаги ще е пълен и няма да може да се използва наистина от клиентите, които са дошли с колите си. Това е общо взето, а в един по-продължителен период от време паркинга на пазара е по-евтин, отколкото общинските паркинги от синята зона, защото всеки следващ час е по 1 лв. Благодаря.

**Г-н Иво Пазарджиев:** Да, господин Кунчев, благодаря Ви. Господин Кметът също отговори на въпроса.

**Г-н Пенчо Милков:** Уважаеми господин Председател, колеги, уважаема госпожо Ялъмова. Въпросът, който поставяте също е много важен и той достигна до нас от граждани, поставяха с имейли, с писма до мен и аз тогава извиках директора да го попитам кое налага покачването на цената на паркинга. При оглед, който сме извършили, действително се установява колкото и това за мене беше последното, което каза абсолютно основание, масово се използва при затваряне на жп прелеза и при получаване на задръствания по улица „Янтра“, буквално се получава редица от автомобили, които преминават през паркинга на цена 1 лв., преминават от другата страна и си заминават по „Цар Освободител“, което съм го виждал с очите си. Реално този аргумент точно така натежа, но много важно нещо е, също така Кунчо Кунчев каза от 400 до 440 човека плащат на нас на русенци пари да продават на пазара. Тези всичките хора паркираха по улиците около пазара и в междублоковите пространства, което събуди изключителни напрежения в съседните блокове и даже някои хора реално си сложиха бариери и ограничиха паркирането на тези продавачи. Какво направи общината? Защото те като не могат там да спират, почнаха да спират по улиците и да затормозяват движението, включително и пазаруващите и да заемат и този паркинг. Тогава ние търсейки на картата място първо се обърнахме към нашата църква, защото отпред на „Цар Освободител“ има едно място, което е нейно. Получихме отказ общината да го наеме, да може да го направи паркинг, защото за друго го използват в момента. След това се обърнах към завода. Това е изцяло наша инициатива и намерихме едно пространство триъгълно, което превърнахме в паркинг срещу месечен наем, който не е никак голям, обаче повече от декар дава възможност и половина да спират продавачите. Това освобождава местата за паркиране по улиците в съседство на пазара. И реално действително пазара ни при 13 декара и 400 плюс продавачи няма как да има навсякъде възможности за паркиране. По „Цар Освободител“ имаше навремето и ние това проучвахме с господин Недев възможност, понеже тротоарите са широки, възможност за паркиране на част от тротоара без да се затваря възможността и гражданите да минават. Знаете по закон, метър и половина-два трябва да се остави от сградата и имаше такъв паркинг, организиран от общината, преди да стана кмет и съм го ползвал. След това обаче се образува тази бус лента и реално закона забранява да има паркинг, който пресича бус лентата и затова тези пък паркоместа, които са на широкия тротоар се е наложило това преди да стана кмет. Обяснявам го, защото наистина е много важен въпроса, да се премахнат. И аз се чудех защо са премахнати. Реално не може през бус лентата да даваш назад и да идва тролей, явно създава предпоставка. Реално това е по-подробния отговор на въпроса. Цената от 2 лева е цената, която някой плаща реално да спре точно до будките за пазаруване. Благодаря ви.

**Г-н Иво Пазарджиев:** Благодаря на кмета. Следващо заявено изказване от господин Мариян Димитров.

**Точка 36**

**Изказване от Мариян Димитров – вх.№ 140/10.02.2023 г.**

 **Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно годишнината от гибелта на българския революционер Ангел Кънчев - на 17 март 1872 г. На 17 март 2023 г. се навършват 151 години от гибелта на революционера Ангел Кънчев. Още на 5 декември 2011 г. г-н Хачик Лебикян - виден историк, изследовател и автор на много книги за Русе, между които през 2011 г. и на книгата „Последните дни на Ангел Кънчев“, е направил няколко предложения до Комисията по култура на Община Русе, до кмета на Община Русе и до Общински съвет – Русе, свързани с личността на Ангел Кънчев. Те са следните:

1. Да се постави паметна плоча на жилищния блок на ул. „Видин“ № 46. Там се е

намирала къщата, в която е живял Ангел Кънчев със семейството си.

1. Паметният знак свързан със самоубийството на Ангел Кънчев и разположен на

Речна гара, да се премести на около 300 м. в източна посока по брега на река Дунав. Според исторически сведения лобното му място се намира в района на Вития мост, срещу Гимназията по облекло, до Понтон № 5. При днешните реалности, този район е с по-голям обществен достъп и пътникопоток и така паметният знак ще придобие по-голяма популярност, тъй като тази част от крайбрежната ивица е любимо място за разходки на всички русенци.

1. Кварталът, в който е живял Ангел Кънчев и семейството му, в триъгълника

между улиците „6 септември“, „Николаевска“ и „Мария Луиза“, да се наименува на името на Ангел Кънчев. В този район, в градинката до бившето Родилно отделение, се намира и първият бюст-паметник на Ангел Кънчев. Там се намират училище „Ангел Кънчев“ и читалище „Ангел Кънчев“.

По този повод искам да задам на кмета Пенчо Милков следните въпроси:

1. Направила ли е до сега нещо Община Русе по поставените проблеми от

г-н Хачик Лебикян – примерно, като обществено обсъждане, становище, проект или план за действие?

1. Какво смята да направи в обозримо бъдеще Община Русе по поставените

проблеми, за да запазим паметта на революционера Ангел Кънчев?

Благодаря за вниманието.

**Г-н Иво Пазарджиев:** Благодаря на господин Димитров. Госпожа Златомира Стефанова ще отговори. Господин Димитров, заповядайте отговора.

**Г-жа Златомира Стефанова:** Готова съм да Ви отговоря, господин Димитров. Ще ме слушате, нали? Добре. Добре, чудесно. Уважаеми господин Димитров, предоставям Ви отговор на поставените от Вас въпроси, които са консултирани с директора на Историческия музей Професор доктор Николай Ненов, както и с Главния архитект на общината Архитект Иван Ениманев. По първи въпрос, направила ли е досега нещо Община Русе по поставените проблеми от господин Хачик Лебикян, примерно като обществено обсъждане, становище, проект или план за действие. Господин Хачик Лебикян в книгата си за „Ангел Кънчев“ от 2011 е указано мястото, където той и родителите му са живели при преместването си от Трявна в Русчук. Професор Ненов приема, че указанието му е достоверно и е възможно да се сложи възпоменателна плоча, но към момента не е известно господин Лебикян или някой друг да е поискал официално по административен път от общината да получи разрешение или да има инициатива за слагане на такава плоча. Относно преместване на знак на лобното място на Ангел Кънчев, според Професор Ненов подобно действие не представлява интерес за обществеността, тъй като след десетилетни чествания при сегашния паметник преместването му на друго място е крайно несполучливо и неуместно, тъй като е придобило популярност. Още повече, че при създаването на този мемориал също са водени дебати, при което днес едва ли се знае повече от това, което се е знаело тогава за лобното място на Ангел Кънчев. Относно именуване на квартал на името на Ангел Кънчев, формално това вече се е случвало, каза Професор Николай Ненов, тъй като някогашната махала „Свети Георги“ има три важни репера, които я съставят - църквата „Свети Георги“, училището и читалището с кино. Всички те, без църквата, след 9 Септември са преименувани на името на Ангел Кънчев. Едновременно с това пространствата на махалата „Свети Георги“ са размити, неясни и никой днес не я назовава по този начин, поради което именуването й с име на бележития революционер става безпредметно. Освен това преименуването на улици или квартали е свързано с редица нормативни актове, което би довело до сериозно неудобство за гражданите, живеещи в района. Въпрос номер две, какво смята да направи в обозримо бъдеще Община Русе по поставените проблеми, за да запазим паметта на революционера Ангел Кънчев. Вашето предложение за поставяне на паметна плоча на Ангел Кънчев е свързано и със съответните процедури, които изискват одобрение от Националния институт за недвижимо културно наследство и биха могли да намерят решение след обсъждане от специализираните административни органи в Община Русе по съответният ред. Община Русе винаги е подкрепяла предложения, свързващи със съхранението на паметта за личности, свързани с историята на нашия град. Благодаря ви.

**Г-н Иво Пазарджиев:** Благодаря на госпожа Стефанова. Преди да приключим, по точка извън дневния ред председателя на групата на БСП господин Иван Иванов.

**Г-н Иван Костадинов Иванов:** Уважаеми господин Председател, уважаеми колеги общински съветници. Първо искам да поздравя всички колеги, които стоят на сесиите и в частта, когато не се вземат решения, а се изслушват гражданите. Второ, повод да взема думата е поведението на господин Станчев днес, след като направи неуспешен опит да внуши как кметът Пенчо Милков дава обществените поръчки на близки до него фирми и след като получи достоен отговор, направи опит да прекрати сесията на общинския съвет, тъй като поиска проверка на кворума, а самият той не се регистрира. Моето обръщение към колегите общински съветници, останаха ни седем месеца от мандата. Не правете като господин Станчев.

**Г-н Иво Пазарджиев:** Благодаря на господин Иванов. С изчерпване на дневния ред закривам заседанието.

**Изготвил: Председател:**

 **/Йоанна Гочева/ /Иво Пазарджиев/**